

**REPUBLIKA HRVATSKA**

**ZADARSKA ŽUPANIJA**

**GRAD NIN DJEČJI VRTIĆ ''MORSKA VILA“**

Ulica dr. Franje Tuđmana 5

23232 NIN

**GODIŠNJE IZVJEŠĆE O RADU**

**DJEČJEG VRTIĆA „MORSKA VILA“**

**ZA PEDAGOŠKU 2024./2025. GODINU**

**Nin, kolovoz 2025.**

Odgojiteljsko vijeće, na sjednici održanoj dana 27. kolovoza 2025. godine dalo je suglasnost, temeljem članka 63. Statuta Dječjeg vrtića „Morska vila“, na prijedlog Godišnjeg izvješća o radu Dječjeg vrtića „Morska vila“ za pedagošku 2024./2025. godinu.

Temeljem članka 50. Statuta Dječjeg vrtića „Morska vila“, Upravno vijeće, na 44. sjednici održanoj 29. kolovoza 2025. godine, na prijedlog ravnateljice, usvojilo je i donijelo Godišnje izvješće o radu Dječjeg vrtića „Morska vila“ za pedagošku 2024./2025. godinu.

Predsjednica Upravnog vijeća:

\_\_\_\_\_\_\_\_\_\_\_\_\_\_\_\_\_\_\_\_\_\_

Ines Jakovčević

Ravnateljica:

\_\_\_\_\_\_\_\_\_\_\_\_\_\_\_\_\_

Tanja Morović

Izvješće o radu za pedagošku 2024./2025. godinu

DOSTAVLJA SE:

1. Ministarstvo znanosti, obrazovanja i športa, Uprava za predškolski odgoj i osnovno školstvo, Donje Svetice 38, 10000 Zagreb
2. Ured državne uprave u Zadarskoj županiji, Služba za društvene djelatnosti, Ivana Mažuranića bb, 23000 Zadar

4. Grad Nin – U.O. za društvene djelatnosti, n/r više savjetnice

**SADRŽAJ:**

1. **USTROJSTVO I ORGANIZACIJA RADA** 
   1. **Organizacija rada**
   2. **Podaci o zaposlenim djelatnicima**
   3. **Struktura satnice odgojno – obrazovnih djelatnika u procesu**

1. **MATERIJALNI UVJETI RADA**
2. **NJEGA I SKRB ZA TJELESNI RAST I RAZVOJ DJECE**
3. **ODGOJNO - OBRAZOVNI RAD**
4. **PROGRAM PREDŠKOLE**
5. **OBRAZOVANJE I STRUČNO USAVRŠAVANJE ODGOJNIH DJELATNIKA**
6. **SURADNJA S RODITELJIMA**
7. **SURADNJA S VANJSKIM USTANOVAMA**
8. **GODIŠNJE IZVJEŠĆE O RADU STRUČNOG SURADNIKA PEDAGOGA**
9. **GODIŠNJE IZVJEŠĆE O RADU RAVNATELJA**
10. **USTROJSTVO I ORGANIZACIJA RADA**
11. **1. Organizacija rada**

Organizacija rada Vrtića temelji se na stručnom pedagoškom, djelotvornom i odgovornom obavljanju poslova odgoja i obrazovanja djece, što uključuje ostvarivanje programa odgoja, obrazovanja, zdravstvene zaštite, prehrane i socijalne skrbi djece predškolske dobi utvrđenih Godišnjim planom i programom rada Vrtića. Cjelokupno nastojanje Vrtića, njegovih djelatnika i programa koje provodi bazirano je na Nacionalnom kurikulumu za rani i predškolski odgoj i obrazovanje i usmjereno je na humanistički pristup procesu odgoja i obrazovanja; usklađivanje sa suvremenim potrebama obitelji u socijalnom, kulturnom i vjerskom smislu; sa razvojnim potrebama, mogućnostima, pravima i interesima djece; sa smjernicama u suvremenom pristupu predškolskom odgoju i sa važećim zakonskim propisima.

Tijekom pedagoške 2024./2025. godine u Dječji vrtić „Morska vila“ Nin upisano je ukupno djece 118 djece, u redovni, cjelodnevni program u trajanju od 10 sati (jasličke i vrtićke skupine).

Rad je realiziran na jednoj lokaciji, u matičnom objektu u Ninu na adresi Ulica dr. Franje Tuđmana 5, 23232 Nin. Pedagoška godina započela je 1. rujna 2023. a završila 31. kolovoza 2024. Nakon otvorenja nadograđenog djela vrtića, u vrtiću je 17. 2.2025. otvorena nova jaslička i nova vrtićka skupina.

U izvještajnom razdoblju u Vrtiću su realizirani slijedeći programi:

* **Cjelodnevni program u trajanju od 10 sati** za djecu od navršene jedne godine života do polaska u osnovnu školu, polazilo je ukupno **118 djece,** u sedam odgojnih skupine u Ninu, tri mješovite jaslične i četiri mješovite vrtićke skupine.

**Podaci o djeci po odgojno-obrazovnim skupinama:**

**-cjelodnevni boravak o 10 sati u sedam odgojno-obrazovnih skupina:**

1. mješovita vrtićka skupina „Kaići“, upisano je 20 djece

- odgojiteljice Jadranka Dević, Ivana Papić

1. mješovita vrtićka skupina „Losturice“, upisano je 21 dijete

- odgajateljice Nikolina C. Lubičić, Zrinka Matulić

1. mješovita vrtićka skupina „Zvjezdice“ , upisano je 20 djece

- odgajateljice Irena Ćuk, Danijela Kuzmar

4. mješovita vrtićka skupina „Školjkice“, upisano 15 djece

- odgajateljice Sara Peroš, Iva Mustać

5. mješovita jaslička skupina „Ježinci“, upisano je 15 djece

- odgajateljice Irena Oltran, Tea Škibola

- pomoćnica za djecu s teškoćama Ivana Kurevija

6. mješovita jaslička skupina „Girice“, upisano je 15 djece

- odgajateljice Antonija Lipotica, Josipa Medić

- pomoćnica za djecu s teškoćama Miranda Peroš

7. mješovita jaslička skupina Orkice, upisano 12 djece

- odgajateljice Maja Lukić, Sara Šintić

U pedagošku 2024./2025. godinu u vrtićke skupine, upisana su sva djeca čiji su roditelji/skrbnici podnijeli zahtjev za upis, a zadovoljavali su uvjete propisane Pravilnikom o upisu i mjerilima upisa u DV „Morska vila“ Nin, s područja grada Nina. Djeca s manjim brojem bodova (15 djece vrtićke i 12 djece jasličke dobi), krenulo je s pohađanjem vrtića nakon otvorenja nadograđenog dijela vrtića. Skupina kraćeg 3-satnog programa u PO Poljica Brig ni ove se pedagoške godine nije formirala.

Vrtić je ove godine u Ninu pohađalo 28 djece, koji su školski obveznici, u redovnom vrtićkom programu.

**Radno vrijeme:**

**- Primarni 10 - satni** program počinje s radom u **6:30 sati**, a završava s radom u **16:30 sati**.

U redovne programe integriran je i program predškole.

Rad u vrtiću organiziran je na temelju petodnevnog radnog tjedna.

Organizacija rada prilagođena je prostornim i kadrovskim mogućnostima ustanove. Pedagoška godina 2024./2025. započela je od 1. rujna 2024. godine, a završila 31. kolovoza 2025. god.

Nakon provedene ankete među roditeljima i prikupljenih podataka o potrebama roditelja o radu vrtića tijekom ljetnog razdoblja, 92 roditelja je i izrazilo potrebu korištenja vrtića preko ljeta za svoje dijete, te su formirane tri jasličke i dvije vrtićke skupine. Godišnji odmori djelatnika organizirali su se naizmjenično, prema rasporedu godišnjih odmora za 2025. godinu.

**1.2. Podaci o zaposlenim djelatnicima**

**Radno mjesto Broj djelatnika**

ravnateljica **1**

stručni suradnik – pedagog **1**

odgajateljice **15**

spremačice **5**

kuharica **1**

pomoćna kuharica **2**

domar **1**

pomoćnk za djecu s teškoćama **2**

zdravstvena voditeljica 1

**UKUPNO 29**

**1.3**. **Djeca s posebnim potrebama**

Prema čl. 2 Držanog pedagoškog standarda predškolskog odgoja i obrazovanja (NN br. 63/08 i 90/10), dijete s teškoćama dijete je s utvrđenim stupnjem i vrstom teškoća po propisima iz socijalne skrbi koje je uključeno u redovitu i/ili posebnu odgojnu skupinu u dječjem vrtiću, ili posebnu odgojno-obrazovnu ustanovu. Djecom s teškoćama u smislu ovog Standarda smatraju se: a) djeca s oštećenjem vida, b) djeca s oštećenjem sluha, c) djeca s poremećajem govorne – glasovne komunikacije, d) djeca s promjenama osobnosti uvjetovanim organskim čimbenicima ili psihozom, e) djeca s poremećajima u ponašanju, f) djeca s motoričkim oštećenjima, g) djeca sniženih intelektualnih sposobnosti, h) djeca s autizmom, i) djeca s višestrukim teškoćama, j) djeca sa zdravstvenim teškoćama i neurološkim oštećenjima (dijabetes, astma, bolest srca, alergije, epilepsije i slično).

U pedagoškoj godini 2024./25. u vrtiću je bilo upisano 1 dijete s poteškoćama govorno jezičnog područja razvoja, koje je uključeno u individualne terapije u DV „Latica“, 1 dijete sa zdravstvenim teškoćama (po život opasne alergije).

* 1. **Struktura satnice odgojno – obrazovnih djelatnika u procesu:**

Radno vrijeme u okviru **40** satnog radnog tjedna, raspoređeno je u 5 radnih dana po strukturama:

Odgojitelji su proveli u neposrednom odgojno – obrazovnom radu s djetetom i skupinom djece **27,5 r**adnih sati tjedno (5,5 sati dnevno), a ostalih **12,5** sati ostvarili su kroz:

- uređenje prostora

- tromjesečno planiranje,

- tjedno planiranje,

- dnevnu pripremu rada (dnevni plan rada, pripremanje materijalne sredine,

pripremanje poticajnih sredstava), dogovori o pripremi rada

- dnevno zapažanje,

- valorizacija u svezi planiranog rada,

- nazočnost na odgajateljskim vijećima,

- individualno stručno usavršavanje,

- kolektivno stručno usavršavanje u vrtiću,

- suradnja s roditeljima (roditeljski sastanci, individualni razgovori s roditeljima, kutić

za roditelje).

- organizacija svečanosti u sklopu vrtića i šire zajednice i dr.

**Struktura 40 satnog radnog tjedna odgajatelja:**

1. Neposredni rad 27,5 sati
2. Stručno usavršavanje 1,5 sati
3. Suradnja s roditeljima 0,5 sati
4. Planiranje i valorizacija 5 sati
5. Dokumentiranje 3,5 sati
6. Održavanje i izrada sredstava i poticaja 2 sata

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

UKUPNO: 40 sati

U dječjem vrtiću provode se i sigurnosno zaštitni i preventivni programi prema donesenim Protokolima postupanja u mogućim rizičnim situacijama.

1. **MATERIJALNI UVJETI RADA**

Vrtić je tijekom izvještajnog razdoblja financiran iz više izvora: a) iz proračuna Grada Nina; b) iz proračuna Ministarstva znanosti i obrazovanja c) iz proračuna Zadarske županije; d) iz donacija; e) iz roditeljskih uplata i ostalih prihoda

1. Iz proračuna Grada Nina financirane su plaće i materijalna prava radnika Vrtića. Materijalna prava odnose se na:

* regres za godišnji odmor u iznosu od 6.399,84 euro (266 euro po djelatniku) isplaćen je 04.07.2024., božićnica u iznosu 8.700,00 euro (300 euro po djelatniku), dar za dijete u iznosu 3.080,00 euro (280 euro po djetetu) isplaćeni su 16.12.2024. godine te naknada za bolovanje duže od 3 mjeseca u iznosu od 1.120.euro što ukupno iznosi 19.299,84 euro. Iz istih izvora za sistematske zdravstvene preglede osigurano je ukupno 3.177,37 euro.
* U 2025. godini do 10. srpnja djelatnicima je isplaćen regres u visini od 7.000,00 euro (250 euro po djelatniku). Također su isplaćena sredstva za sistematski pregled djelatnika u 2025. godini u visini od 4.560,00 euro

1. Iz proračuna Ministarstva znanosti i obrazovanja sufinanciran je program Predškole

* Od rujna 2024. do kolovoza 2025. uplaćeno je 554 euro.
* Vrtić je dobio donaciju od trgovačkog drušzva u visini od 1.692,50 euro

Za potrebe djelatnosti osigurano je sljedeće:

***-*** potrošni materijal

- uredski materijal

- likovni materijal

- radna odjeća i obuća za djelatnike

Sobe dnevnog boravka djece uređene su tako da svojim rasporedom mogu slijediti dječje interese i potrebe. Raspored se u njima mijenjao više puta godišnje i uvijek je pratio aktualnosti događanja u pojedinačnim skupinama. Djeci su se tijekom godine pripremali različiti tematski centri aktivnosti u kojima bi se mogli produbljivati stvarni dječji interesi, te su se odgajatelji izrazito trudili i iskazali u čestom osmišljavanju i izradi maštovitih i poticajnih didaktičkih sredstava i igara za djecu.

Tijekom godine nabavljali smo prema iskazanim potrebama za potrebe skupina: igračke, didaktička sredstva, pomagala, stručnu literaturu za odgojitelje. Za početak nove pedagoške godine planiramo nabavu veće količine novih didaktičkih sredstava i igračaka.

Ostalo:

- osigurana su dezinfekcijska sredstva, materijal za održavanje čistoće i prostora Vrtića

- obavljena redovita dezinsekcija i deratizacija objekta Vrtića

- obavljena redovita kontrola i servis postrojenja za grijanje i hlađenje

- osigurano je redovito uzimanje briseva u smislu sanitarne ispravnosti i čistoće objekata,

- provedena su sva ispitivanja vezana uz zaštitu na radu: izrada procjene rizika, osposobljavanje za rad na siguran način, ispitivanje radne opreme, ispitivanje električne instalacije, unutarnje hidrantske mreže, poslovi zaštite na radu, vatrogasni aparati itd.

- nabavljena je oprema za upotpunjavanje ormarića prve pomoći u svim sobama dnevnog boravka.

Vanjsko igralište i vanjski prostor je obogaćen vrtnim gredicama, koji su djeca kroz cijelu pedagošku godinu sadila, njegovala, zalijevala.

**3. NJEGA I SKRB ZA TJELESNI RAST I ZDRAVLJE DJECE**

Osigurani su opći i sigurnosni uvjeti za boravak djece u vrtiću (bojanje prostora, temeljito čišćenje didaktike, namještaja i dr.). Dnevni ritam života u vrtiću nastojao se prilagoditi individualnim potrebama djece vezano za prehranu, izmjenu aktivnosti i odmora, boravak na zraku i sl. S obzirom da je u vrtić upisano dijete s teškim alergijama, u vrtić je zabranjen unos namirnica poput kikirikija, grickalica, bombona, čokolada i sl. Ručak u skupini u koju je uključeno dijete s alergijama organizira se u holu vrtića, kako bi se u većem prostoru smanjila mogućnost doticaja djeteta sa hranom koja kod djeteta može izazvati alergijske reakcije.

Tijekom godine bilo je većih izostanaka djece, a obolijevanja su bila od karakterističnih sezonskih bolesti (prehlade, viroze, upale grla, peta bolest, streptokok, uši, 5 bolest i sl.).

Podovi i igračke tijekom cijele godine pojačano se dezinficiraju se dozvoljenim dezinfekcijskim sredstvom Izosan u propisanoj količini i omjeru. U svim sanitarnim prostorijama Vrtića koriste se papirnati ubrusi za brisanje ruku i wc-papir u listićima postavljen u odgovarajuće dispenzere, kao i tekući sapun za pranje ruku. U skladu sa vremenskim prilikama, tendencija je da djeca što više i što češće borave na svježem zraku gdje im se na dvorištu organiziraju igre uz pokret, tjelovježba, štafetne i ostale suradničke igre, igre s rekvizitima, igre s vodom i pijeskom, šetnje bližom okolicom Vrtića itd.

Posebnu pozornost posvećujemo zdravstvenoj zaštiti djece. Kroz sadržaje iz zdravstvenog odgoja nastojali smo utjecati na razvijanje pozitivnih stavova prema zdravlju, prehrani, higijeni i svim čimbenicima koji posredno ili neposredno mogu utjecati na tjelesni razvoj djeteta.

Unatoč uputama i pravilima Vrtića, tijekom godine je bilo većih izostanaka i pobola djece, te širenja raznih zaraznih bolesti po skupinama. Roditelji su često dovodili u skupine djecu sa simptomima prehlada, viroza, te smo sukladno Programu zdravstvene zaštite, higijene i pravilne prehrane djece u dječjim vrtićima, bili primorani vršiti trijažu djece prilikom dolaska u vrtić, te djecu sa simptomima bolesti nismo mogli primiti u skupinu bez liječničke potvrde.

Djeca dobivaju četiri obroka, doručak, ručak, užinu i jedan voćni obrok. Naša zadaća bila je osigurati pravilnu i uravnoteženu prehranu koja potiče povoljan rast i razvoj, a utječe na razvoj misaone, emocionalne i tjelesne inteligencije.

Jelovnici se planiraju na bazi jednog tjedna. Obavezno se poštuje tendencija korištenje što veće količine sezonskog voća. Pazilo se da je svaki dan na jelovniku zastupljen mliječni obrok, a kao drugi obrok obavezno je voće. Svaki dan djeca imaju topli napitak (čaj ili mlijeko). Prilikom doručka, starija djeca su pomagala mlađoj pri samoposluživanju, djeca su bila uključena i u pripremanju stolova za obrok.

Neophodne propisane mjere iz HACCP-a, provode za to zaduženi djelatnici, a potvrđivanjem redovito vođenih tabela nadzor potvrđuje ravnateljica.

U cilju održavanja visokih zdravstveno higijenskih uvjeta i ove su godine redovno ostvarivani sanitarno – zdravstveni pregledi svih djelatnika u vrtiću. Nije se pokazao niti jedan slučaj potrebe za intervencijom.

Kontrola briseva izvršena je dva puta tijekom godine. Prema analizama Zavoda za javno zdravstvo vrlo smo zadovoljni rezultatima. Svi uzeti brisevi bili su negativni.

**4. ODGOJNO – OBRAZOVNI RAD**

Odgojno – obrazovni proces temeljen je na suvremenoj humanističko – razvojnoj koncepciji. Osnovna načela koja njegujemo ovim pristupom uključuju slobodu, otvorenost i raznolikost. Osjetljivost odgajatelja za stvaranje pozitivne klime u odgojnoj skupini kao uvjeta uspješnosti cjelokupnog odgojno – obrazovnog procesa, zadovoljavanja potreba djece i njihovih roditelja, bilo je osnovno polazište za odabir aktivnosti i u ovoj pedagoškoj godini.

Zadaće su se provodile prema dobrobitima za djecu:

1. Osobna, emocionalna i tjelesna dobrobit
2. Obrazovna dobrobit
3. Socijalna dobrobit
4. Cjelovit razvoj, odgoj i učenje djeteta te razvoj kompetencija

Aktivnosti koje su odabirali za njihovo ostvarenje, bile su prilagođene aktualnim dječjim interesima i tematici koja je aktualna za svaku skupinu pojedinačno. Osim godišnjeg planiranja, odgojitelji vrše i tromjesečna, tjedna i dnevna planiranja, kao i evaluaciju po istim elementima.

Početkom pedagoške godine, u svim skupinama nastojali smo unaprijediti postojeće prostorno materijalne uvjete kao preduvjet za aktivno učenje djeteta i poticanje samoinicirajućih aktivnosti djece. Formirali smo centre aktivnosti vodeći se pokazanim interesima djece te dobi djece.

Planiranje odgojno obrazovnog rada ostvarivalo se primjereno odgojno obrazovnim skupinama. Posebni događaji i rekreativni i kraći programi zasebno su planirani. U planiranju se posebna pažnja posvećivala organizacijskim i materijalnim uvjetima za ostvarivanje razvojnih zadaća, interesima i potrebama iskazanima od strane djece i roditelja, te zapažanjima i osvrtima kao polazištem za daljnje planiranje odgojno obrazovnog rada. Planiranje je bilo otvoreno i fleksibilno.

Odgajatelji kombiniraju različite oblike rada, no svima je zajedničko to da u svojem odgojno – obrazovnom radu, koriste aktivnosti kojima se potiče samoinicijativa djece, samostalnost i autonomnost. Naglašeno je poticanje samostalnosti djeteta u obavljanju higijenskih i fizioloških potreba, samostalnosti u posluživanju, hranjenju, urednosti za stolom, kulturnom ophođenju za vrijeme obroka. Djeca su također tijekom godine poticana na spontano izražavanje, iskazivanje i imenovanje svojih potreba, ali su isto tako upućivani na prepoznavanje potreba druge djece u skladu s razvojnim sposobnostima. Djeca uče čineći, istražujući te su njihovi interesi i potrebe okosnica rada. Heterogena skupina nametnula je zadaću izrade raznovrsnih igara od strane odgojitelja na način da se isti sadržaj učini metodički primjeren djeci različite dobi.

Djeca su zadovoljavala svoje interese aktivnostima u interesnim "centrima aktivnosti", te su imali mogućnost slobodnog, potpunog i fleksibilnog korištenja prostora i strukturiranja materijala u njemu. Od djece su "najposjećeniji" centri građenja, obiteljski centar, likovni centar, centar istraživanja svjetlosti te centar za odmor.

**Poticaji**

Uzimajući u obzir činjenicu da je dijete istraživač, uči čineći, kreativno je vrtić smo osmislili i opremili u skladu sa dječjim potrebama u materijalnom i socijalnom kontekstu. Sobe boravka osim standardnih centara (građenja, obitelji, manipulativnog, likovnog, istraživačkog, dramsko scenskog ), obogaćuju se i povremenim centrima. Opremanje prostora u sobama bilo je u skladu sa trenutnim interesima djece, tako da su se centri povremeno mijenjali što se pozitivno reflektiralo na djecu (razvijala se mašta, kreativnost, suradnja, komunikacija ). Prostor vrtića kontinuirano smo nadopunjavali i opremali te tako osiguravali poticajno okruženje u kojem dijete može samostalno istraživati svijet oko sebe i igrati se prema vlastitom odabiru . Osobito je važno što smo uz kupljenu didaktiku , redovito izrađivali didaktiku koja je pratila njihove aktivnosti.

Odgojno-obrazovni rad odvijao se u 7 odgojnih skupina, 3 jasličke i 4 mješovite vrtićke skupine.

**SKUPINA GIRICE- JASLIČKA SKUPINA (OD 1-3 GODINE)**

**Odgajateljice: Antonija Lipotica, Josipa Medić**

**Pomoćnica: Miranda Peroš**

**1. PODACI O ODGOJNOJ SKUPINI**

Tijekom pedagoške godine 2024./2025., koja je započela 2. rujna 2024., u našoj skupini upisano je ukupno 15 djece, od kojih su 6 dječaka i 9 djevojčica, u dobi od 1 do 3 godina. Sva djeca su redovito sudjelovala u programu, s izuzetkom slučajeva izostanka zbog sezonskih bolesti.

**2. MATERIJALNA SREDSTVA U JASLIČKOJ SKUPINI**

Dnevni boravak jasličke skupine osmišljen je tako da djeci najranije dobi pruža sigurno, poticajno i bogato okruženje koje podržava njihov cjelokupan razvoj s posebnim naglaskom na senzornu integraciju. Prostor je organiziran u različite centre aktivnosti koji nude mnoštvo prilika za istraživanje kroz osjetila, slobodnu igru i spontano učenje.

1. Senzorno-istraživački centar:

Opremljen je različitim materijalima i površinama koje djeca mogu dirati, stiskati, prosipati i prelijevati – poput kinetičkog pijeska,vode,mirisnih bočica,pašte,brašna, leda,ogledala, prirodnih materijala i senzoričkih i košara. Ovaj centar potiče taktilno, vizualno i auditivno istraživanje te razvoj fine motorike i koncentracije.

2. Likovni centar:

Prilagođen je dobi djece i sadrži materijale koji su sigurni za istraživanje poput tempera, vodenih boja, mekanih kistova, spužvi, plastelina i papira različitih tekstura. Aktivnosti u ovom centru potiču osjetilno izražavanje, koordinaciju ruka-oko te osjećaj za boju i oblik.

3. Obiteljski centar (kutak simboličke igre):

Uključuje osnovne elemente poput kuhinje za djecu, lutki, odjeće i telefona, omogućujući djeci prve pokušaje simboličke igre i oponašanja odraslih, što pridonosi razvoju jezika, emocionalnom razvoju i socijalnim interakcijama.

4. Građevinski centar:

Opremljen mekanim i laganim kockama različitih veličina, oblika i tekstura, koje djeca mogu slagati, rušiti, dodirivati i promatrati. Kosinama,lopticama,magnetima,ovaj centar potiče prostorno mišljenje, koordinaciju i snagu prstiju.

5. Glazbeni centar:

Pruža djeci priliku za istraživanje zvukova kroz jednostavna glazbala poput zvečka, bubnjeva, triangla,sintizajzera,udaraljki,šuškalica, i metalofona. Kroz slušanje, sviranje i pokret razvijaju se ritam, sluh, motoričke vještine i emocionalni izražaj.

6. Stolno-manipulativni centar:

Sadrži jednostavne slagalice, umetaljke, kutije s otvorima, didaktičke igračke koje se guraju i povlače, potičući razvoj fine motorike, koordinacije i logičkog mišljenja.

7. Centar svjetlosti i sjena:

U zatamnjenom prostoru nalazi se stol za svjetlost, prozirni i poluprozirni materijali, ogledala i svjetlosne igračke. Djeca kroz igru sa svjetlom i sjenom razvijaju pažnju, vidnu percepciju i sposobnost uočavanja uzročno-posljedičnih veza.

8. Centar prirode i osjeta:

Opremljen je kutijama s prirodnim materijalima poput češera, kamenčića, kore drveta, lišća i školjki i sl. Djeca istražuju svijet prirode kroz dodir, miris i zvuk, razvijajući senzornu osjetljivost i povezanost s okolinom.

Svi centri su oblikovani prema razvojnim potrebama djece jasličke dobi i fokusiranjem na senzorna iskustva stvaramo uvjete za sigurno istraživanje, spontanost i emocionalnu sigurnost koja je temelj ranog učenja i razvoja.

**Tematski centri kroz godinu**

Tijekom pedagoške godine prostor dnevnog boravka jasličke skupine oblikuje se u skladu s interesima djece i promjenama u prirodi. Svi centri nastaju kao odgovor na dječju potrebu za istraživanjem, doživljavanjem i učenjem kroz osjetila. Svaki centar pažljivo je osmišljen kako bi poticao cjeloviti razvoj djeteta – kroz igru, pokret, dodir, miris, zvuk i boju.

1. Jesenski centar:

Opremljen raznim jesenskim plodovima (kesteni, orasi, bundeve), lišćem, češerima i mirisima poput cimeta i klinčića. Djeca istražuju teksture, boje i mirise jeseni, pune i prazne posudice, slažu i razvrstavaju plodove, slušaju priče i pjesme o jeseni.

2. Zimski centar:

Sadrži umjetni snijeg, bijele tkanine, svjetlucave materijale, prozirne kocke i pahuljice. Potiče osjetilno istraživanje hladnoće, leda i svjetla, uz prateće priče i glazbu s mirnim zimskim ugođajem.

3. Božićni centar:

U adventsko vrijeme prostor se obogaćuje lampicama, simbolima svjetlosti i topline, božićnim kuglicama, grančicama bora, zvončićima, mirisnim začinima i slično. Djeca istražuju taktilne i vizualne podražaje, sudjeluju u zajedničkim aktivnostima izrade ukrasa, te razvijaju osjećaj pripadnosti i zajedništva.

4. Proljetni centar:

Uključuje svježe cvijeće, grančice, zemlju, sjemenke i vodu. Djeca sade, zalijevaju, promatraju promjene u biljkama i istražuju mirise i teksture prirode koja se budi.

5. Uskrsni centar:

Pruža raznovrsne simboličke materijale povezane s Uskrsom – pisanice, piliće, zečiće, travu i proljetne cvjetove. Djeca boje, lijepe i istražuju jaja, kotrljaju ih i slažu, razvijajući finu motoriku i simboličku igru kroz senzorne i kreativne aktivnosti.

6. Centar za istraživanje boja:

Opremljen prozirnim materijalima u boji, svjetlosnim kutkom, čepovima, papirom i vodenim bojama. Djeca kroz pokuse i igru otkrivaju osnovne i miješane boje, propuštanje svjetla i stvaranje vizualnih efekata.

7. Centar za istraživanje zanimanja:

Ovaj centar oblikuje se prema dječjem interesu (npr. liječnik, kuhar, policajac...). Sadrži osnovne rekvizite i kostime te potiče simboličku igru, oponašanje odraslih i razvoj govora kroz igru uloga.

8. Centar za istraživanje bajki i priča:

Sadrži slikovnice, lutke i rekvizite iz poznatih dječjih bajki. Djeca sudjeluju u pričanju i dramatizaciji, razvijajući slušanje, razumijevanje i izražavanje, ali i emocionalnu sigurnost kroz poznate narative.

9. Centar za istraživanje prirode i životinja:

Opremljen materijalima vezanim uz određene životinje (npr. kukci, ptice, domaće životinje), fotografijama, modelima i zvukovima iz prirode. Djeca kroz promatranje i imitaciju uče o životinjskom svijetu i razvijaju osjećaj povezanosti s prirodom.

Svi centri nastaju promatranjem dječjih interesa i potreba, a njihovo oblikovanje mijenja se i razvija tijekom godine, u skladu s razvojnim fazama djece, njihovim spontanim idejama te ritmom prirodnih promjena. U središtu svakog centra je dijete – aktivno, znatiželjno i istraživački usmjereno biće kojemu se pruža sloboda izbora, osjećaj sigurnosti i bogatstvo osjetilnih iskustava.

**3. NOVINE U RADU U OVOJ PEDAGOŠKOJ GODINI**

Ovu pedagošku godinu obilježile su mnoge teme, sklopovi aktivnosti i projekti.

**Sklopovi aktivnosti i teme kroz mjesece:**

09. mjesec „Ogledalce“

10. mjesec „Plodovi jeseni“

11. mjesec „Tri praščića“

12. mjesec „Adventsko vrijeme“

01. mjesec „Zima u giricama“

02. mjesec „Higijena “, Boje“

03. mjesec „ Proljeće“

04. mjesec „Uskrsne radosti“

05. mjesec „Životinje“

06. mjesec „More“

**Projekti:**

**„Jesen u Giricama“**

Tijekom jesenskog razdoblja, u skupini Girice provodili smo projekt „Jesen“ koji je u potpunosti prilagođen senzoričkim potrebama djece jasličke dobi. Cilj ovog projekta bio je kroz igru i istraživanje omogućiti djeci da osjete, upoznaju i razumiju bogatstvo jeseni koristeći sva svoja osjetila. Projekt je osmišljen tako da djeca kroz različite aktivnosti razvijaju svoje sposobnosti opažanja, motoriku, spoznaju boja, tekstura, mirisa, zvukova, pa čak i okusa. Naglasak je bio na poticanju dječje radoznalosti, senzorne percepcije i samostalnog otkrivanja okoline u sigurnom, poticajnom i ispunjenom okruženju.

Jedna od glavnih aktivnosti bila je istraživanje boja jeseni. Djeca su imala priliku manipulirati različitim bojama na raznim površinama. Koristili smo prirodne boje koje su podsjećale na jesenske nijanse – žutu, crvenu, narančastu, smeđu i zelenu, ali i prozirne tekućine koje su djeca kapala kapaljkom na upijajuće materijale poput vate, papirnatih ubrusa i filca. Na taj način promatrali su kako se boje šire, miješaju i prožimaju, čime su razvijali osjet za detalje i prirodne procese. Djeca su boje nanosila i prstima, četkicama, valjcima i spužvicama, što je dodatno stimuliralo njihovu finu motoriku i osjećaj za dodir. Svjetlosni stol bio je posebno zanimljiv jer smo kroz njega promatrali prozirne površine obojane različitim bojama. Djeca su promatrala kako svjetlo prolazi kroz njih i mijenja njihov izgled, što je razvijalo njihovu znatiželju o svjetlu, boji i obliku.

Ovaj multisenzorni prostor bio je bogat prirodnim materijalima poput suhog lišća, češera, plodova bundeve i kukuruza, koje su djeca mogla slobodno istraživati rukama, osjetiti njihovu teksturu, mirisati i promatrati. Takav doživljaj poticao je djecu da se osjećaju kao da su u pravoj šumi, što je dodatno razvijalo njihovu maštu i senzorno iskustvo. Kroz istraživanje različitih površina lišća i plodova djeca su se upoznavala s njihovim karakteristikama, razlikama u obliku, veličini i boji, što je bilo poticajno za razvoj kognitivnih i motoričkih vještina.

U senzoričkom centru koristili smo i mekane površine poput plastelina na kojima su djeca otiskivala lišće i druge jesenske elemente. Ovakve aktivnosti bile su izvrsne za razvoj fine motorike i osjetljivosti na različite teksture, a djeca su kroz njih mogla osloboditi svoju kreativnost i izraziti se na jedinstven način. Također, kroz igre dodira i oblikovanja, poticali smo i razvoj prstiju te koordinaciju ruka-oko.

Uredili smo prostor i za istraživanje prirode u našem dvorištu gdje smo promatrali i dodirivali prirodne materijale poput meke mahovine, hrapave kore drveća, gljiva i drugih elemenata jesenskog okruženja. Djeca su imala priliku upoznati živa bića poput glista, kornjača i puževa, te su kroz igru razvijala empatiju i osnovne spoznaje o živom svijetu. Ovo iskustvo približilo im je prirodu na neposredan način, potičući ih na promatranje, dodirivanje i brigu o okolišu.

Jesenski plodovi poput bundeva, kukuruza, koštica bundeve, agruma, cvjetače, brokule i gljiva bili su predmetom raznovrsnih aktivnosti istraživanja. Djeca su promatrala njihove boje, uspoređivala težinu, ispitivala mirise i okuse, te ih dodirivala i proučavala teksture. Kroz takve aktivnosti razvijali su osjetila i spoznaju o prirodnim promjenama u jesenskom razdoblju, ali i o raznolikosti hrane. Posebno su uživali u usporedbi voća i povrća te isprobavanju različitih okusa, što je potaknulo njihovu znatiželju i želju za isprobavanjem novih stvari.

Jedan od važnih dijelova projekta bila je i aktivnost s brašnom, vodom i tijestom u pripremi kolača. Djeca su kroz ove aktivnosti razvijala osjećaj za redoslijed, mjerenje i timski rad, ali i praktične vještine u kuhinji. Pečenje kolača bilo je završni dio aktivnosti u kojem su djeca mogla vidjeti rezultat svog rada i uživati u okusu, što je dodatno motiviralo njihovu samostalnost i zadovoljstvo postignućem.

Tijekom cijelog projekta, glazba i ritam igrali su važnu ulogu. Kroz pjesme i pokrete oponašali smo zvukove jeseni poput pada lišća, šuškanja i laganog vjetra, što je doprinijelo razvoju ritma, koordinacije i osjećaja za tempo. Ove glazbene aktivnosti bile su i način izražavanja unutarnjih doživljaja jeseni, što je dodatno osnažilo emocionalni razvoj djece.

Projekt „Jesen“ u skupini Girice omogućio je djeci bogata, višesenzorna iskustva koja su ih povezala s prirodom, potaknula njihovu znatiželju, razvoj motoričkih, kognitivnih i socijalnih vještina te osnažila njihov osjećaj samopouzdanja i pripadnosti. Kroz ovu cjelovitu i promišljenu pedagošku praksu djeca su imala priliku na siguran, zanimljiv i kreativan način upoznati svijet koji ih okružuje i razviti važne životne vještine koje će im biti temelj za daljnje učenje i razvoj.

Link na prezentaciju:

<https://www.canva.com/design/DAGRw8Ozf2U/O5tuKK123ixEtiBh4pt0nQ/edit>

<https://www.canva.com/design/DAGTJTWKDbo/vX1k54xbFubgpI2Aunxbpw/edit>

**„ Zimski svijet “**

S dolaskom hladnijih dana i zimskih mjeseci, u našoj jasličkoj skupini osmislili smo bogat i višedimenzionalan projekt pod nazivom „Zima u Giricama“Cilj ovog projekta bio je podržati dječji doživljaj zime kroz integraciju različitih osjetilnih iskustava te potaknuti kreativnost, istraživački duh i razvoj finih motoričkih sposobnosti. Projekt je osmišljen kao višestruki senzorni doživljaj koji obuhvaća vizualne, auditivne, taktilne i motoričke aktivnosti, a istovremeno omogućava djeci da zimu dožive kao čarobno, mirno i poticajno razdoblje.

Kako bismo u prostor dnevnog boravka prenijeli zimu, koristili smo projekcije šume prekrivene snijegom, popraćene odgovarajućom glazbom koja dočarava tišinu i spokoj zimskog pejzaža. Ovakav vizualno-auditivni doživljaj omogućio je djeci opuštanje i poticaj na maštanje o zimskim čarolijama. Djeca su na ovaj način u sigurnom i toplom prostoru mogla osjetiti atmosferu zime čak i kada su vani temperature bile niske i vrijeme je bilo nepovoljno za duža boravka na otvorenom.

Osim doživljaja kroz vid i sluh, djeci je ponuđen taktilni doživljaj kroz likovne aktivnosti. Koristili smo bijelu, plavu i srebrnu boju na kartonu, što je djeci omogućilo istraživanje različitih tekstura, oblika i kombinacija boja. Kroz slobodno slikanje, djeca su mogla vlastitim rukama stvarati umjetničke prikaze zime. Senzorna komponenta bila je naglašena jer je boja često završavala ne samo na kistovima, već i na njihovim rukama, a ponekad i licima, što je dodatno produbilo njihovu povezanost s materijalom. Jedan od posebnih trenutaka bila je aktivnost otiskivanja pahuljica na već oslikani zimski pejzaž. Djeca su opažala različite uzorke i intenzitet otisaka, te su intuitivno ili pažljivo slagali otiske, čime su razvijali osjećaj za kompoziciju i finu motoriku.

Veliki interes među djecom izazvale su gel kuglice zbog svoje neobične i zanimljive teksture – mekane i skliske. U kombinaciji s pincetama i posudicama, ove su kuglice poslužile kao izvrstan materijal za razvoj fine motorike, preciznosti i koncentracije. Element iznenađenja donijelo je opažanje kuglica u vodi gdje su “nestajale” i ponovno se pojavile prolaskom kroz sito, čime smo dodatno potaknuli dječju znatiželju i sposobnost opažanja uzročno-posljedičnih veza. Nadalje, istraživanje svjetlećeg poda i ogledala s kuglicama omogućilo je djeci da promatraju refleksije i svjetlosne efekte, čime smo proširili njihova vizualna i perceptivna iskustva.

Kroz prosipanje i prebacivanje materijala poput riže, griza i brašna, djeca su razvijala koordinaciju ruka-oko i fine motoričke vještine, dok su istovremeno upoznavala različite teksture i ponašanje materijala. Ove slobodne, istraživačke igre omogućile su im izražavanje i razvoj koncentracije i strpljenja. Djeci smo omogućili likovno izražavanje kroz bojanje i izrađivanje snjegovića.Ova aktivnost istovremeno je bila prilika za razvoj fine motorike i početne matematičke i jezične vještine kroz igre prepoznavanja oblika, brojanja i slova.

Stiroporni plastelin bio je jedan od noviteta u projektu, koji je djeci ponudio bogatu taktilnu stimulaciju i mogućnost oblikovanja. Djeca su istraživala njegove neobične karakteristike, uključujući elastičnost i zvuk koji materijal proizvodi pri stiskanju. Kroz priču o prijateljstvu dvaju snjegovića djeca su se potaknula na razmišljanje o važnosti prijateljstva, međusobne podrške i zajedničkog prevladavanja izazova. Ova socijalno-emocionalna dimenzija projekta doprinijela je razvoju dječjih osjećaja, empatije i vještina verbalne i neverbalne komunikacije.

Crtanje pred ogledalom pokazalo se kao izvrsna aktivnost za razvoj vizualne percepcije, prostorne svijesti i koordinacije ruka-oko. Djeca su pratila svoje pokrete i izraze lica, što je poticalo introspektivnost i emocionalnu svijest.

Projekcija pahuljica na zid i pod, te interakcija djece sa sjenama i svjetlom, razvijala je njihovu prostornu percepciju i kreativnost. Djeca su istraživala odnosa između objekata i njihovih projekcija, a igra je dodatno stimulirala njihov maštoviti izraz.

Jedan od najzanimljivijih dijelova projekta bila je suradnja s plesačicom koja je kroz pokret, glazbu i projekcije uvela djecu u svijet snježne bajke. Djeca su imitirala padanje i vrtloženje pahuljica, izražavajući se tijelom i jačajući sposobnost neverbalne komunikacije te osjećaj ritma. Posebno je zanimljivo bilo promatrati kako djeca jasličke dobi reagiraju različito – neki su se odmah uključili, dok su drugi postupno gradili povjerenje i polako se opuštali u aktivnostima.

Djeci smo ponudili istraživanje pjene i sode bikarbone te leda, uz mogućnost oblikovanja, promatranja topljenja i promjena. Bojani led dodatno je potaknuo njihov interes, dok su aktivnosti s ledom u vodi razvijale njihovo opažanje promjena i procesnih veza. Kroz projekcije filmova o polarnim krajevima, priče i slikovnice, djeca su upoznala ledeni svijet i životinje polarnih krajeva. Svako dijete je, ovisno o interesu i senzornim preferencijama, pronalazilo svoj način doživljaja i izražavanja arktičke teme, bilo kroz likovno stvaralaštvo, igru pokretom ili slušanje.

Projekt „Zimski senzorni svijet i kreativno izražavanje“ pružio je djeci u jasličkoj skupini bogato i cjelovito iskustvo zime kroz integraciju osjetilnih, motoričkih, socijalnih i emocionalnih komponenti. Omogućio je individualizirani pristup i razvoj na različitim razinama – od fine motorike, preko kreativnosti, do emocionalnog izražavanja i socijalnih vještina. Aktivnosti su poticale znatiželju, istraživački duh i maštu, a pritom su bile prilagođene različitim senzornim potrebama i interesima djece. Ovakav pristup potvrđuje važnost igre i senzornog iskustva u ranoj dobi kao temelja za cjelovit razvoj.

Link na prezentaciju:

<https://www.canva.com/design/DAGTpqCstfw/0u09YJUCdDInqb25H0GpYQ/edit>

<https://www.canva.com/design/DAGcRM_LNkE/Ls-nlCj0n4JKF7nrG3mZ6A/edit>

**4. OBRAZOVANJE I STRUČNO USAVRŠAVANJE**

**Stručno usavršavanje u ustanovi:**

1. **Odgojiteljsko vijeće održano 19. rujna 2024.**

* Verifikacija zapisnika s 4. sjednice Odgajateljskog vijeća u pedagoškoj 2023./2024. godini
* Usvajanje Dnevnog reda
* Dogovor oko aktivnosti tijekom Dječjeg tjedna i Dana Vrtića (prvi tjedan u listopadu)
* Dogovor za dokumentiranje odgojno-obrazovnog rada i refleksije
* Dogovor o suradnji a roditeljima (načinu prezentiranja odgojno-obrazovnog rada roditeljima)
* Razno

1. **Odgojiteljsko vijeće održano 03. prosinca 2024.**

* Usvajanje dnevnog reda
* Verifikacija zapisnika s 1. sjednice Odgajateljskog vijeća
* Prijedlog aktivnosti vezanih uz obilježavanje adventa (sv. Nikola, sv. Lucija, Božić)
* Razno

1. **Odgojiteljsko vijeće održano 10. travnja 2025.**

* Usvajanje dnevnog reda
* Verifikacija zapisnika s 2. sjednice Odgajateljskog vijeća
* Dogovor oko nadolazećih aktivnosti (Uskrs, Dan planeta Zemlje)
* Izlet, Olimpijada, Završna priredba
* Godišnji odmori

**Profesionalna edukacija odgojitelja i stručnog tima u organizaciji Ennee, sa profesoricom Editom Slunjski:**

17.10. „Projektno planiranje i razvoj projekta“

28.11. „Elementi adultocentrične prakse i njihova otklanjanja“

21.01. „Razvoj komunikacijskih vještina i tehnika“

**Edukacija kroz stručnu literaturu:**

* Slunjski, E. (2003). *Devet lica jednog odgajatelja-roditelja* (P. Brajša, Predgovor). Mali profesor.
* Slunjski, E. (2016). *Izvan okvira 2: Promjena*. Element.
* Slunjski, E. (2019). *Izvan okvira 4: Mudrost vođenja: prikaz istraživanja i alati razvoja prakse vođenja*. Element.
* Slunjski, E. (2020). *Izvan okvira 5: Pedagoška dokumentacija*. Element.
* Slunjski, E. (Ur.). (2022). *Što nas uči Reggio?* Element.
* Lemajić, A. (2020). *Autonomija djeteta u kurikulumu ranog i predškolskog odgoja i obrazovanja* (Završni rad). Sveučilište Josipa Jurja Strossmayera u Osijeku, Fakultet za odgojne i obrazovne znanosti

**5. SURADNJA S RODITELJIMA I OSTALIMA**

* Individualne razgovore s roditeljima odrađujemo na dnevnoj bazi i prema potrebi
  + individualni sastanak sa Tonijevim roditeljem
* Roditeljski sastanci održavaju se prema potrebama za zajedničkim dogovorom, a vezano za razna događanja tokom pedagoške godine

30.08. Prvi roditeljski sastanak

* Upoznavanje s kućnim redom vrtića
* Vrijeme adaptacije – uloga odgajatelja i roditelja
* Razno

24.09. Drugi roditeljski sastanak

* Predstavljanje programa nastave engleskog jezika
* Osiguranje djece
* Zdravstvena skrb i prevencija u dječjem vrtiću – izlaganje medicinske djelatnice vrtića
* Razno
* Uključivanje roditelja u rad s djecom kroz radionice
* Božićna radionica
* Posjet Mijine mame i upoznavanje sa zanimanjem frizera
* Posjet zubarice Matee i upoznavanje s zanimanjem zubara
* Kreiranje zajedničke zatvorene grupe za roditelje na aplikaciji „Viber“ i „Canva“,te slanje svakodnevnih aktivnosti privatno i pojedinacno roditeljima na whatsapp aplikaciju.

**SKUPINA ORKICE - JASLIČKA SKUPINA (OD 1-3 GODINE)**

**Odgajateljice: Maja Lukić, Sara Šintić**

1. **PODACI O ODGOJNOJ SKUPINI**

Pedagoška godina započela je 02.09.2024. godine. Ove godine otvorile su se dvije nove odgojno-obrazovne skupine, jedna jaslička i jedna starija mješovita skupina, koje su s odgojno-obrazovnim radom započele 17.02.2025. godine. U jaslićku skupinu “Orkice” upisano je dvanaestero djece, od toga pet djevojčica i sedam dječaka.

Sva djeca iz skupine su redovito polazila vrtić. Izostanci djece su bili iz slijedećih razloga – bolest djeteta u periodu stjecanja imuniteta, odvikavanje od pelena, praznici i sl. U periodu od veljače do sredine svibnja 2025. godine dolaznost u skupinu je oko 80% , a u drugoj polovici lipnja u skupinu dolazi oko 70%. Komunikacija s roditeljima odvija se putem Homeroom aplikacije te putem Whatsapp grupe.

David M., Ivan T., Vigo M., te Maša S., teže podnose period  adaptacije na vrtić, teško prihvaćaju odvajanje od roditelja. Doris R. ima dijagnosticiran Dermatitis.

Jakov S., Maša S., Nikol V., zbog poteškoća u govoru i razumijevanju jezika imaju poteškaća u komunikaciji s drugom djecom i odgojiteljima. Dječak Jakov S. redovito pohađa logopedske vježbe i uključen je u stručni rad logopeda. Za djevojčicu Nikol V., majka je na početku pedagoške godine informirala odgojno-obrazovno osoblje da je dijete uključeno u kabinet rane intervencije te da istovremeno pohađa logopedske vježbe. Međutim, tijekom godine roditelj je odlučio odustati od logopedske podrške unutar kabineta, uz napomenu da će djevojčicu voditi privatnom logopedu. Do trenutka sastavljanja ove bilješke, djevojčica još nije započela s privatnim logopedskim tretmanom.

Organizacija rada temelji se na desetosatnom primarnom programu u trajanju od 6:30h do 16:30h.

1. **MATERIJALNA SREDSTVA**

Opremanje svih centara u sobi dnevnog boravka promišljenim sredstvima i materijalima za poticanje dječjeg razvoja. S vremenom se isti centri nadopunjavaju novim materijalima ovisno o interesima i potrebama djece.

**Promjena prostora**

Centri koji su uspostavljeni na početku odgojno-obrazovnog rada s djecom zadržavaju se tijekom cijele pedagoške godine. Međutim, unutar prostora dnevnog boravka centri se povremeno rotiraju, kako bi se djeci omogućila nova prostorna iskustva i potaknula znatiželja. Također, centri se nadopunjuju i obogaćuju novim materijalima, u skladu s interesima djece, trenutnim temama i ciljevima kurikuluma.

**Poticaji**

Uzimajući u obzir činjenicu da je dijete  istraživač, da uči čineći te da je kreativno biće, vrtić je osmišljen i opremljen u skladu sa dječjim potrebama u materijalnom i socijalnom kontekstu. Sobe dnevnog boravka se kroz pedagošku godinu, osim standardnim centrima (centar građenja, obiteljski centar, stolno- manipulativni centar, likovni centar, istraživački centar, centar za odmor, prirodni centar), obogaćuju i povremenim centrima (centar liječnika, centar istraživanja magneta i magnetizma, centar proljeća, centar zastava svijeta te centar za istraživanje svjetla i sjene). Opremanje prostora sobe dnevnog boravka  bilo je u skladu s trenutnim interesima djece, tako da su se centri povremeno mijenjali što se pozitivno reflektiralo na djecu (razvijala se mašta, kreativnost, suradnja, komunikacija). Prostor vrtića kontinuirano je nadopunjavan i opremljivan te je djeci tako osigurano poticajno okruženje u kojem mogu samostalno istraživati svijet oko sebe prema vlastitom odabiru. Uz kupljenu didaktiku , izrađivana je didaktiku koja je pratila aktivnosti djece. Tako su se, uz redovitu kupnju didaktički oblikovanih igara i materijala, još izradile podloge za svjetlosni stol, umetaljke, razne matematiče igre, igre za razvoj fine motorike, igre uparivanja i pridruživanja, igre građenja i sl. Osim izrađenih didaktičkih igara djeci su svakodnevno bile dostupne razne vrste materijala kojima se mogu kreativno izraziti (plastelin, slano tijesto, stiropor, karton, raznovrsni likovni materijal, drvene ploške i prirodni materijal). Isto tako prostor je obogaćivan fotografijama i plakatima te se djeci nudila razna literatura vezana za određene sklopove aktivnosti koje su pratile njohov interes. Bogatstvo materijalnog okruženja vidljivo je formiranjem najrazličitijih centara (stalnih i povremenih) koji su se po potrebi nadopunjavali aktualnim materijalima ili su se materijali za koje nije postojao interes micali. Prostor je obilovao raznovrsnim poticajnim materijalima (gotovim, poluoblikovanim, neoblikovanim, prirodnim, ambalažnim), pritom vodeći računa o estetskoj i higijenskoj dimenziji. Količina i kvaliteta materijala bila je u skladu sa razvojnom dobi djece, uz stalnu dostupnost dovoljne količine materijala za svu djecu.

**REALIZACIJA PROGRAMA U ODGOJNO – OBRAZOVNOJ SKUPINI**

Sklopovi aktivnosti vezane za:

**Svjetlost**- kućica za istraživanje svjetla i sjene, svjetlosni stol, disko kugla, lampe, razne lampice, svjetiljke, drvene kocke s različitim punjenjem (boje, rasipni materijal i sl.)

**Boje**- istraživanje boja i korištenje raznih likovnih tehnika, slikanje na aluminijskoj foliji, prozirnoj foliji, kartonu, deki, slikanje s kapaljkama, špricaljkama i sl.

**Uskrs**- izrada pisanica, pjesme, priče, igre, likovne i kreativne radionice

**Magneti -**razni magneti, magneti s fotografijama životinja za uparivanje

1. **OBRAZOVANJE I STRUČNO USAVRŠAVANJE**

**Individualno stručno usavršavanje u ustanovi 2024./2025. godine (Maja Lukić i Sara Šintić)**

* **Odgojiteljska vijeća:**

1. Odgojiteljsko vijeće održano 25. studenog  2024. godine

* Usvajanje dnevnog reda
* Verifikacija zapisnika s 4. sjednice Odgojiteljskog vijeća s pedagoškoj godini 2023./2024
* Dogovor oko dokumentiranja odgojno-obrazovnog rada i refleksije
* Dogovor o suradnji s roditeljima
* Dogovor oko nadolazećih aktivnosti (Dječji tjedan i Dan vrtića)

2.Odgojiteljsko vijeće održano 3. prosinca 2024. godine

* Usvajanje dnevnog reda
* Verifikacija zapisnika s 1. sjednice Odgojiteljskog vijeća u pedagoškoj godini 2024./2025.
* Prijedlog aktivnosti vezanih uz obilježavanje adventa (sv. Nikola, sv. Lucija, Božić)
* Razno

3.Odgojiteljsko vijeće održano 10. travnja 2025. godine

* Usvajanje dnevnog reda
* Verifikacija zapisnika s 2. sjednice Odgojiteljskog vijeća u pedagoškoj godini 2024./2025.
* Dogovor oko nadolazećih aktivnosti (Uskrs, Dan planeta Zemlje)
* Izlet, Olimpijada, Završna priredba
* Godišnji odmori
* **Seminari s Editom Slunjski:**

1. 17.10.2024.
2. 28.11.2024.
3. 21.1.2025

**Individualno stručno usavršavanje (Maja Lukić)**

1. Stručni skup “Rani i predškolski odgoj i obrazovanje u diskursu društvenih promjena” – DV “Sabunić” Privlaka, 27. i 28, lipnja 2025.

**Individualno stručno usavršavanje (Sara Šintić)**

1. Online edukacija u sklopu Koho pedagogije – “Didaktička moć legića”

**Individualno stručno usavršavanje (Maja Lukić i Sara Šintić)**

1. Online edukacija u sklopu Koho pedagogije – “ Planiranje aktivnosti s djecom u vrtiću”
2. Online edukacija u sklopu Koho pedagogije – “ Virtozna voda”
3. Online edukacija u sklopu Koho pedagogije – “ Sve o adaptaciji na jaslice / vrtić”
4. Online predavanje Focus centar – “ Pisanje pedagoške dokumentacije”

**5. SURADNJA S RODITELJIMA I DRUŠTVENOM ZAJEDNICOM**

• Informativni roditeljski sastanak – 14. veljače 2025. godine; upoznavanje s pravilnikom o kućnom redu, ugovori, izjave, upoznavanje s načinom rada

• Suradnja s roditeljima putem Kutića za roditelje- obilježavanje važnijih datuma, stručno osmišljeni tekstovi, letci i brošure vezani uz važna događanja i obavijesti o radu, dostignućima djece, izletima, dječji radovi, fotografije

• Suradnja s roditeljima putem Whatsapp grupe i Homeroom aplikacije

• Uključivanje roditelja u aktivnosti vrtića - pomoć u prikupljanju materijala i drugih sredstava za rad djece

**6. SKLOPOVI AKTIVNOSTI**

1. **MAGNETI**

Istraživanjem magnetizma kroz raznovrsne aktivnosti u vrtiću djeca su razvijala brojne vještine i stekla nova znanja kroz igru i praktično iskustvo. Kroz rukovanje magnetima i različitim materijalima, djeca su razvijala finu motoriku, koordinaciju ruka-oko te osjetila dodira i pokreta. Slaganje visina i različitih oblika od magnetnih kocaka poticalo je kreativnost, prostornu percepciju i razumijevanje osnovnih matematičkih pojmova poput veličine, oblika i ravnoteže. Tijekom istraživanja magnetizma u vrtiću, djeca su sudjelovala u nizu osmišljenih i raznolikih aktivnosti koje su im omogućile doticaj s osnovama prirodnih znanosti kroz igru i iskustvo. Slaganje raznih oblika i tornjeva od matica pomoglo je razvoju fine motorike i preciznosti, dok su magnetne kocke služile za konstruiranje visokih građevina i kreativnih struktura. Djeca su kroz te aktivnosti usvajala pojmove poput ravnoteže, stabilnosti, visine, širine te učila kako oblik i veličina utječu na krajnji rezultat. Sve aktivnosti bile su osmišljene tako da potiču istraživački duh, suradnju i aktivno učenje.

1. **GRAĐENJE**

Kroz spontanu i poticajnu igru, djeca su svakodnevno sudjelovala u građenju različitih konstrukcija – od tornjeva, dvoraca i kuća do sve složenijih oblika poput garaža, bazena i tunela. Kako su konstrukcije postajale sve veće i višenamjenske, djeca su samostalno dolazila do rješenja i zaključaka, istražujući zakone statike i ravnoteže kroz praktično iskustvo. Upotrebom raznolikog građevnog materijala (velike kartonske kocke, daščice različitih duljina, kartonski valjci, plastične i kartonske cijevi...) proširivale su se mogućnosti izražavanja, ali i produbljivale vještine planiranja i timske suradnje. Građevine su tijekom vremena dobivale sve kompleksnije elemente – prozore, vrata, unutarnje prostorije – čime su se razvijale prostorne i logičko-matematičke vještine. Nakon početnog interesa za što više i veće konstrukcije, djeca su počela testirati granice stabilnosti i rušenja, čime su razvijala razumijevanje uzročno-posljedičnih odnosa. U razgovoru s djecom iznosile su se različite teorije o tome zašto se građevina srušila, čime su potaknuti na promišljanje, postavljanje hipoteza i planiranje stabilnijih konstrukcija u sljedećim pokušajima. Ova aktivnost istaknula je dječju sposobnost samostalnog učenja kroz igru, suradnju i eksperimentiranje, te je značajno pridonijela razvoju motoričkih vještina, kreativnosti, kritičkog mišljenja i upornosti.

**• Aktivnostima se kod djece poticala:**

* suradnja
* socijalne vještine
* sposobnost rješavanja problema i konfliktnih situacija
* kreativnost, mašta, spretnost
* uočavanje oblika i veličina
* upoznavanje s pojmovima koso, ravno, nisko, visoko, malo, veliko, teško, lagano, tvrdo, usko, široko i sl.

**• Konsturkcije i građevine djeca su upoznavala putem:**

* raznih materijala: velikih kartonskih kutija, tuljka, daščica raznih duljina, malih drvenih kocki, raznih plastičnih kocki, spužvastim kockicama, prirodninama, kartonskim čašicama i sl.
* građenje na raznim podlogama- stol, pod, zid, klupica i kombinacije istih

1. **SVJETLO**

Istraživanja i svakodnevna praksa pokazuju kako je za djecu rane dobi iznimno važno boraviti u okruženju koje obiluje raznolikim podražajima i omogućuje aktivno istraživanje putem osjetila. Takvo multisenzorno okruženje, koje uključuje poticaje za vid, sluh, dodir, miris i kretanje, omogućuje djetetu cjelovito iskustveno učenje. Upravo kroz multisenzorni pristup dijete spontano istražuje, manipulira materijalima, donosi zaključke i gradi temeljna fizička znanja o svijetu oko sebe. Aktivno sudjelovanje u takvom prostoru ne samo da potiče razvoj osjetila, već podržava i razvoj kognitivnih funkcija, fine i grube motorike, jezika i socijalnih vještina. Multisenzorni prostori doprinose osjećaju sigurnosti i pripadnosti te omogućuju svakom djetetu, neovisno o njegovim razvojnim mogućnostima, da doživi uspjeh i zadovoljstvo u učenju kroz igru i istraživanje.

Tokom godine nuđeni su različiti materijali za poticinje i razvijanje multisenzorike:

* različite svjetlosne instalacije
* ogledala
* rasipni materijali
* taktilne i senzorne boce i vrečice
* svijetlosni stol
* senzorne ploče
* istraživanje svijetlosti i sjene
* lumi kocke

**SKUPINA JEŽINCI- JASLIČKA SKUPINA (OD 1-3 GODINE)**

**Odgajatelji: Irena Oltran, Tea Škibola**

**Pomoćnica: Ivana Kurevija**

**1. PODACI O ODGOJNOJ SKUPINI**

Tijekom pedagoške godine 2024./2025., koja je započela 2. rujna 2024., u našoj skupini upisano je ukupno 15 djece, od kojih su 6 dječaka i 9 djevojčica, u dobi od 1 do 3 godina. Sva djeca su redovito sudjelovala u programu, s izuzetkom slučajeva izostanka zbog sezonskih bolesti.

**2. MATERIJALNA SREDSTVA U JASLIČKOJ SKUPINI**

Dnevni boravak jasličke skupine osmišljen je tako da djeci najranije dobi pruža sigurno, poticajno i bogato okruženje koje podržava njihov cjelokupan razvoj s posebnim naglaskom na senzornu integraciju. Prostor je organiziran u različite centre aktivnosti koji nude mnoštvo prilika za istraživanje kroz osjetila, slobodnu igru i spontano učenje.

1. Senzorno-istraživački centar:

Opremljen je različitim materijalima i površinama koje djeca mogu dirati, stiskati, prosipati i prelijevati – poput pijeska, vode, brašna, leda, prirodnih materijala i senzoričkih košara. Ovaj centar potiče taktilno, vizualno i auditivno istraživanje te razvoj fine motorike i koncentracije.

2. Likovni centar:

Prilagođen je dobi djece i sadrži materijale koji su sigurni za istraživanje poput tempera, vodenih boja, mekanih kistova, spužvi, plastelina i papira različitih tekstura. Aktivnosti u ovom centru potiču osjetilno izražavanje, koordinaciju ruka-oko te osjećaj za boju i oblik.

3. Obiteljski centar (kutak simboličke igre):

Uključuje osnovne elemente poput kuhinje za djecu, lutki, odjeće i telefona, omogućujući djeci prve pokušaje simboličke igre i oponašanja odraslih, što pridonosi razvoju jezika, emocionalnom razvoju i socijalnim interakcijama.

4. Građevinski centar:

Opremljen mekanim i laganim kockama različitih veličina, oblika i tekstura, koje djeca mogu slagati, rušiti, dodirivati i promatrati. Ovaj centar potiče prostorno mišljenje, koordinaciju i snagu prstiju.

5. Glazbeni centar:

Pruža djeci priliku za istraživanje zvukova kroz jednostavna glazbala poput zvečka, bubnjeva, triangla i metalofona. Kroz slušanje, sviranje i pokret razvijaju se ritam, sluh, motoričke vještine i emocionalni izražaj.

6. Stolno-manipulativni centar:

Sadrži jednostavne slagalice, umetaljke, kutije s otvorima, didaktičke igračke koje se guraju i povlače, potičući razvoj fine motorike, koordinacije i logičkog mišljenja.

7. Centar svjetlosti i sjena:

U zatamnjenom prostoru nalazi se stol za svjetlost, prozirni i poluprozirni materijali, ogledala i svjetlosne igračke. Djeca kroz igru sa svjetlom i sjenom razvijaju pažnju, vidnu percepciju i sposobnost uočavanja uzročno-posljedičnih veza.

8. Centar prirode i osjeta:

Opremljen je kutijama s prirodnim materijalima poput češera, kamenčića, kore drveta, lišća i školjki i sl. Djeca istražuju svijet prirode kroz dodir, miris i zvuk, razvijajući senzornu osjetljivost i povezanost s okolinom.

Svi centri su oblikovani prema razvojnim potrebama djece jasličke dobi i fokusiranjem na senzorna iskustva stvaramo uvjete za sigurno istraživanje, spontanost i emocionalnu sigurnost koja je temelj ranog učenja i razvoja.

**Tematski centri kroz godinu**

Tijekom pedagoške godine prostor dnevnog boravka jasličke skupine oblikuje se u skladu s interesima djece i promjenama u prirodi. Svi centri nastaju kao odgovor na dječju potrebu za istraživanjem, doživljavanjem i učenjem kroz osjetila. Svaki centar pažljivo je osmišljen kako bi poticao cjeloviti razvoj djeteta – kroz igru, pokret, dodir, miris, zvuk i boju.

1. Jesenski centar:

Opremljen raznim jesenskim plodovima (kesteni, orasi, bundeve), lišćem, češerima i mirisima poput cimeta i klinčića. Djeca istražuju teksture, boje i mirise jeseni, pune i prazne posudice, slažu i razvrstavaju plodove, slušaju priče i pjesme o jeseni.

2. Zimski centar:

Sadrži umjetni snijeg, bijele tkanine, svjetlucave materijale, prozirne kocke i pahuljice. Potiče osjetilno istraživanje hladnoće, leda i svjetla, uz prateće priče i glazbu s mirnim zimskim ugođajem.

3. Božićni centar:

U adventsko vrijeme prostor se obogaćuje lampicama, simbolima svjetlosti i topline, božićnim kuglicama, grančicama bora, zvončićima, mirisnim začinima i slično. Djeca istražuju taktilne i vizualne podražaje, sudjeluju u zajedničkim aktivnostima izrade ukrasa, te razvijaju osjećaj pripadnosti i zajedništva.

4. Proljetni centar:

Uključuje svježe cvijeće, grančice, zemlju, sjemenke i vodu. Djeca sade, zalijevaju, promatraju promjene u biljkama i istražuju mirise i teksture prirode koja se budi.

5. Uskrsni centar:

Pruža raznovrsne simboličke materijale povezane s Uskrsom – pisanice, piliće, zečiće, travu i proljetne cvjetove. Djeca boje, lijepe i istražuju jaja, kotrljaju ih i slažu, razvijajući finu motoriku i simboličku igru kroz senzorne i kreativne aktivnosti.

6. Centar za istraživanje boja:

Opremljen prozirnim materijalima u boji, svjetlosnim kutkom, čepovima, papirom i vodenim bojama. Djeca kroz pokuse i igru otkrivaju osnovne i miješane boje, propuštanje svjetla i stvaranje vizualnih efekata.

7. Centar za istraživanje zanimanja:

Ovaj centar oblikuje se prema dječjem interesu (npr. liječnik, kuhar, policajac...). Sadrži osnovne rekvizite i kostime te potiče simboličku igru, oponašanje odraslih i razvoj govora kroz igru uloga.

8. Centar za istraživanje bajki i priča:

Sadrži slikovnice, lutke i rekvizite iz poznatih dječjih bajki. Djeca sudjeluju u pričanju i dramatizaciji, razvijajući slušanje, razumijevanje i izražavanje, ali i emocionalnu sigurnost kroz poznate narative.

9. Centar za istraživanje prirode i životinja:

Opremljen materijalima vezanim uz određene životinje (npr. kukci, ptice, domaće životinje), fotografijama, modelima i zvukovima iz prirode. Djeca kroz promatranje i imitaciju uče o životinjskom svijetu i razvijaju osjećaj povezanosti s prirodom.

Svi centri nastaju promatranjem dječjih interesa i potreba, a njihovo oblikovanje mijenja se i razvija tijekom godine, u skladu s razvojnim fazama djece, njihovim spontanim idejama te ritmom prirodnih promjena. U središtu svakog centra je dijete – aktivno, znatiželjno i istraživački usmjereno biće kojemu se pruža sloboda izbora, osjećaj sigurnosti i bogatstvo osjetilnih iskustava.

**3. NOVINE U RADU U OVOJ PEDAGOŠKOJ GODINI**

Ovu pedagošku godinu obilježile su mnoge teme, sklopovi aktivnosti i projekti.

**Sklopovi aktivnosti i teme kroz mjesece:**

09. mjesec „ To sam ja“

10. mjesec „Plodovi jeseni“ ; „Dani kruha“

11. mjesec „Jesen “ ; „Vuk i Ježinci“

12. mjesec „Adventsko vrijeme“

01. mjesec „Zima“

02. mjesec „Maske i maskenbal“

03. mjesec „ Proljeće“

04. mjesec „Uskrsne radosti“

05. mjesec „Zanimanja“

06. mjesec „Morske radosti“

**Projekti:**

**„Jesen u Ježincima“**

Tijekom jesenskog razdoblja, u skupini Ježinci provodili smo projekt „Jesen“ koji je u potpunosti prilagođen senzoričkim potrebama djece jasličke dobi. Cilj ovog projekta bio je kroz igru i istraživanje omogućiti djeci da osjete, upoznaju i razumiju bogatstvo jeseni koristeći sva svoja osjetila. Projekt je osmišljen tako da djeca kroz različite aktivnosti razvijaju svoje sposobnosti opažanja, motoriku, spoznaju boja, tekstura, mirisa, zvukova, pa čak i okusa. Naglasak je bio na poticanju dječje radoznalosti, senzorne percepcije i samostalnog otkrivanja okoline u sigurnom, poticajnom i ispunjenom okruženju.

Jedna od glavnih aktivnosti bila je istraživanje boja jeseni. Djeca su imala priliku manipulirati različitim bojama na raznim površinama. Koristili smo prirodne boje koje su podsjećale na jesenske nijanse – žutu, crvenu, narančastu, smeđu i zelenu, ali i prozirne tekućine koje su djeca kapala kapaljkom na upijajuće materijale poput vate, papirnatih ubrusa i filca. Na taj način promatrali su kako se boje šire, miješaju i prožimaju, čime su razvijali osjet za detalje i prirodne procese. Djeca su boje nanosila i prstima, četkicama, valjcima i spužvicama, što je dodatno stimuliralo njihovu finu motoriku i osjećaj za dodir. Svjetlosni stol bio je posebno zanimljiv jer smo kroz njega promatrali prozirne površine obojane različitim bojama. Djeca su promatrala kako svjetlo prolazi kroz njih i mijenja njihov izgled, što je razvijalo njihovu znatiželju o svjetlu, boji i obliku.

U sobi smo stvorili i imerzivan doživljaj jesenske šume kroz projekciju na zidove i strop, gdje su se prikazivale slike jesenskog lišća koje je nježno padalo, uz zvukove šuštanja lišća, ptičjeg pjevanja i blagog vjetra. Ovaj multisenzorni prostor bio je bogat prirodnim materijalima poput suhog lišća, češera, plodova bundeve i kukuruza, koje su djeca mogla slobodno istraživati rukama, osjetiti njihovu teksturu, mirisati i promatrati. Takav doživljaj poticao je djecu da se osjećaju kao da su u pravoj šumi, što je dodatno razvijalo njihovu maštu i senzorno iskustvo. Kroz istraživanje različitih površina lišća i plodova djeca su se upoznavala s njihovim karakteristikama, razlikama u obliku, veličini i boji, što je bilo poticajno za razvoj kognitivnih i motoričkih vještina.

Posebno smo uveli aktivnosti u centru s ogledalima, gdje su djeca promatrala sebe i jesenske plodove u trokutu od ogledala. Ovaj prostor poticao je istraživanje refleksije, simetrije i prostorne percepcije. Djeca su se zanimala za svoj odraz, promatrala kako se slika mijenja kada se pomiču ili drže plodove ispred ogledala. Takve aktivnosti potiču njihovu znatiželju, promišljanje o prostoru i vizualne efekte, a istovremeno im pružaju osjećaj igre i sigurnosti.

U senzoričkom centru koristili smo i mekane površine poput plastelina na kojima su djeca otiskivala lišće i druge jesenske elemente. Ovakve aktivnosti bile su izvrsne za razvoj fine motorike i osjetljivosti na različite teksture, a djeca su kroz njih mogla osloboditi svoju kreativnost i izraziti se na jedinstven način. Također, kroz igre dodira i oblikovanja, poticali smo i razvoj prstiju te koordinaciju ruka-oko.

Uredili smo prostor i za istraživanje prirode u našem dvorištu gdje smo promatrali i dodirivali prirodne materijale poput meke mahovine, hrapave kore drveća, gljiva i drugih elemenata jesenskog okruženja. Djeca su imala priliku upoznati živa bića poput glista, kornjača i puževa, te su kroz igru razvijala empatiju i osnovne spoznaje o živom svijetu. Ovo iskustvo približilo im je prirodu na neposredan način, potičući ih na promatranje, dodirivanje i brigu o okolišu.

Jesenski plodovi poput bundeva, kukuruza, koštica bundeve, agruma, cvjetače, brokule i gljiva bili su predmetom raznovrsnih aktivnosti istraživanja. Djeca su promatrala njihove boje, uspoređivala težinu, ispitivala mirise i okuse, te ih dodirivala i proučavala teksture. Kroz takve aktivnosti razvijali su osjetila i spoznaju o prirodnim promjenama u jesenskom razdoblju, ali i o raznolikosti hrane. Posebno su uživali u usporedbi voća i povrća te isprobavanju različitih okusa, što je potaknulo njihovu znatiželju i želju za isprobavanjem novih stvari.

Jedan od važnih dijelova projekta bila je i aktivnost s brašnom, vodom i tijestom u pripremi kolača. Djeca su kroz ove aktivnosti razvijala osjećaj za redoslijed, mjerenje i timski rad, ali i praktične vještine u kuhinji. Pečenje kolača bilo je završni dio aktivnosti u kojem su djeca mogla vidjeti rezultat svog rada i uživati u okusu, što je dodatno motiviralo njihovu samostalnost i zadovoljstvo postignućem.

Tijekom cijelog projekta, glazba i ritam igrali su važnu ulogu. Kroz pjesme i pokrete oponašali smo zvukove jeseni poput pada lišća, šuškanja i laganog vjetra, što je doprinijelo razvoju ritma, koordinacije i osjećaja za tempo. Ove glazbene aktivnosti bile su i način izražavanja unutarnjih doživljaja jeseni, što je dodatno osnažilo emocionalni razvoj djece.

Projekt „Jesen“ u skupini Ježinci omogućio je djeci bogata, višesenzorna iskustva koja su ih povezala s prirodom, potaknula njihovu znatiželju, razvoj motoričkih, kognitivnih i socijalnih vještina te osnažila njihov osjećaj samopouzdanja i pripadnosti. Kroz ovu cjelovitu i promišljenu pedagošku praksu djeca su imala priliku na siguran, zanimljiv i kreativan način upoznati svijet koji ih okružuje i razviti važne životne vještine koje će im biti temelj za daljnje učenje i razvoj.

Link na prezentaciju:

<https://www.canva.com/design/DAGSQlUFEmQ/beCeZ7uBeRsZn6GbwYq2Uw/edit?utm_content=DAGSQlUFEmQ&utm_campaign=designshare&utm_medium=link2&utm_source=sharebutton>

**„ Zimski svijet “**

S dolaskom hladnijih dana i zimskih mjeseci, u našoj jasličkoj skupini osmislili smo bogat i višedimenzionalan projekt pod nazivom „Zimski senzorni svijet i kreativno izražavanje“. Cilj ovog projekta bio je podržati dječji doživljaj zime kroz integraciju različitih osjetilnih iskustava te potaknuti kreativnost, istraživački duh i razvoj finih motoričkih sposobnosti. Projekt je osmišljen kao višestruki senzorni doživljaj koji obuhvaća vizualne, auditivne, taktilne i motoričke aktivnosti, a istovremeno omogućava djeci da zimu dožive kao čarobno, mirno i poticajno razdoblje.

Kako bismo u prostor dnevnog boravka prenijeli zimu, koristili smo projekcije šume prekrivene snijegom, popraćene odgovarajućom glazbom koja dočarava tišinu i spokoj zimskog pejzaža. Ovakav vizualno-auditivni doživljaj omogućio je djeci opuštanje i poticaj na maštanje o zimskim čarolijama. Djeca su na ovaj način u sigurnom i toplom prostoru mogla osjetiti atmosferu zime čak i kada su vani temperature bile niske i vrijeme je bilo nepovoljno za duža boravka na otvorenom.

Osim doživljaja kroz vid i sluh, djeci je ponuđen taktilni doživljaj kroz likovne aktivnosti. Koristili smo bijelu, plavu i srebrnu boju na kartonu, što je djeci omogućilo istraživanje različitih tekstura, oblika i kombinacija boja. Kroz slobodno slikanje, djeca su mogla vlastitim rukama stvarati umjetničke prikaze zime. Senzorna komponenta bila je naglašena jer je boja često završavala ne samo na kistovima, već i na njihovim rukama, a ponekad i licima, što je dodatno produbilo njihovu povezanost s materijalom. Jedan od posebnih trenutaka bila je aktivnost otiskivanja pahuljica na već oslikani zimski pejzaž. Djeca su opažala različite uzorke i intenzitet otisaka, te su intuitivno ili pažljivo slagali otiske, čime su razvijali osjećaj za kompoziciju i finu motoriku.

Veliki interes među djecom izazvale su gel kuglice zbog svoje neobične i zanimljive teksture – mekane i skliske. U kombinaciji s pincetama i posudicama, ove su kuglice poslužile kao izvrstan materijal za razvoj fine motorike, preciznosti i koncentracije. Element iznenađenja donijelo je opažanje kuglica u vodi gdje su “nestajale” i ponovno se pojavile prolaskom kroz sito, čime smo dodatno potaknuli dječju znatiželju i sposobnost opažanja uzročno-posljedičnih veza. Nadalje, istraživanje svjetlećeg poda i ogledala s kuglicama omogućilo je djeci da promatraju refleksije i svjetlosne efekte, čime smo proširili njihova vizualna i perceptivna iskustva.

Kroz prosipanje i prebacivanje materijala poput riže, griza i brašna, djeca su razvijala koordinaciju ruka-oko i fine motoričke vještine, dok su istovremeno upoznavala različite teksture i ponašanje materijala. Ove slobodne, istraživačke igre omogućile su im izražavanje i razvoj koncentracije i strpljenja. Projekt smo povezali i s pričama djece, posebno emotivnom pripovijesti Judite o njezinom snjegoviću koji se otopio u Petrinji. Djeci smo omogućili likovno izražavanje kroz bojanje snjegovića koji se neće otopiti, čime smo im pružili priliku da kroz igru i umjetnički izraz obrade vlastita iskustva i osjećaje. Ova aktivnost istovremeno je bila prilika za razvoj fine motorike i početne matematičke i jezične vještine kroz igre prepoznavanja oblika, brojanja i slova.

Stiroporni plastelin bio je jedan od noviteta u projektu, koji je djeci ponudio bogatu taktilnu stimulaciju i mogućnost oblikovanja. Djeca su istraživala njegove neobične karakteristike, uključujući elastičnost i zvuk koji materijal proizvodi pri stiskanju. Tako je, primjerice, Sofia usmjerila svoju pažnju na auditivni doživljaj, razvijajući pritom slušnu percepciju i znatiželju. Kroz priču o prijateljstvu dvaju snjegovića djeca su se potaknula na razmišljanje o važnosti prijateljstva, međusobne podrške i zajedničkog prevladavanja izazova. Ova socijalno-emocionalna dimenzija projekta doprinijela je razvoju dječjih osjećaja, empatije i vještina verbalne i neverbalne komunikacije.

Crtanje pred ogledalom pokazalo se kao izvrsna aktivnost za razvoj vizualne percepcije, prostorne svijesti i koordinacije ruka-oko. Djeca su pratila svoje pokrete i izraze lica, što je poticalo introspektivnost i emocionalnu svijest.

Projekcija pahuljica na zid i pod, te interakcija djece sa sjenama i svjetlom, razvijala je njihovu prostornu percepciju i kreativnost. Djeca su istraživala odnosa između objekata i njihovih projekcija, a igra je dodatno stimulirala njihov maštoviti izraz.

Jedan od najzanimljivijih dijelova projekta bila je suradnja s plesačicom koja je kroz pokret, glazbu i projekcije uvela djecu u svijet snježne bajke. Djeca su imitirala padanje i vrtloženje pahuljica, izražavajući se tijelom i jačajući sposobnost neverbalne komunikacije te osjećaj ritma. Posebno je zanimljivo bilo promatrati kako djeca jasličke dobi reagiraju različito – neki su se odmah uključili, dok su drugi postupno gradili povjerenje i polako se opuštali u aktivnostima.

Djeci smo ponudili istraživanje pjene i sode bikarbone te leda, uz mogućnost oblikovanja, promatranja topljenja i promjena. Bojani led dodatno je potaknuo njihov interes, dok su aktivnosti s ledom u vodi razvijale njihovo opažanje promjena i procesnih veza. Kroz projekcije filmova o polarnim krajevima, priče i slikovnice, djeca su upoznala ledeni svijet i životinje polarnih krajeva. Svako dijete je, ovisno o interesu i senzornim preferencijama, pronalazilo svoj način doživljaja i izražavanja arktičke teme, bilo kroz likovno stvaralaštvo, igru pokretom ili slušanje.

Projekt „Zimski senzorni svijet i kreativno izražavanje“ pružio je djeci u jasličkoj skupini bogato i cjelovito iskustvo zime kroz integraciju osjetilnih, motoričkih, socijalnih i emocionalnih komponenti. Omogućio je individualizirani pristup i razvoj na različitim razinama – od fine motorike, preko kreativnosti, do emocionalnog izražavanja i socijalnih vještina. Aktivnosti su poticale znatiželju, istraživački duh i maštu, a pritom su bile prilagođene različitim senzornim potrebama i interesima djece. Ovakav pristup potvrđuje važnost igre i senzornog iskustva u ranoj dobi kao temelja za cjelovit razvoj.

Link na prezentaciju:

<https://www.canva.com/design/DAGqo-H0hEU/bkAkkej9S48JSONw7umk-w/edit?utm_content=DAGqo-H0hEU&utm_campaign=designshare&utm_medium=link2&utm_source=sharebutton>

**4. OBRAZOVANJE I STRUČNO USAVRŠAVANJE**

**Stručno usavršavanje u ustanovi:**

1. **Odgojiteljsko vijeće održano 19. rujna 2024.**

* Verifikacija zapisnika s 4. sjednice Odgajateljskog vijeća u pedagoškoj 2023./2024. godini
* Usvajanje Dnevnog reda
* Dogovor oko aktivnosti tijekom Dječjeg tjedna i Dana Vrtića (prvi tjedan u listopadu)
* Dogovor za dokumentiranje odgojno-obrazovnog rada i refleksije
* Dogovor o suradnji a roditeljima (načinu prezentiranja odgojno-obrazovnog rada roditeljima)
* Razno

1. **Odgojiteljsko vijeće održano 03. prosinca 2024.**

* Usvajanje dnevnog reda
* Verifikacija zapisnika s 1. sjednice Odgajateljskog vijeća
* Prijedlog aktivnosti vezanih uz obilježavanje adventa (sv. Nikola, sv. Lucija, Božić)
* Razno

1. **Odgojiteljsko vijeće održano 10. travnja 2025.**

* Usvajanje dnevnog reda
* Verifikacija zapisnika s 2. sjednice Odgajateljskog vijeća
* Dogovor oko nadolazećih aktivnosti (Uskrs, Dan planeta Zemlje)
* Izlet, Olimpijada, Završna priredba
* Godišnji odmori

**Profesionalna edukacija odgojitelja i stručnog tima u organizaciji Ennee, sa profesoricom Editom Slunjski:**

17.10. „Projektno planiranje i razvoj projekta“

28.11. „Elementi adultocentrične prakse i njihova otklanjanja“

21.01. „Razvoj komunikacijskih vještina i tehnika“

**Stručno usavršavanje van ustanove:**

IRENA OLTRAN:

* 22.–24.10.2024. – Razvojna raketa – Koho pedagogija
* 28.10.2024. – Refleksivna praksa – kako je postići, održavati i vrednovati – Koho pedagogija
* 29.10.2024. – Digitalna jabuka – Koho pedagogija
* 30.10.2024. – Virtozna voda – Koho pedagogija
* 11.12.2024. – Planiranje aktivnosti s djecom u vrtiću – Koho pedagogija
* 12.12.2024. – Različite vještine izražavanja kroz učenje kroz igru – Koho pedagogija
* 25.–26.03.2025. – Odnos suvremene teorije i prakse u RPOO – Sveučilište u Dubrovniku / Agencija za odgoj i obrazovanje
* 02.04.2025. – Refleksivna praksa, učenje i profesionalni razvoj – DV Dječja igra Zagreb / Agencija za odgoj i obrazovanje
* 11.04.2025. – Regionalna smotra projekata građanskog odgoja i obrazovanja – Sveučilište u Zadru / Agencija za odgoj i obrazovanje
* 17.04.2025. – Kako spojiti Uskrs i znanost – Koho pedagogija
* 05.05.2025. – Psihološka otpornost djece i odraslih u vrtiću – Gradski ured za obrazovanje Grada Zagreba / Agencija za odgoj i obrazovanje
* 18.06.2025. – PAUK – u mreži dobre prakse: primjeri iz jaslica – Koho pedagogija

**Aktivno sudjelovanje na seminarima, konferencijama i slično:**

„Profesionalno učenje za razvoj refleksivne i emancipacijske prakse“

predstavljanje svog rada na međunarodnoj znanstveno-stručnoj konferenciji; Odsjek za pedagogiju Filozofskog fakulteta Sveučilišta u Zagrebu

**Edukacija kroz stručnu literaturu:**

* Slunjski, E. (2003). *Devet lica jednog odgajatelja-roditelja* (P. Brajša, Predgovor). Mali profesor.
* Slunjski, E. (2016). *Izvan okvira 2: Promjena*. Element.
* Slunjski, E. (2017). *Izvan okvira 3: Vođenje: prema kulturi promjene*. Element.
* Slunjski, E. (2019). *Izvan okvira 4: Mudrost vođenja: prikaz istraživanja i alati razvoja prakse vođenja*. Element.
* Slunjski, E. (2020). *Izvan okvira 5: Pedagoška dokumentacija*. Element.
* Slunjski, E. (Ur.). (2022). *Što nas uči Reggio?* Element.
* Slunjski, E. (2025). *Razvoj profesionalne kulture učenja i transformativne prakse: put razvoja autonomnih, emancipiranih i odgovornih pojedinaca i kolektiva* (P. McLaren, Predgovor). Element.
* Lemajić, A. (2020). *Autonomija djeteta u kurikulumu ranog i predškolskog odgoja i obrazovanja* (Završni rad). Sveučilište Josipa Jurja Strossmayera u Osijeku, Fakultet za odgojne i obrazovne znanosti.
* Mecanović, A. (2021). *Autonomija predškolskog djeteta u odgojno-obrazovnom procesu* (Završni rad). Sveučilište u Slavonskom Brodu, Učiteljski fakultet.
* Mlinarević, V. (2000). Kompetencija odgojitelja i autonomija djeteta. U N. Babić (Ur.), *Interakcija odrasli – dijete i autonomija djeteta* (str. 143–150). Visoke učiteljske škole.
* Dahlberg, G., Moss, P. i Pence, A. (2007): Beyond Quality in Early Childhood Education and Care: Languages of Evaluation. London: Routledge.
* Malaguzzi, L. (1998): History, Ideas and Basic Philosophy. U Edwards, C., Gandini, L. i Forman, G. (Ur.), The Hundred Languages of Children: The Reggio Emilia Approach – Advanced Reflections (str. 49–97). London: Ablex Publishing Corporation.

**5. SURADNJA S RODITELJIMA I OSTALIMA**

* Individualne razgovore s roditeljima odrađujemo na dnevnoj bazi i prema potrebi
  + individualni sastanak sa Sarinim roditeljem
  + individualni sastanak sa Larissinim roditeljem
  + individualni sastanak sa Arianovim roditeljem
* Roditeljski sastanci održavaju se prema potrebama za zajedničkim dogovorom, a vezano za razna događanja tokom pedagoške godine

30.08. Prvi roditeljski sastanak

* Upoznavanje s kućnim redom vrtića
* Vrijeme adaptacije – uloga odgajatelja i roditelja
* Razno

24.09. Drugi roditeljski sastanak

* Predstavljanje programa nastave engleskog jezika
* Osiguranje djece
* Zdravstvena skrb i prevencija u dječjem vrtiću – izlaganje medicinske djelatnice vrtića
* Razno
* Uključivanje roditelja u rad s djecom kroz radionice
* Božićna radionica
* Posjet Franinog tate i Sarine mame i upoznavanjem sa zanimanjem liječnika i medicinske sestre
* Posjet Jakovove mame i upoznavanje s zanimanjem policajaca
* Kreiranje zajedničke zatvorene grupe za roditelje na aplikaciji „Whatsaap“ i „Homeroom“
* Obavijesti o događanjima i radu skupine
* Praćenje rada u skupini putem fotografija na platformi „Homeroom“

**MJEŠOVITA VRTIĆKA SKUPINA KAIĆI**

**Odgajatelji: Jadranka Dević, Ivana Papić**

**1. PODACI O ODGOJNOJ SKUPINI**

Tijekom pedagoške godine 2024./2025., koja je započela 2. rujna 2024., u našoj skupini upisano je ukupno 20 djece, od kojih su 11 dječaka i 9 djevojčica, u dobi od 3 do 7 godina. Sva djeca su redovito sudjelovala u programu, s izuzetkom slučajeva izostanka zbog sezonskih bolesti.

2**. MATERIJALNA SREDSTVA U MJEŠOVITOJ SKUPINI**

Dnevni boravak mješovite skupine djece predškolske dobi osmišljen je kao bogato i poticajno okruženje koje podržava razvoj djece kroz cjelovite i raznolike aktivnosti. Prostor je organiziran u različite centre aktivnosti koji nude brojne mogućnosti za učenje kroz igru, suradnju, istraživanje i izražavanje vlastitih ideja, uz poštivanje razvojnih razlika i potreba svakog djeteta.

*Senzorno-istraživački centar*:

Ovaj centar omogućuje djeci istraživanje svijeta kroz različite taktilne, auditivne i vizualne podražaje. Djeca mogu dirati, miješati, presipavati i manipulirati prirodnim i senzornim materijalima poput pijeska, vode, brašna, riže, mirisnih materijala i sl. Aktivnosti potiču razvoj fine motorike, koncentracije i osjetilne integracije, ali i međusobnu suradnju i verbalizaciju doživljaja.

*Likovni centar:*

Opremljen različitim likovnim materijalima – temperama, vodenim bojama, drvenim bojicama, kolaž papirom, ljepilima, glinom, plastelinom i recikliranim materijalima. Likovno izražavanje potiče kreativnost, maštu, osjećaj za kompoziciju, boju i teksturu, ali i razvoj vizualno-motoričke koordinacije i izražavanje emocija.

*Obiteljski centar (kutak simboličke igre):*

Prostor sadrži elemente domaće atmosfere (dječja kuhinja, posuđe, lutke, krevetić, telefon, odjeća za presvlačenje), gdje djeca spontano oponašaju uloge odraslih i članova zajednice. Ovaj centar snažno pridonosi emocionalnom, socijalnom i jezičnom razvoju, kao i razumijevanju društvenih odnosa.

*Građevinski centar:*

Opremljen je raznovrsnim konstruktivnim materijalima – kockama različitih veličina i materijala (plastika, drvo, mekani materijali), magnetnim pločicama, lego kockama i građevinskim alatom. Kroz konstruiranje djeca razvijaju prostornu orijentaciju, finu i grubu motoriku, logiku i suradnju.

*Glazbeni centar:*

Dostupan je izbor glazbala primjerenih dječjoj dobi: zvečke, triangli, bubnjevi, tamburini, metalofoni i druge perkusije. Kroz igru zvukovima, ritmom i pokretom, djeca razvijaju slušnu percepciju, glazbenu osjetljivost, koordinaciju i emocionalni izražaj.

*Stolno-manipulativni centar:*

Uključuje niz didaktičkih materijala koji potiču logičko mišljenje, preciznost, koncentraciju i strpljenje, poput slagalica, umetaljki, mozaika, edukativnih igara, zagonetki, geometrijskih oblika i niza drugih razvojno prikladnih pomagala.

*Centar svjetlosti i sjena:*

Sadrži stol za svjetlost, prozirne oblike, svjetlosne kutije, zrcala, leće i druge materijale za istraživanje svjetla i refleksije. Ovaj centar potiče istraživačko mišljenje, znatiželju, vizualnu percepciju i kreativno povezivanje uzroka i posljedica.

*Centar prirode i osjeta:*

Kutak s prirodnim elementima (lišće, školjke, grančice, kore, sjemenke, biljke u posudama), promatračkim priborom (povećala, lupe), sezonskim kutijama i mirisnim vrećicama. Djeca istražuju promjene u prirodi i razvijaju ekološku osviještenost, pažnju, znatiželju i poštovanje prema živome svijetu.

*Centar početnog čitanja, pisanja i matematike:*

Namijenjen djeci koja pokazuju interes za slova, brojeve, simbole i rane matematičke pojmove. U centru se nalaze slovarice, brojalice, drvene i magnetske abecede, brojevne linije, grafomotoričke vježbe, računala, kocke za brojanje i vage. Aktivnosti potiču razvoj predvještina čitanja i pisanja, matematičko razmišljanje, grafomotoriku, koncentraciju i analitičke sposobnosti, uvijek kroz igru i individualni tempo svakog djeteta.

Svi centri u prostoru mješovite skupine fleksibilno se oblikuju i nadopunjuju sukladno interesima, razvojnim potrebama i projektima djece. Materijali su pažljivo odabrani kako bi bili pristupačni, izazovni i sigurni, a cjelokupan prostor podupire autonomiju, suradnju, slobodno izražavanje i aktivno učenje djece kroz igru, što je temelj suvremenog kurikuluma ranog i predškolskog odgoja.

**Tematski centri kroz godinu u mješovitoj skupini**

Tijekom pedagoške godine prostor dnevnog boravka mješovite skupine kontinuirano se mijenja i nadopunjuje u skladu s dječjim interesima, projektnim temama i ritmom prirode. Svi centri osmišljeni su tako da djeci omogućuju aktivno istraživanje, igru i izražavanje kroz različite senzorne, simboličke i kognitivne poticaje. Prilagođeni su razvojnim mogućnostima i dobi djece, a središte svakog centra je dijete kao aktivni sudionik vlastitog učenja.

*Jesenski centar:*

Obogaćen prirodnim materijalima poput lišća, kestena, bundeva, kukuruza, oraha i češera. Djeca sortiraju, slažu, uspoređuju i istražuju boje i oblike jeseni. Kroz priče, pjesme, igre i mirise (cimet, klinčić), djeca upoznaju godišnje doba kroz osjetila, jezik i simboliku.

*Zimski centar:*

Sadrži bijele i prozirne materijale, umjetni snijeg, pahulje, svjetlucave ukrase i svjetlosne instalacije. Djeca istražuju pojmove hladnoće, leda, svjetla i tame, izražavaju se kroz likovne i pokretne aktivnosti te se potiče razvoj mašte kroz zimske priče i dramatizacije.

*Božićni centar:*

Adventski ugođaj donosi simboliku svjetla, zajedništva i darivanja. Djeca ukrašavaju prostor lampicama, izrađuju božićne ukrase, sudjeluju u pripremi prigodnih pjesama, priča i aktivnosti koje potiču emocionalnu povezanost, suradnju i osjećaj pripadnosti grupi.

*Proljetni centar:*

Sadrži biljke, grančice, zemlju, sjemenke i cvijeće. Djeca sade, zalijevaju i prate rast biljaka, te istražuju boje, mirise i oblike proljeća. Aktivnosti razvijaju odgovornost, pažnju, strpljenje i spoznaju o ciklusima u prirodi.

*Uskrsni centar:*

Uključuje pisanice, travu, zečiće, piliće i proljetne motive. Djeca izrađuju ukrase, boje jaja, istražuju i kombiniraju različite materijale, a kroz igru razvijaju finu motoriku, simboličko mišljenje i kreativnost.

*Centar za istraživanje prirode i životinja:*

Pruža djeci mogućnost promatranja životinjskog svijeta kroz modele, fotografije, zvukove i prirodne materijale. Uz teme o kukcima, pticama ili domaćim životinjama, djeca razvijaju ekološku osjetljivost, spoznaje o biološkoj raznolikosti i povezanost s prirodom.

*Centar za istraživanje svemira:*

Uključuje modele planeta, zvijezda, raketa i astronauta, kao i projekcije svemira i zvukove iz svemira. Djeca uče o Sunčevu sustavu, zamišljaju putovanja u svemir, crtaju, konstruiraju i glume, razvijajući znanstvenu znatiželju, logičko mišljenje i kreativno izražavanje.

*Centar za istraživanje robota i tehnologije:*

Uz razne mehaničke igračke, magnetske blokove, jednostavne kodirane staze i priče o robotima, djeca istražuju uzrok i posljedicu, slijed radnji i tehničku znatiželju. Potiče se kreativno razmišljanje, rješavanje problema i suradnički rad.

*Centar za istraživanje mostova i konstrukcija:*

Opremljen materijalima za građenje mostova (drvene letvice, papirnate rolice, spajalice, blokovi), fotografijama poznatih mostova i slikovnicama. Djeca promišljaju kako mostovi funkcioniraju, konstruiraju i testiraju svoje ideje, razvijajući prostorno mišljenje, motoričke vještine i osnovne tehničke koncepte.

Svi tematski centri nastaju kao odgovor na promatranje djece, njihove razvojne potrebe i aktualne interese, a njihov sadržaj i oblik dinamično se mijenja tijekom godine. Na taj se način stvara živo, otvoreno i podržavajuće okruženje koje potiče rano učenje kroz igru, istraživanje, suradnju i izražavanje, uvažavajući individualni tempo i kreativni potencijal svakog djeteta.

**3. NOVINE U RADU U OVOJ PEDAGOŠKOJ GODINI**

Ovu pedagošku godinu obilježile su mnoge teme, sklopovi aktivnosti i projekti.

**Sklopovi aktivnosti i teme kroz mjesece:**

09. mjesec „ Moja obitelj i ja“ ; „Puževi“ : „Ceste i gradovi“

10. mjesec „Plodovi jeseni“ ; „ Dječji tjedan“ ; „Svemir“

11. mjesec „Roboti“ ; „Mostovi“

12. mjesec „Adventsko vrijeme“

01. mjesec „Zima“ ; „Roboti i struja“

02. mjesec „Maske i maskenbal“ ; „Strujni krug – munje i gromovi“

03. mjesec „ Proljeće“ ; „Paris – grad svjetla“

04. mjesec „Uskrsne radosti“ ; „Francuski umjetnici“

05. mjesec „Sadnja i briga o biljakama“ ; „ Istraživanje svjetlosnih elemenata“ ;

06. mjesec „Kukci“ ; „Morske radosti“ ; „Brodovi“

**Projekti:**

***Projekt “Svemir i roboti” – dječje putovanje kroz istraživanje, maštu i stvaranje***

Tijekom pedagoške godine u našoj skupini spontano se razvio projekt “Svemir i roboti” koji je izrastao iz dječjeg interesa za simbole svemira i potaknuo brojne aktivnosti kroz koje su djeca razvijala znanja, vještine i kompetencije u gotovo svim razvojnim područjima.

Sve je započelo kada su Luka B. i Ivan M. promatrali zastavu sa simbolima svemira i započeli raspravu o tome od čega je napravljen Mjesec. U razgovor su se ubrzo uključili i Leon i Vito, što je dovelo do prve male znanstvene debate. Djeca su iznosila svoja razmišljanja: Luka tvrdi da je Mjesec od pijeska, Ivan kaže da je od kamenja, Leon kombinira te dvije ideje, a Vito daje maštoviti doprinos rekavši da je Mjesec od sira jer je pun rupa. Rasprava se nastavila i sljedećih dana, ali na dubljoj razini – djeca su počela proučavati knjige o svemiru, uspoređivati informacije i izrađivati vlastite crteže, modele i rakete.

David i Luka B. upustili su se u detaljno crtanje rakete i planeta, uz korištenje pomagala kako bi crteži bili vjerni prikazu u knjigama. Kroz crtanje i promatranje razvijali su prostornu orijentaciju, pažnju, preciznost i interes za znanost. U raspravama su došli do zaključka da je u svemiru najvažniji zrak, a da se voda može ponijeti – pokazujući time sve veće razumijevanje uvjeta života u svemiru.

Poseban doprinos projektu dala je Marita koja je, listajući knjigu, pokazala interes za crne rupe. Njezina izjava da bi voljela da je usisa crna rupa jer “u njoj ima puno igračaka” svjedoči o maštovitosti, ali i znatiželji. Crtež crne rupe uspoređuje s puževom kućicom – povezujući tako dvije različite teme kroz osobnu interpretaciju.

Simbolička igra je dosegla novu razinu kada su Marita i Tia svjetlosnu kućicu proglasile raketom i krenule na “putovanje” na Mars, Jupiter i Mjesec. Djeca su koristila lampe kako bi osvijetlila planete, a Luka B. je uočio kako svjetlosni krugovi mijenjaju veličinu ovisno o udaljenosti izvora svjetla – spontano otkrivajući osnovne fizikalne zakone.

Projekt je nadograđen likovnim izražavanjem – djeca koriste tempere za izradu svemirske podloge i izrezivanje planeta. Marita vodi grupu u imenovanju i postavljanju planeta, pokazujući razumijevanje odnosa Sunca i Zemlje. Tia izrađuje Mjesec koristeći papirnati tanjur prekriven folijom, povezujući oblik i teksturu s viđenim prikazima Mjeseca.

Djeca izrađuju rakete, dodaju prozore, motore, auspuhe – promišljajući o funkcionalnosti i estetskom izgledu. Ivano i Paulo ističu potrebu za gorivom i senzorima, dok se kroz igru ističe važnost sigurnosti, pokretanja i navigacije. Luka B. izrađuje rakete od boca i koristi ih u simboličkoj igri svemirskog leta, uz zamišljenu kameru za snimanje planeta.

Razrada projekta vodi nas do svijeta robota – djeca povezuju interes za svemir s idejom da roboti žive na Marsu i dolaze posjetiti naš vrtić. Paško Stulić – robot koji dolazi iz svemira – dobiva osobine i biografiju: ima šest godina, voli naš vrtić i planira dovesti prijatelje. Luka zapisuje priču koju mu diktiraju Leon i David, razvijajući pismenost i pripovijedne vještine.

Izrada robota postaje centralna aktivnost: koristi se raznolik materijal – karton, tuljci, plastične boce, papir, folija, žice, čepovi, boje, vijci, drvene kocke. Svako dijete unosi svoju ideju: robot koji baca lopte djeci bez igračaka (Marita), robot koji posipa ljude šljokicama da bi bili dobri (Tia), robot koji ispaljuje slamke i vodu da štiti ljude (Marcelo), robot koji igra nogomet bolje od Ronalda (David), Božićni roboti i pomoćnici Djeda Mraza s mogućnostima teleportacije (Klara i Marita), vrtni robot “Sambić” s čarobnim gumbima...

Projekt se nastavlja u nizu izazova i rješenja: djeca izrađuju antene, gumbe, spojeve, povezuju dijelove konopima, ljepilom i trakama. Uče o stabilnosti konstrukcije, učvršćuju noge, mijenjaju materijale, eksperimentiraju, zaključuju, predlažu rješenja. Ivano predlaže da robot ima četiri noge umjesto dvije radi stabilnosti, Luka mjeri cijevi koje nisu iste duljine, Klara i Anđela boje tijela robota, dok drugi istražuju u knjigama kako bi pronašli ideje za dodatke.

Kroz sve aktivnosti djeca se izražavaju, argumentiraju, surađuju i razvijaju vještine tehničkog mišljenja, kreativnosti, preciznosti i ustrajnosti. Igra postaje složena, strukturirana i puna međusobnog uvažavanja. Neka djeca izrađuju i robote prijatelje, mini-robote za aukciju i robote za izložbu koja je organizirana za djecu i roditelje. Projekt je time dobio i javnu dimenziju – djeca su ponosna na svoj rad, predstavljaju ga i tumače drugima.

Kao kulminacija projekta djeca su izradila plakat za aukciju robota, želeći svoje robote predstaviti i ponuditi roditeljima. Uz plakat su samostalno izradila i pozivnice koje su uručili svojim roditeljima, pozivajući ih da sudjeluju u posebnom događaju – aukciji robota. Roditelji su mogli kupiti robote koje su djeca osmislila i izradila, a prikupljena sredstva utrošena su na izlet koji je djeci ostao u posebno lijepom sjećanju. Taj izlet nije bio samo nagrada, već i simbol zajedništva, truda i kreativnosti koje su djeca uložila u cijeli projekt – izlet koji će zauvijek pamtiti.

Projekt “Svemir i roboti” pokazao je koliko duboko djeca mogu zaroniti u temu koja ih istinski zanima. Kroz bogatstvo izraza, izrađene radove, verbalne i neverbalne interakcije, suradnju i istraživanje, djeca su gradila svoja znanja o svijetu, svemiru i sebi. Naučila su kako ideje mogu postati stvarnost, a svaki izazov prilika za rast.

Link: <https://www.canva.com/design/DAGXx0Cpc3g/ZvKh6vK6VTZuAp8JToGdeg/edit?utm_content=DAGXx0Cpc3g&utm_campaign=designshare&utm_medium=link2&utm_source=sharebutton>

**Projekt “Mostovi” – razvoj dječjih kompetencija kroz igru, istraživanje i suradnju**

Tijekom pedagoške godine u našoj mješovitoj skupini razvio se snažan interes djece za mostove. Sve je započelo spontano u građevinskom centru kada je dječak L.M. sagradio most "koji vodi za Zagreb", potaknuvši druge, poput L.B. i S.B., na zajedničko građenje. Ova aktivnost postala je sredstvo povezivanja djece iz jasličke skupine s ostalima, jačajući suradnju i razvoj odnosa unutar skupine.

Djevojčice su kroz magnetsku ploču izražavale vlastite ideje o mostovima povezanima s visinom i prostorom, a građevinski centar ubrzo se proširio na cijelu sobu. Djeca su koristila različite materijale, razvijala komunikaciju, dogovarala zadatke i primjenjivala strategije pokušaja i pogrešaka.

Uz podršku edukativnih sadržaja, djeca su promatrala različite vrste mostova, crtala ih, bilježila njihove funkcije i razvijala svijest o njihovoj namjeni. Istraživanje se proširilo nakon izleta u Nin, gdje su se upoznali s poplavom koja je oštetila kameni most. Inspirirani tim iskustvom, djeca su rekonstruirala Nin u sobi, stvarajući povezanost između prostora, ideja i naracije – uključujući likove poput "morskog psa koji pliva ispod mosta".

Likovno izražavanje bilo je prisutno kroz crteže, precizno mjerenje i izradu glinenog modela mosta. Djeca su izrađivala stupove, ograde, vozila i figure, razvijajući finu motoriku, prostornu orijentaciju i matematička razmišljanja. Posebnu vrijednost imala je suradnja, gdje su svatko dao svoj doprinos – poput Tije koja je modelirala sebe i dodala klupu kako bi rješavala problem stabilnosti.

Interes za mostove nastavio se u novim smjerovima. Djeca su testirala stabilnost konstrukcija, koristila različite materijale i alate, razmišljala o težini vozila, eksperimentirala i prilagođavala gradnju. Emocionalna komponenta vidljiva je kroz uključivanje djece u zajedničke projekte, prihvaćanje ideja i samoregulaciju emocija, kao što je slučaj s Marcelom koji poziva djevojčice da mu se pridruže nakon što završi most.

Završna faza projekta uključivala je dodatne elemente poput vidikovca, oznaka, kablova i zip-linea, čime se projekt proširio na tjelesno izražavanje i razumijevanje fizike u pokretu. Kroz sve faze odgojitelji su bilježili izjave djece, pitanja, strategije rješavanja problema i način na koji su oblikovali zajednički prostor.

Projekt “Mostovi” pokazao je kako igra može biti snažan integrativni alat za razvoj različitih kompetencija: socijalnih, emocionalnih, kognitivnih, jezičnih, tjelesnih i stvaralačkih. Djeca nisu gradila samo mostove – gradila su odnose, sigurnost, samopouzdanje i razumijevanje svijeta oko sebe.

<https://www.canva.com/design/DAGWMCWjGFQ/02dEE4AV_Gg6Grqfk-dYDg/edit?utm_content=DAGWMCWjGFQ&utm_campaign=designshare&utm_medium=link2&utm_source=sharebutton>

**4. OBRAZOVANJE I STRUČNO USAVRŠAVANJE**

**Stručno usavršavanje u ustanovi:**

1. **Odgojiteljsko vijeće održano 19. rujna 2024.**

* Verifikacija zapisnika s 4. sjednice Odgajateljskog vijeća u pedagoškoj 2023./2024. godini
* Usvajanje Dnevnog reda
* Dogovor oko aktivnosti tijekom Dječjeg tjedna i Dana Vrtića (prvi tjedan u listopadu)
* Dogovor za dokumentiranje odgojno-obrazovnog rada i refleksije
* Dogovor o suradnji a roditeljima (načinu prezentiranja odgojno-obrazovnog rada roditeljima)
* Razno

1. **Odgojiteljsko vijeće održano 03. prosinca 2024.**

* Usvajanje dnevnog reda
* Verifikacija zapisnika s 1. sjednice Odgajateljskog vijeća
* Prijedlog aktivnosti vezanih uz obilježavanje adventa (sv. Nikola, sv. Lucija, Božić)
* Razno

1. **Odgojiteljsko vijeće održano 10. travnja 2025.**

* Usvajanje dnevnog reda
* Verifikacija zapisnika s 2. sjednice Odgajateljskog vijeća
* Dogovor oko nadolazećih aktivnosti (Uskrs, Dan planeta Zemlje)
* Izlet, Olimpijada, Završna priredba
* Godišnji odmori

**Profesionalna edukacija odgojitelja i stručnog tima u organizaciji Ennee, sa profesoricom Editom Slunjski:**

17.10. „Projektno planiranje i razvoj projekta“

28.11. „Elementi adultocentrične prakse i njihova otklanjanja“

21.01. „Razvoj komunikacijskih vještina i tehnika“

**Stručno usavršavanje van ustanove:**

**JADRANKA DEVIĆ:**

22. siječnja 2025. – „Mislim dakle jesam – aktivnosti za razvoj misaonih sposobnosti i vještina učenje“

**Aktivno sudjelovanje na seminarima, konferencijama i slično:**

„Profesionalno učenje za razvoj refleksivne i emancipacijske prakse“

predstavljanje svog rada na međunarodnoj znanstveno-stručnoj konferenciji; Odsjek za pedagogiju Filozofskog fakulteta Sveučilišta u Zagrebu

**Edukacija kroz stručnu literaturu:**

* Slunjski, E. (2003). Devet lica jednog odgajatelja-roditelja (P. Brajša, Predgovor). Mali profesor.
* Slunjski, E. (2016). Izvan okvira 2: Promjena. Element.
* Slunjski, E. (2017). Izvan okvira 3: Vođenje: prema kulturi promjene. Element.
* Slunjski, E. (2019). Izvan okvira 4: Mudrost vođenja: prikaz istraživanja i alati razvoja prakse vođenja. Element.
* Slunjski, E. (2020). Izvan okvira 5: Pedagoška dokumentacija. Element.
* Slunjski, E. (Ur.). (2022). Što nas uči Reggio? Element.
* Lemajić, A. (2020). Autonomija djeteta u kurikulumu ranog i predškolskog odgoja i obrazovanja (Završni rad). Sveučilište Josipa Jurja Strossmayera u Osijeku, Fakultet za odgojne i obrazovne znanosti.
* Mecanović, A. (2021). Autonomija predškolskog djeteta u odgojno-obrazovnom procesu (Završni rad). Sveučilište u Slavonskom Brodu, Učiteljski fakultet.
* Mlinarević, V. (2000). Kompetencija odgojitelja i autonomija djeteta. U N. Babić (Ur.), Interakcija odrasli – dijete i autonomija djeteta (str. 143–150). Osijek–Rijeka: Visoke učiteljske škole.

**5. SURADNJA S RODITELJIMA I OSTALIMA**

* Roditeljski sastanci održavaju se prema potrebama za zajedničkim dogovorom, a vezano za razna događanja tokom pedagoške godine

24.09. Roditeljski sastanak

* Predstavljanje programa nastave engleskog jezika
* Osiguranje djece
* Zdravstvena skrb i prevencija u dječjem vrtiću – izlaganje medicinske djelatnice vrtića
* Razno
* Uključivanje roditelja u rad s djecom kroz radionice i izložbe
* Radionica s roditeljima povodom Dana otvorenih vrata
* Božićna radionica
* Izložba i aukcija robota
* Kreiranje zajedničke zatvorene grupe za roditelje na aplikaciji „Whatsaap“ i „Canve“
* Obavijesti o događanjima i radu skupine
* Praćenje rada u skupini putem fotografija na platformi „Canve“

**MJEŠOVITA VRTIĆKA SKUPINA LOSTURICE**

**Odgajatelji: Nikolina C. Ljubičić, Zrinka Matulić**

1. **PODACI O ODGOJNOJ SKUPINI LOSTURICE**

Pedagoška godina započela je 02.09.2024 godine. Tijekom odgojno-obrazovnog razdoblja 2024./2025.g. u skupini je 21.dijete kronološke dobi od tri do šest godina, od toga deset dječaka i jedanaest djevojčica.

Sva djeca su redovito polazila vrtić, a izostanci su bili iz slijedećih razloga – bolest djeteta u periodu stjecanja imuniteta, praznici i sl. U periodu od rujna do studenog 2024. godine dolaznost u skupini je oko 90%. Tijekom prosinca 2024. i siječnja 2025. godine u skupinu dolazi oko 80% djece, a ponekad i manje radi praznika. Od veljače 2025. dolaznost je 90%. Komunikacija s roditeljima odvija se putem Homeroom aplikacije te putem whatsaap grupe.

Ema P.i Roko S. teže prihvaćaju promjene rutine i odvajanje od roditelja. Mila P., Mila K., su alergičari što zahtjeva poseban oprez pri odabiru namirnica. Noa P. ima dijagnosticiranu Kawasakijevu bolest.

Karlo P. zbog poteškoća u govoru i razumijevanju jezika ima barijeru u komunikaciji s drugom djecom i odgajateljima. Roditeljima Eme P.,Karla P.,Bruna O., I Filipa S. nekoliko puta tijekom godine preporučen je odlazak logopedu. Emina majka odlazi odmah po preporuci na pregled i nastavila je pohađati logopedske vježbe, a Karlovi roditelji su bili u ožujku i kolovozu 2024. godine i još čekaju termin, Filipovi roditelji pregled su obavili u siječnju 2025. te po preporuci logopeda nastavljaju s logopedskim vježbama.

Organizacija rada temelji se na desetosatnom primarnom programu u trajanju od 6.30 do 16.30h.

**Promatranje ponašanja i suradnja s roditeljem – slučaj dječaka M. P.**

Dječak M. P. tijekom boravka u skupini pokazuje izraženije teškoće u području **samokontrole i emocionalne regulacije**. Teže prihvaća pravila zajednice i autoritet odgajatelja, a u situacijama kada mu nešto ne uspije ili kada je frustriran, često reagira **burno – povisivanjem glasa, ljutnjom, odbijanjem sudjelovanja ili negiranjem odgovornosti**.

Prema zapažanjima kolegica iz jasličke skupine, tijekom ranijih godina više je puta upućivana preporuka roditeljima za stručnu obradu zbog izraženijih teškoća u području **samokontrole, pažnje i ponašanja**. Unatoč ponovljenim savjetima, majka je pregled obavila tek u lipnju 2024. Prema riječima majke, „sve je u redu“, iako je iz dostupnog nalaza vidljivo da je preporučena **daljnja obrada**. Nakon toga, roditelj je naveo da dijete odlazi na nekoliko tretmana usmjerenih na **samokontrolu** u ustanovu Feralić.i logopedski tretman za analizu I sintezu. Nakon održanih individualnih razgovora, novi nalazi stručnjaka nisu dostavljeni vrtiću – niti na inicijativu roditelja, niti su isti zatraženi od strane vrtića.

U više navrata zabilježene su situacije u kojima dijete **ne preuzima odgovornost za vlastite postupke**, te očekuje da se okolnosti prilagode njegovim željama. U interakciji s drugom djecom ponekad se teško nosi s gubitkom, odbijanjem ili kad nešto ne ide po njegovom planu.

Roditelj – majka djeteta – u komunikaciji s odgojiteljskim timom **često zauzima stav obrane**, ne prepoznajući ili umanjujući poteškoće. U situacijama kada je dijete imalo izraženije emocionalne reakcije ili teškoće u ponašanju, majka nije prihvaćala opažanja tima te ih je interpretirala kao „krivnju okoline“, bez uvažavanja odgovornosti djeteta.

Sličan obrazac primijećen je i tijekom **testiranja za upis u školu**. Prema navodima majke, dijete je „nije moglo pokazati svoje znanje“ zbog ometanja od strane drugog djeteta. Na njezin zahtjev testiranje je ponovljeno, nakon čega je dječak test uspješno riješio i upućen je u osnovnu školu.

Unatoč pokušajima suradnje i otvorenoj komunikaciji, majka pokazuje **otežano prihvaćanje stručnih preporuka** i sugestija. Važno je naglasiti da vrtićki tim nije donosio dijagnoze, već se isključivo **referirao na stručne nalaze** i uputio roditelja na daljnju obradu u najboljem interesu djeteta. Nakon održanih individualnog razgovora, novi nalazi stručnjaka nisu dostavljeni vrtiću – niti na inicijativu roditelja, niti su isti zatraženi od strane vrtića.

Odgojiteljski tim nastavlja s promatranjem i pružanjem podrške djetetu u skladu s opažanjima i potrebama u skupini.

1. **MATERIJALNA SREDSTVA**

**Nadopuna svih kutića sredstavima i PNM, posebno**

• Istraživački centar- rasipni materijali, jesenski plodovi, drvene ploške, prirodnine, školjke, kamenčići, kinetički pijesak, magneti

• Građevni kutić – tuljci, PNM, kocke različitih dimenzija i oblika, kartonske kocke I čaše, lesonit

• Likovni kutić –  papiri različitog formata i boje, kartoni, krede u boji, slano tijesto, plastelin, pastele, ugljen,drvofix

**Promjena prostora**

Prostor se mjenjao u skladu s potrebama interesima djece. Centri koji su se formirali na početku pedagoške godine zadržavaju se tijekom cijele godine, ali se kroz određeni period rotiraju u SDB. Prema interesu formiraju se novi centri koji nadopunjuju prostor. Tijekom godine, uz stalne centre, formirali smo centre doktora, građevinara, broda jeseni, ledeni centar, maškara, istraživanja rasipnih materijala, promet, kukci i cvijeće, ljeto, te ih nadopunili potrebnim materijalima za provođenje sklopova aktivnosti. U prostoru garderobe gdje se zadržavao veći broj djece izmjenjivalo se nekoliko centara, od centra kazališta, istraživanja magnetizma, plodovi jeseni, taktilnog centra i mirnog centra s plišanim igračkama.

**POTICAJI**

Uzimajući u obzir činjenicu da je dijete istraživač, uči čineći, kreativno je, vrtić smo osmislili i opremili u skladu sa dječjim potrebama u materijalnom i socijalnom kontekstu. Sobe boravka osim standardnih centara (građenja, obitelji, stolno- manipulativnog, likovnog, istraživačkog, centra za odmor, svjetlosnog centra, prirodnog centra), obogaćuju se kroz pedagošku godinu i povremenim centrima (doktor, promet, maškare, jesen, ledeni centar, kukci i priroda, ljeto). Uz navedeno oformljen je i centar prometa koji je zadržan cijelu godinu zbog kontinuiranog interesa djece. Opremanje prostora u sobama bilo je u skladu sa trenutnim interesima djece, tako da su se centri povremeno mijenjali što se pozitivno reflektiralo na djecu (razvijala se mašta, kreativnost, suradnja, komunikacija ). Prostor vrtića kontinuirano smo nadopunjavali i opremali te tako osiguravali poticajno okruženje u kojem dijete može samostalno istraživati svijet oko sebe i igrati se prema vlastitom odabiru. Osobito je važno što smo uz kupljenu didaktiku, redovito izrađivali didaktiku koja je pratila njihove aktivnosti. Tako se, uz redovitu kupnju didaktički oblikovanih igara i materijala, još izradilo:

- taktilne podloge za svejtlosni stol, umetaljke, razne stolno-manipulativne igre, matematiče igre, igre za razvoj fine motorike, plakati za uparivanje početnog glasa i slova, uparivanje slova ,plakat za povezivanje slike i postavljanje slova u produžetku,plakati za prepoznavanje slova,plakat s početnim glasom djeteta I slikom,plakat s brodovima I pisanje slova u produžetku,plakat s dužinama brodova,plakati za igre za prepoznavanje i imenovanje boja

- plakati-plakat sa geometrijskim likovima različitih veličina, plakati za uparivanje boja, plakati za uparivanje sjena

- taktilne vrećice, senzorne boce, matematičke zidne igre, igre uparivanja, pridruživanja

Osim izrađenih didaktičkih igara djeci smo svakodnevno nudili razne vrste materijala kojima se mogu kreativno izraziti (plastelin, slano tijesto, stiropor, karton, raznovrsne likovne materijale), te istraživati (rasipni materijali, lišće, razni plodovi...). Isto tako prostor smo obogatili fotografijama, plakatima, slikopričama te nudili literaturu vezanu za određene sklopove aktivnosti koje su pratile interes djece.

Bogatstvo materijalnog okruženja vidljivo je formiranjem najrazličitijih centara (stalnih i povremenih) koji su se po potrebi nadopunjavali aktualnim materijalima ili su se materijali za koje nije postojao interes micali. Prostor je obilovao raznovrsnim poticajnim materijalima (gotovim, poluoblikovanim, neoblikovanim, prirodnim, ambalažnim) pritom vodeći računa o estetskoj i higijenskoj dimenziji. Količina i kvaliteta materijala bila je u skladu sa razvojnom dobi djece, uz stalnu dostupnost dovoljne količine materijala za svu djecu.

1. **REALIZACIJA PROGRAMA U ODGOJNOJ SKUPINI**

**Sklopovi aktivnosti vezane za:**

• **Jesen**- bogaćenje kutića raznovrsnim materijalima, prepozavanje, promatranje, opisivanje, crtanje, slikanje, pričanje i prepričavanje raznih priča, igrokazi, pjesme, dramatizacije, suradnja s roditeljima (sakupljanje polodova, lišća..), šumske životinje, plodovi jeseni, likovne i istraživačke aktivnosti

• **Kosine**- autići, plodine (lišče, šiške, orasi,...), sipki materijali, loptice

• **Svjetlost**- svjetlosna kućica, svjetlo - sjena, grafoskop, dijeprojektor, disko kugla, lampe, taktilne boce i vrečice, razne lampice, svjetiljke, drvene kocke s različitim punjenjem (boje, pijesak i sl.)

• **Rasipni materijal-**pijesak, kinetički pijesak, brašno

• **Dani kruha**- razne sjemenke (prepoznavanje, razvrstavanje, imenovanje), izrada kruha, pjesme, recitacije, priče, igrokazi

• **Sv. Lucija i Sv. Nikola**- suradnja s drugim odgojnim skupinama, dolazak Sv. Luce i Sv. Nikole

• **Promet**-povezivanje prometala s vrstom prometa, maketa prometnica, kosine, likovne i istraživačke aktivnosti, matematiče aktivnosti, građevne aktivnosti, uparivanje, razvrstavanje, pridruživanje

• **Božić** – priredbe, izrada ukrasa za bor, priče, pjesme, kreativne i likovne radionice

• **Zima**– pjesme, recitacije, priče, igrokazi, uočavanje promjena u prirodi, fotografije, didaktičke i društvene igre, polarne životnije, istraživačke i likovne aktivnosti, igre zamišljanja

• **Maškare** – gluma, pretvaranje, pjesme, igrokazi, maskiranje, igre zamišljanja, likovne aktivnosti

. • **Doktor**- dijelovi tijela, emocije, izrazi lica, plakati, knjige, raznovrsni materijali za simbolički igru (stetoskop, povezi, igle), umetaljke

• **Boje**- istraživanje boja i korištenje raznih likovnih tehnika, slikanje na foliji, prozirnoj foliji, pucketavoj foliji, kartonu, stiropolu, deki, slikanje s pjenom, prehrambenim bojama, kapaljkama, špricaljkama i sl.

• **Uskrs**- izrada pisanica, pjesme, priče, recitacije, igrokazi, igre, likovne i kreativne radionice

• **Proljeće**- novo godišnje doba, vijesnici proljeća, suradnja s roditeljima (sakupljanje cvijeća i potrebnih materijala za sadnju), diaprojektor, svjetlo-sjena, grafoskop, istraživačke i likovne aktivnosti

• **Kukci**- fotografije, likovne radionice, enciklopedije, slikovnice, dijaprojktor, kazalište sjena, grafoskop, maketa podzemnog životinjskog svijeta, matematičke igre, uparivanje, kretanje kukaca(puž,skakavac,leptir,pčela I sl.), boje, istaživačke aktivnosti

• **Ljeto**- more, morske životinje, igre vodom, igre u pijesku, slikovnice, igre u vodi, likovne i istraživačke aktivnosti

**4. OBRAZOVANJE I STRUČNO USAVRŠAVANJE**

**Individualno stručno usavršavanje u ustanovi 2024./2025. godine – Zrinka Matulić i Nikolina Christ Ljubičić**

  Odgojiteljska vijeća:

1. Odgojiteljsko vijeće održano 25. studenog  2024. godine

* Usvajanje dnevnog reda
* Verifikacija zapisnika s 4. sjednice Odgojiteljskog vijeća s pedagoškoj godini 2023./2024
* Dogovor oko dokumentiranja odgojno-obrazovnog rada i refleksije
* Dogovor o suradnji s roditeljima
* Dogovor oko nadolazećih aktivnosti (Dječji tjedan i Dan vrtića)

2.Odgojiteljsko vijeće održano 3. prosinca 2024. Godine

* Usvajanje dnevnog reda
* Verifikacija zapisnika s 1. sjednice Odgojiteljskog vijeća u pedagoškoj godini 2024./2025.
* Prijedlog aktivnosti vezanih uz obilježavanje adventa (sv. Nikola, sv. Lucija, Božić)
* Razno

3.Odgojiteljsko vijeće održano 10. travnja 2025. godine

* Usvajanje dnevnog reda
* Verifikacija zapisnika s 2. sjednice Odgojiteljskog vijeća u pedagoškoj godini
* 2024./2025.
* Dogovor oko nadolazećih aktivnosti (Uskrs, Dan planeta Zemlje)
* Izlet, Olimpijada, Završna priredba
* Godišnji odmori

4.Seminari s Editom Slunjski:

1. 17.10.2024.

2. 28.11.2024.

3. 21.1.2025

**Stručno usavršavanje izvan ustanove 2024./2025. godine - Zrinka Matulić i Nikolina Christ Ljubičić**

1. Stručni skup “Profesionalno ucenje za razvoj refleksivne I emancipacijske prakse” –

Filozofski fakultet u Zagrebu, 07. I 08., veljače 2025.

2. 1. Stručni skup “Rani I predškolski odgoj I obrazovanje u diskursu društvenih promjena”

- DV “Sabunić” Privlaka, 27. I 28, lipnja 2025

**Individualno stručno usavršavanje -Nikolina Christ Ljubičić**

-Edita Slunjski: „Dječji vrtić-zajednica koja uči”

-Mira Čudina-Obradović i suradnici: „Osobine i psihološki uvjeti razvoja djeteta”

-Arijana Miljak “Življenje djece u vrtiću”

-Britt Mary Barth “ Razumijeti što djeca razumiju”

**Individualno strucno usavršavanje -Zrinka Matulić**

- Kako s djetetom razgovarati i razvijati kvalitetan odnos“ priručnik za roditelje, odgajatelje i učitelje; Edita Slunjski.

- „Izvan okvira“ kvalitativni iskoraci u shvaćanju i oblikovanju predškolskog kurikuluma, Edita Slunjski i suradnici.

- „Izvan okvira 2 promjena“ od kompetentnog pojedinca i ustanove do kompetentne zajednice učenja, Edita Slunjski i suradnici;

- „Izvan okvira 3“ vođenje prema kulturi promjene, Edita Slunjski.

- “Izvan okvira 5” -pedagoška dokumentcija, Edita Slunjski.

Web stranice:

- Sensory play, Loose parts, play based learning;

- Reggio Emilia inspired practice;

- The Curiosity approach;

- Pinterest…

**5.SURADNJA S RODITELJIMA I DRUŠTVENOM SREDINOM**.

- Informativni roditeljski sastanak – rujan 2024. godine; upoznavanje s pravilnikom o kućnom redu, ugovori, izjave, upoznavanje s načinom rada u jaslicama

- Individualni roditeljski sastanci

- Suradnja s roditeljima putem Kutića za roditelje- obilježavanje važnijih datuma, stručno osmišljeni tekstovi-letci i brošure vezani uz važna događanja i obavijesti o radu, dostignućima djece, izletima, dječji radovi, iskazi, fotografije, dokumentacija o projektima

- Suradnja s roditeljima putem Watssup grupe I Homeroom aplikacije

- Uključivanje roditelja u aktivnosti vrtića - pomoć u prikupljanju materijala, plodina i drugih sredstava za rad djece

-Posjet hitnoj pomoći

-Posjet predškolaca Osnovnoj školi Petar Zoranić Nin

**6. ODGOJNO- OBRAZOVNI RAD**

**GRAĐENJE**

Tijekom cijele pedagoške godine u našoj skupini razvijao se projekt građenja koji je započeo spontanim interesom djece za konstrukciju i stvaranje prostora. Od prvih skromnih kućica građenih od drvenih kocki, interes se širio i produbljivao, a materijali su se postupno nadopunjavali i obogaćivali.

Na početku su se djeca najviše koristila jednostavnim i dostupnim sredstvima. Kako su vještine napredovale, uvodili smo raznolike materijale – drvene ploške raznih oblika i veličina, kartonskih kutijica i čašica, lego kocke, drvene i plastične kocke, kao i ceste od lesonita. Svaki novi materijal poticao je nove ideje, istraživanja i suradnje među djecom.

Građevine su postajale sve složenije – nastajali su gradovi, aqua parkovi, mostovi, prometnice, kuće, svjetionici, dvorci. Djeca su međusobno surađivala, dijelila ideje, planirala raspored zgrada i povezivala ih cestama. Kroz te aktivnosti razvijale su se prostorne i logičke vještine, ali i osjetljivost za međusobno uvažavanje i dogovor.

Posebno vrijedan trenutak bio je prijelaz iz gradnje u **simboličku igru**. Nakon što bi završili svoje građevine, djeca bi se uživjela u uloge stanovnika, putnika, graditelja i istraživača. Kroz igru su oživljavali svoje konstrukcije, osmišljavali priče, uvodili dijaloge i bogatili svoj rječnik.

Aktivnost se prirodno nadograđivala iz tjedna u tjedan. Pratili smo dječji interes, bilježili njihove izjave, fotografirali njihova djela i pružali podršku kroz poticaje i nove izazove. Kroz ovu aktivnost djeca su učila graditi – ne samo građevine, već i odnose, znanje, samopouzdanje i osjećaj pripadnosti zajednici.

Na kraju godine naš centar građenja pretvorio se u mali svijet ispunjen idejama, stvaralaštvom i igrom – svijet koji su djeca sama osmislila i izgradila.

**IGRA S OGLEDALOM – ISTRAŽIVANJE SIMETRIJE I IDENTITETA**

Tijekom godine djeca su sudjelovala u nizu poticajnih aktivnosti vezanih uz ogledalo koje su bile usmjerene na samopromatranje, izražavanje, istraživanje refleksije i razvoj logičkog mišljenja.

Aktivnost je započela slobodnim istraživanjem ogledala. Djeca su se promatrala, radila grimase, primjećivala svoj odraz i međusobno komentirala kako "ima puno mene" – što je potaknulo spoznaju o refleksiji i višestrukosti slike. Kroz igru su prepoznavali vlastite emocije, izraze lica i tijela, čime su razvijali socioemocionalne i komunikacijske vještine.

U sljedećoj fazi djeci su ponuđene *Lumi* kocke i svjetlosni stol. Ispred ogledala su gradili konstrukcije, a pritom uočavali kako se predmeti vizualno udvostručuju, poprimaju "drugu polovicu" i novu dimenziju. Ova aktivnost potaknula je razvoj prostorne percepcije, matematičkih vještina (brojanje i uspoređivanje), kao i istraživačko učenje.

U završnoj etapi djeci su ponuđene slike presavinute po pola, koje su stavljali uz ogledalo. Na taj su način "dovršavali" crteže uz pomoć refleksije te vizualno doživljavali simetriju i cjelovitost. Djeca su s oduševljenjem otkrivala kako "ogledalo završi sliku" i pritom verbalizirala svoja zapažanja.

Kroz ovu aktivnost poticala se dječja znatiželja, kreativnost, vizualna percepcija i sposobnost opažanja. Također se razvijala finomotorika, logičko zaključivanje te suradnički odnos u igri i istraživanju.

**DJEČJE KAZALIŠTE – STVARALAČKA IGRA, IZRAŽAVANJE I SURADNJA**

Kazališna igra razvijala se postupno tijekom godine i obuhvatila različite izražajne oblike, od lutkarskih predstava do kazališta sjena. Aktivnost je započela ponudom štapnih lutaka i paravana. Djeca su se odmah zainteresirala za glumu, spontano su osmišljavala dijaloge i predstave. Tijekom igre primijetili su da im nedostaju elementi scenografije (drveće, kuće, životinje...) pa su ih sami izrađivali od kolaža. Izrađene elemente smo plastificirali i postavili na štapiće, čime su nastale nove lutke i rekviziti.

Kako je interes rastao, djeca su počela izmišljati vlastite priče i osmišljavati predstave prema vlastitim idejama. Stvorila se i spontana publika – djeca su sama poredala stolice, organizirala gledalište, glumci su "prodavali karte", a publika budno pratila izvedbu. Ova igra poticala je socijalne vještine, međusobnu suradnju, pregovaranje, dogovor i razvijanje mašte.

U sljedećoj fazi djeci je ponuđen grafoskop. Kroz istraživanje svjetla i sjene razvijalo se *kazalište sjena*. Djeca su stvarala nove likove, eksperimentirala s prozirnim i neprozirnim materijalima te osmišljavala priče koristeći svjetlosne efekte. Time su se otvorili novi izražajni načini i produbila dječja kreativnost.

Kroz ovu bogatu i višeslojnu aktivnost djeca su pokazala veliku razinu interesa, angažmana i stvaralaštva, a kazališna igra postala je važan dio našeg svakodnevnog života u skupini.

**7. PROJEKTI**

**OD ZVONIKA DO GRADA – DJECA GRADE BAŠTINU**

Projekt koji se razvio u našoj skupini započeo je jednostavno, ali značajno – Filip i Duje spontano su započeli graditi zvonik iz svog mjesta Zaton. Njihov interes ubrzo je potaknuo i ostalu djecu, a odgojitelj je prepoznao priliku za dublje istraživanje. Kroz fotografije zvonika i razgovore o njegovoj ulozi u mjestu, djeca su počela postavljati pitanja, razmišljati i promišljati o tome što zvonik predstavlja i zašto je važan.

Krenuli smo u **šetnju gradom Ninom**, gdje su djeca promatrala zvonik, okolne građevine, crkve i trgove. Taj doživljaj bio je konkretan temelj za stvaranje – prvo su izrađivali **zvonike od gline**, , vježbajući preciznost i promatranje detalja. Tijela su postala instrumenti – pokretom su djeca **imitirala zvona**, istražujući kako zvuk može nastati i kakav dojam ostavlja. U građevnom centru **gradili su zvona i zvonike**, kombinirajući karton, plastiku, drvo i papir.

Zvonik nije ostao usamljen – iz njega se postupno razvijao **čitav grad**, prvo kroz konstrukciju, a zatim i kroz **likovni izričaj**. Djeca su crtala, bojala, rezala i lijepila – od **2D makete grada Nina od kartona**, kojeg su već poznavala, sve do **crteža i makete Zadra**, dodajući građevine koje su upoznala na zajedničkom izletu: **crkvu sv. Donata**, **sv. Stošiju**, **Pozdrav Suncu**, **Morske orgulje** i **park Vladimira Nazora**. Oduševljenje i iskustva s izleta djeca su prenijela natrag u vrtić – **gradili su gradove** koristeći viđene elemente i materijale koji su im bili poznati i dostupni.

Jedna od posebno dojmljivih aktivnosti bila je **crtanje sjene sv. Donata**, gdje su djeca promatrala kako projektor oblikuje prostor. Tu su spajali iskustvo i umjetnost – sjenu su prenijeli u **mozaik**, a zatim u **goblen od vune**. Svaki novi materijal otvarao je nova izražajna sredstva, a crteži su s vremenom postajali sve detaljniji, promišljeniji i tehnički precizniji.

U građevnom centru izgrađena je **sv. Stošija od drvenih ploški**, **rozetu su izrađivali od žice i vune**, a **zvonik su konstruirali od kartona**. Pisali su imena građevina, mjerili visine, uspoređivali visoko – nisko, te izrađivali **2D maketu grada**. U istraživačkom centru pokušavali su dobiti **zvuk zvona udarajući po različitim materijalima**, eksperimentirajući sa zvukovima i rezonancijom.

U jednom trenutku projekt se proširio i na pojam **vremena** – izradili smo **sat za zvonik**, što je otvorilo razgovore o vremenu, satu, danu i noći. Djeca su naučila osnovne vremenske orijentacije, povezivala ih s ritmom života i zvonjavom crkvenih zvona.

Proučavali smo **materijale od kojih su izrađene stare građevine** – kamen, drvo, metal – razgovarali o čvrstoći, težini, trajnosti. Ta saznanja prenosili su u vlastite gradnje, koristeći ono što im je bilo dostupno, ali razmišljajući poput malih arhitekata.

Kroz **izlete s roditeljima**, Filip,Duje i Martin su i u drugim gradovima promatrala građevine. Tako su, primjerice, nakon posjeta Zagrebu, **gradila zagrebačku katedralu** – prema sjećanju, fotografijama i uz pomoć vlastitih ruku. Sve su te aktivnosti djeca unosila i u simboličku igru – gradovi koje su gradila nisu bili samo prostori, već mjesta života, priče, odnosa.

Projekt je bio višedimenzionalan – razvijao je dječju kreativnost, znatiželju, osjećaj za prostor i zajedništvo. Kroz simboličku igru djeca su "živjela" u gradu koji su sama stvorila, gradila vlastiti svijet kroz doživljaj, iskustvo i stvaranje.

Zahvaljujući ovom projektu, zvonik više nije bio samo građevina – postao je **početna točka za učenje, istraživanje i povezivanje s kulturnim identitetom**.

Projekt je bio sveobuhvatan, višeslojan i duboko dječji. Polazio je iz njihova interesa, rastao zajedno s njima i širio se kako su se širili njihovi pogledi, iskustva i znanja. Spojio je **kulturu, umjetnost, znanost, arhitekturu, glazbu i svakodnevicu**. Učenje nije bilo zadano, već proizašlo iz života – baš onako kako učenje i treba izgledati u ranom djetinjstvu.

**TITANIK**

U našoj skupini razvio se projekt iz kojeg je proizašlo mnogo više od puke fascinacije jednim brodom. Sve je počelo kada su djeca Bartol, Filip i Martin pokazala interes za **Titanik**, slavni brod iz prošlosti. Na početku su kroz enciklopedije i slikovnice uočavala njegovu veličinu, katove, kabine i priču o potonuću. Njihova znatiželja dodatno je porasla kada smo u sobi dnevnog boravka **uz pomoć projektora prikazivali fotografije, nacrte i isječke** – zid je postao prozor u prošlost.

Fascinacija nije jenjavala – dapače, produbljivala se. Djeca su počela tražiti više: *Koji su još brodovi doživjeli havariju? Što se dogodilo s brodom Concordia?* Tako smo kroz razgovore, slike i modele upoznali i **Costa Concordiju**, **Princa Zadra** i **Carpathiju** – brod koji je **spasio putnike Titanika**.

Starija djeca preuzela su ulogu vodiča i učitelja – predstavljali su mlađima **Titanikovog brata Olympica**, objašnjavali razlike, sličnosti i vremenske okvire. Razvijala se međuvršnjačka komunikacija, međusobno poštovanje i zajedništvo kroz znanje.

Djeca su sama postavljala pitanja:

* *Zašto je Titanik potonuo?*
* *Jesu li svi brodovi toliko veliki??*
* *Tko spašava ljude?*

Proučavali smo **načine spašavanja, čamce za spašavanje i opremu**. U likovnim centrima izrađivali smo:

* **Morske dubine i ledenjak** koji je postao prepreka
* Crteže brodova s oznakama: katovi, kabine, jarboli, dimnjaci
* Djeca su prvo zajednički izradila **veliku maketu Titanika od kartona**, koja je poslužila i kao **kulisa za simboličku igru** – glumili su putnike, posadu, kapetana, a maketa je imala katove, dimnjake i prozore. No projekt nije stao na jednom brodu – proširio se i na **CostaConcordiju**, koju smo zajedno proučavali, gledali fotografije i razgovarali o njezinoj havariji.

Važno je istaknuti da su **djeca sama primijetila** kako je Costa Concordia **dulja od Titanika**, te su tražila da i naša maketa bude proporcionalno **duža**. Tako je nastao **novi veliki brod od kartona**, duži, širi i robusniji – prema podacima koje su sami uspoređivali.

Na jedan zid u sobi izradili smo **veliki plakat s fotografijama brodova** (Titanik, Concordia, Carpathia, Olympic, Princ Zadra…). Djeca su **zapisivala njihove stvarne dužine**, a zatim ih **uspoređivala** – vizualno na plakatu, ali i **praktično u gradnji**. Djeca su svakodnevno mjerila i uspoređivala te brojeve, prenosila ih u igru s lego kockama i građevnim materijalima, te su se **matematički pojmovi razvijali prirodno i logično**.

Costa od karona je morala biti veća jer su izračunali da je u stvarnosti duža.

Tako su spontano razvijala **matematičke pojmove duljine, širine, visine, omjera i usporedbe**, što smo dodatno podržali mjerenjem kockama, metrom i usporedbom brojeva zapisanih na plakatu.

U **svjetlosnom centru** igra sjene postala je nova razina igre – pomoću lampi i maketa, djeca su **glumila potonuće**, gledala kako se sjena broda „nagiba“ i nestaje, istražujući pokret, oblik i dramatiku kroz vizualni doživljaj.

Tijekom igre i istraživanja djeca su:

* Usvajala **pojmove duljine, visine, usporedbe, brojeva**
* Razumjela **različite svrhe i vrste brodova**
* Razvijala **govor, suradnju, kritičko mišljenje i simboličku igru**
* Istraživala **povijest, fiziku i lokalnu kulturu**

Razgovarali smo I o **načinima kretanja brodova**:

* Kako su radili **parobrodi** (para, vatra, dimnjaci)
* Kako se **jedrilice pokreću na vjetar**
* Kako danas brodove pokreću **motori i turbine**
* Što su **tankeri** i što sve prevoze (naftu, plin, vodu, hranu, automobile)
* Što brodovi sve mogu prevoziti, kamo mogu ploviti i koja je njihova svrha

Tijekom šetnje upoznali smo i **ninski kaić – Conduru**, tradicijsko plovilo našeg kraja. Promatrali smo njegov oblik, način plovidbe i uspoređivali ga s velikim brodovima. To je bio trenutak povezivanja **lokalne kulturne baštine s globalnim temama**.

Kroz **simboličku igru** djeca su glumila kapetane, putnike, članove posade i spasioce. Razvijala se emocionalna komponenta: briga, pomoć, empatija. Igra nije bila samo ponavljanje viđenog, već duboko proživljavanje sadržaja.

Posebnu vrijednost dali su **stariji dječaci i djevojčice** koji su mlađima objašnjavali odnose među brodovima (Titanik – Olympic – Carpathia), izrađivali crteže s vremenskom linijom, i pomagali im u gradnji maketa.

Djeca su istraživala i **pojmove materijala**: od čega su brodovi građeni, zašto neki tonu, a neki plutaju.

Projekt nije završio s jednim brodom, već je prerastao u **istraživanje povijesti, tehnologije, međuljudskih odnosa i snage prirode**. Djeca su kroz njega gradila ne samo brodove, nego i vlastito razumijevanje svijeta – povezivanje prošlosti i sadašnjosti kroz igru, izražavanje i zajedništvo.

**MJEŠOVITA VRTIĆKA SKUPINA ZVJEZDICE**

**Odgajatelji: Danijela Kuzmar, Irena Ćuk**

**1. PODACI O ODGOJNOJ SKUPINI**

Pedagoška godina započela je 2. rujna 2024. godine, te trajala do 29. kolovoza 2025. U skupinu je upisano 20-tero djece od 3 – 7 god., od toga 7 djevojčica i 13 dječaka. Od toga broja 8 je predškolaca, 3 djevojčice i 4 dječaka. Odgodu upisa u prvi razred dobio je dječak koji gotovo nije ni pohađao vrtić.

Razlozi izostanka djece su uglavnom radi kraćih bolesti karakterističnih za ovu dob djece.

**2. ODGOJNO OBRAZOVNI RAD**

Projekti: „Naše građevine“, „Životinje - Ptice“, „ Svemir“,

* Kroz slušanje priča
* Rekviziti za glumu ili simboličku igru
* Likovne aktivnost I origami vještine
* Plakate
* Palete za simboličku igru
* Slikovne slagalice, matematičke igre, memory, igre sa pravilima
* Enciklopedije, video sadržaje
* Dokumentarni filmovi
* Unos novih praktičnih I prirodnih matertijala
* Životno-praktične aktivnosti
* Experimente
* **PROJEKT „PTICE“ U ODGOJNO SKUPINI „ZVJEZDICE“**

Potaknuti dječjim svakodnevnim promatranjem ptičica na vrtićkom dvorištu i njihovim zanimanjem za isto, proveden je projekt „Ptice“. Za vrijeme projekta djeca su upoznata s karakteristikama ptica te su proširila svoja znanja o njihovom staništu, prehrani, glasanju i dr. Djeca i odgajatelji su svakodnevno, naročito kroz zimski period, obilazila kućice i hranilice za ptice, koje su izradili i postavili u vrtićko dvorište. Dodavali su hranu i sjemenke te tako brinula o ptičicama.

Akcent je bio na pticama stanaricama, a sve u cilju kako bi bolje upoznali ptice u našoj okolini i ujedno pomogli da lakše prežive zimu.

Priča „Razbojnik s žutom pjegom“ i „Najbogatiji vrabac na svijetu“ potaknule su nas na razgovor i promišljanje kako pomoći i brinuti se o pticama u zimskom periodu godine. Nakon pročitanih slikovnica, uz pomoć slika, djeca su samostalno prepričavala priče, pritom smo utjecali na razvoj govornih vještina i sposobnost interpretacije.

Istraživali smo i čitali razne knjige, enciklopedije i slikovnice kako bi stekli određena znanja o pticama i proširivali već postojeća. Putem fotografija djeca su imala prilike vidjeti kako izgledaju ptice stanarice iz naše okoline, vrabac, kos, crvendać i dr.

Istraživanje se nastavilo šetnjom u obližnjoj šumi. Osluškivali smo cvrkut ptica, promatrali ih pomoću dalekozora i nahranili gladne ptičice. Šetajući Gradom Ninom došli smo do mora gdje smo ugledali dva labuda. Djeca su saznala da je labud zaštićena vrsta i svako namjerno uznemiravanje, oštećivanje gnijezda, uništavanje jaja su kažnjivi. Opisivali smo izgled, osobine i ostale zanimljivosti o labudu.

Izradili smo krila koja su nas odvela u svijet mašte. Zamišljali smo da smo ptice i da možemo letjeti.

Raznim likovnim aktivnostima djeca su imala prilike manipulirati raznim likovnim i neoblikovanim materijalima. Time smo potaknuli njihovu maštovitost i kreativnost i utjecali na razvoj fine motorike. Likovne aktivnosti: tema “Pero“, tehnika crtanja – olovka, tuš; tema „Obojeno perje“ , tehnika crtanja – flomasteri; tema: „Ptica u letu“, tehnika crtanja – vodene boje; tema: „Ptice u gnijezdu“, tehnika – glinamol; tema: „Kućica za ptice“ izrađene od prirodno neoblikovanog materijala i kolaža, crtanje i pisanje perom.

Osim likovnih aktivnosti poticalo se i razvijanje vještina početnog čitanja i pisanja te su djeca poticana na verbalno izražavanje svojih opažanja i zaključaka.

O pticama smo saznali što su ptice, kako ih možemo razlikovati, čime se hrane, gdje žive, kako rade gnijezda i od čega, razvoj ptica od embrija do ptiča, kakav pjev ima pojedina vrsta ptica.

Senzibiliziranjem za ptice, kod djece se razvijao senzibilitet za životinje općenito, poticala se suradnja među djecom, osjećaj zajedništva te se razvijala empatija.

* **PROJEKT „SVEMIR“ U ODGOJNOJ SKUPINI „ZVJEZDICE“**

Sve je počelo kada su djeca kartonske tuljce namijenjene za izradu kućica , iskoristila za simboličku igru u kojoj su tuljci postali teleskop za promatranje planeta. To ih je potaknulo na daljnje istraživanje neba i ispitivanje o Sunčevom sustavu, svemirskom prometu i drugim pojmovima vezanim uz temu. Uslijedila su razna pitanja na koja smo tražili odgovore u raznim enciklopedijama, slikovnicama i časopisima kako bi mogli što bolje istražiti Svemir. Istovremeno smo napravili mjesto za naš mali kutić Svemira i obogatili ga raznim materijalima, maketama i didaktikom kako bi djeca mogla samostalno otkrivati što više informacija o Svemiru kroz igru.

Cilj našeg projekta bio je zadovoljiti dječji interes za svemir, osobito za planete u sunčevom sustavu, meteore i rakete, te im putem raznih materijala omogućiti da steknu određena znanja i predodžbe o njima u skladu s njihovom dobi. U čitavom projektu naglasak je na procesu učenja kroz igru, manipuliranje, razgovor i istraživanje.

Kroz projekt djeca su se upoznala s novim riječima i pojmovima, omogućeno im je raznovrsno i kreativno izražavanje i poticanje različitim medijima (bojom, papirom, plastelinom, pedagoški neoblikovanim materijalima), poticali su i razvijali dječju maštu i kreativnost, poticali razvoj fine motorike, poticali razvoj taktilne percepcije, poticali razvoj vizualne percepcije i emocionalno osvijestili djecu na važnost očuvanja naše planete, Zemlje.

Poticali smo govorno izražavanje i bogatili vokabular djece pojmovima vezanim uz temu.

Isto tako, poticali smo suradnju s roditeljima kroz direktno ili indirektno uključivanje u projekt.

Kroz spomenute aktivnosti djeca su crtala, bojala, provodili pokuse, izrađivali raketu u kojoj mogu putovati, izrađivali makete raketa, istraživali razne materijale koji su im bili dostupni, osmišljavali odijelo kojim će moći putovati negdje u svemir, pjevali pjesme o Svemiru i planeti Zemlji i aktivno sudjelovali u svim aktivnostima.

Opažanja i nova znanja djeca su izražavala putem aktivnosti raznovrsnog izražavanja i stvaranja:

1. Djeca su slikala rakete za put u svemir koje su prethodno gledala na računalu
2. Modelirali su rakete od domaćeg plastelina
3. Slikala su Mliječnu stazu kombinacijom tempere, ljepila i pjene za brijanje
4. Izradila su svemirsku postaju od kartonskih tuljaca i aluminijske folije
5. Grafomotoričke vježbe s rastresitim materijalom i predlošcima koje su djeca sama crtala

Kako smo tijekom projekta, između ostalog naučili i da astronauti trebaju biti dobrog fizičkog zdravlja, redovito smo vodili brigu i o vježbanju.

Tijekom projekta nastojali smo potaknuti suradnju s roditeljima koji su se uključivali donošenjem raznovrsnih materijala poput aluminijske folije, fotografija, knjiga i modela Sunčevog sustava. Roditelji su redovito obavještavani o aktivnostima vezanima uz projekt.

U SDB i dalje stoji raketa od kartonske kutije u koju djeca rado ulaze i u svojoj mašti putuju na različite planete. Projekt „Svemir“ i dalje se nastavlja provoditi sve dok bude interesa djece.

-teme/cjeline: Jesen, Dječji tjedan, Dani kruha, Zima, Sv. Nikola, Sv. Lucija, Božić, Valentinovo, Maškare, Uskrs, Proljeće, Majčin dan, Dan planeta Zemlje, Dan Grada Nina – ljetni ekvinocij, Ljeto

-timski rad odgojla pokazao se vrlo bitnim, pogotovo u vrtiću sa 5 odgojnih skupina u smislu razmjena iskustava i kreativnih ideja. Sve je rezultiralo je kvalitetnim uređenjem vrtića i pozitivnog okruženja za djecu ( dječji vrtić kao dječje kuća)

-preoblikovali smo materijalnu sredinu tako što smo nadopunjavali centre različitim pedagoški neoblikovanim i oblikovanim materijalima i poticajima koje je odgojitelj izradilo. Također i igre (memory, igre sa pravilima) koje su izradila sama djeca uz pomoć odgojitelja)

-u svrhu individualnog praćenja djece izrađivali smo mape za pojedino dijete (upitnik petogodišnjeg i šestogodišnjeg djeteta, praćenje razvoja crteža djeteta, fotografije koje prate interes i razvoj djeteta)

-prateći dječje interese i potrebe reorganizirali smo SDB kako bismo djecu poticali na aktivno istraživanje i interakciju među djecom i odraslima

**3. MATERIJALANA SREDSTVA**

* Kutić građenja:

Izradili smo plakate na čičak, unijeli smo nove drvene materijale duguljastog, štapičastog oblika što je omogučilo djeci iskustvo kombinacije materijalima. Također radi većeg broja dječaka, koji najviše borave tu, kutić je tražio proširenje prostora I dodatak materijala.

Djeca su sama izrađivala makete, kućice I rekvizite za igru

* Senzorni kutić

Dodali smo razne izvore crnog svjetala, izradili efektne vizualno atraktivne bočice sa gelom, dodali sitne kamečiće i druge privlačne materijale koji svijetle pod crnim svjetlom

* Dramski kutić

Stavili smo u dio obitelčjskog kutića SDB te ga obogatili sa lutkama. Djeca su također kasnije sama izrađivala svoje lutke za scensko izražavanje,

* Glazbeni kutić

Obogatili smo sa šuškalicama I udaraljkama. Djeca su često te iste koristila u drugim simboličkim igrama,

* Stolno-manipulativan kutić

Obogatili smo poticajima za učenje boja , mepory, matematičke igre, igre sa pravilima

* Istraživački kutić

Dodali smo prirodne materijale koje su djeca često koristila za izradu svojih igračaka, enciklopedije, časopis za djecu “Moj Planet”, Takodjer smo mu pridružili stol sa kinetičkim pijeskom u kojem djeca rado borave.

Dodali smo prazne puževe i školjke.

Radili smo i experimene uz pomoć dječjih enciklopedija i iz iskorištenih situacijskih poticaja.

* Likovni kutić

Nadopunili smo ga prirodnim materijalima i praznim ambalažama.

**4. BRIGA ZA ZDRAVLJE**

-potičemo djecu na konzumiranje raznolike prehrane i prihvaćanja različitosti: jedan djećak je alergičan na ribu

-potičemo djecu na samostalnost pri obavljanju higijene, presvlačenju, oblačenju, te samoposluživanju i odlaganju prljavog pribora za jelo

-dječju potrebu za kretanjem zadovoljavamo boravkom na svježem zraku u dvorištu vrtića ili u šetnji, te igrama u pokretu

**5. STRUČNO USAVRŠAVANJE**

- kroz 4 odgojiteljska vijeća te prezentaciju i refleksiju rada

- kroz timske sastanke

- moduli : Profesionalna edukacija odgojitelja i stručnog tima u organizaciji sa profesoricom Editom Slunjski:

17.10. „Projektno planiranje i razvoj projekata“

28.11. „Elementi AD prakse, njihiva otkrivanja“

21.1. „Razvoj komunikacijskih vještina“

Literatura:

- „Izvan okvira 5“ : E. Slunjski

-„ Mirisi djetinjstva“, 2005.

- „Velika enciklopedija malih aktivnosti“, Školska knjiga, 2005.

- „Osobine i psihofizički uvjeti razvoja djeteta predškolske dobi“

- „Što nas uči Reggio“– E. Slunjski

**6. SURADNJA SA RODITELJIMA**

Održao se jedan kratki, informacijski roditeljski sastanak u rujnu 2024. Ostala suradnja sa roditeljima se provodila preko Viber grupe i Oglasne ploče za roditelje. Takodjer slali smo roditeljima link preko Viber grupe sa izvješćem o pedagoškom radu kroz tjedan ili mjesec.

-kreativna božična radionica za djecu i roditelje, te povodom Dana vrtića, druženje djece i roditelja povodom maskenbala i završnog druženja sa predškolcima

-razmjena informacija sa roditeljima odvijala se i na svakodnevnoj razini prilikom dolaska i odlaska djece te preko Viber grupe i Oglasne ploće za roditelje.

-individualni sastanci s roditeljima

- kreativne radionice dijete-roditelj

-informacije za roditelje na oglasnoj ploči mijenjale su se prema potrebama i događanjima u vrtiću.

- prijedlog od strane odgojitelja roditelju od M.B. (6,5 god,) logopedu , D.S. (4,5 god) i M.P. psihilogu

**7. SURADNJA SA VANJSKIM ČIMBENICIMA**

* suradnja sa O.Š. Petar Zoranić, Nin

Povodom Dana kruha, Dana vrtića i Dana škole

* suradnja sa putujućim kazalištima:
* Suncokret: “Pingvin u Hrvatskoj” 28.4., 20.12.,
* Z-produkcija:”Složna obitelj”, 11.10., ”Dolazak Djeda Mraza” : “Božićna melodija za dobrotu”, 19.12., “Robot Roko”, 14.2..
* Rimbow -tečaj engleskog jezika za djecu
* suradnja sa Antičkim muzejom u Ninu – radonice za djecu (5 I 6 god,)
* Tera-Travel – jednodnevni izlet za predškolce na Slapove Krke
* suradnja sa TZ Nin oko obilježevanja i kroz radonice za djecu, zimskog i ljetnog ekvinocija, te humanitarni advent u Ninu

**MJEŠOVITA VRTIĆKA SKUPINA ŠKOLJKICE**

**Odgajatelji: Iva Mustać, Sara Zeko**

**1. PODACI O ODGOJNOJ SKUPINI**

Pedagoška godina započela je 02.09.2024. godine. Ove godine otvorile su se dvije nove odgojno-obrazovne skupine, jedna jaslička i jedna starija mješovita skupina, koje su s odgojno-obrazovnim radom započele 17.02.2025. godine. U stariju mješoviti skupinu “Školjkice” upisano je petnaestero djece, od toga deset djevojčica i pet dječaka.

Sva djeca iz skupine su redovito polazila vrtić, osim dječaka Filipa Š. koji od ožujka više nije pohađao vrtić iz zdravstvenih razloga. Izostanci druge djece su bili iz slijedećih razloga – bolest djeteta u periodu stjecanja imuniteta, praznici i sl. U periodu od veljače do sredine svibnja 2025. godine dolaznost u skupinu je oko 80%, a u drugoj polovici svibnja do kraja lipnja u skupinu dolazi oko 50%. Komunikacija s roditeljima odvija se putem Homeroom aplikacije te putem Whats app grupe.

Luna O., Rita M. i Nikol M. teže podnose period  adaptacije na vrtić, teško prihvaćaju odvajanje od roditelja. Dječak Marko K. ima dojgnosticirane febrilne konvulzije, a Ana S. alergije na kikiriki i ananas što zahtjeva oprez pri odabiru namirnica.

Luna O., Matvii K. i Leonie N. su, zbog jezične barijere te nedovoljnog poznavanja i razumijevanja hrvatskog jezika, u fazi adaptacije imali poteškoća u komunikaciji s drugom djecom i odgojiteljima što je utjecalo i na njihove socijalne odnose. Organizacija rada temelji se na desetosatnom primarnom programu u trajanju od 6:30h do 16:30h.

**2. MATERIJALNA SREDSTVA**

Opremanje svih centara u sobi dnevnog boravka promišljenim sredstvima i materijalima za poticanje dječjeg razvoja. S vremenom se isti centri nadopunjavaju novim materijalima ovisno o interesima i potrebama djece.

**Promjena prostora**

Centri koji su se formirali na početku odgojno-obrazovnog rada s djecom zadržavaju se do kraja pedagoške godine, ali se kroz određeni period rotiraju u sobi dnevnog boravka. Osim toga, s vremenom se formiraju novi centri prema interesu i potrebama djece. Tako su, uz stalne centre, formirani centar liječnika, centar istraživanja magneta i magnetizma, centar proljeća, centar zastava svijeta te centar za istraživanje svjetla i sjene.

**Poticaji**

Uzimajući u obzir činjenicu da je dijete  istraživač, da uči čineći te da je kreativno biće, vrtić je osmišljen i opremljen u skladu sa dječjim potrebama u materijalnom i socijalnom kontekstu. Sobe dnevnog boravka se kroz pedagošku godinu, osim standardnim centrima(centar građenja, obiteljski centar, stolno- manipulativni centar, likovni centar, istraživački centar, centar za odmor, prirodni centar), obogaćuju i povremenim centrima (centar liječnika, centar istraživanja magneta i magnetizma, centar proljeća, centar zastava svijeta te centar za istraživanje svjetla i sjene). Opremanje prostora sobe dnevnog boravka  bilo je u skladu s trenutnim interesima djece, tako da su se centri povremeno mijenjali što se pozitivno reflektiralo na djecu (razvijala se mašta, kreativnost, suradnja, komunikacija). Prostor vrtića kontinuirano je nadopunjavan i opremljivan te je djeci tako osigurano poticajno okruženje u kojem mogu samostalno istraživati svijet oko sebe prema vlastitom odabiru. Uz kupljenu didaktiku , izrađivana je didaktiku koja je pratila aktivnosti djece. Tako su se, uz redovitu kupnju didaktički oblikovanih igara i materijala, još izradile podloge za svjetlosni stol, umetaljke, razne matematiče igre, igre za razvoj fine motorike, igre uparivanja i pridruživanja, igre građenja i sl. Osim izrađenih didaktičkih igara djeci su svakodnevno bile dostupne razne vrste materijala kojima se mogu kreativno izraziti (plastelin, slano tijesto, stiropor, karton, raznovrsni likovni materijal, drvene ploške i prirodni materijal). Isto tako prostor je obogaćivan fotografijama i plakatima te se djeci nudila razna literatura vezana za određene sklopove aktivnosti koje su pratile njihov interes. Bogatstvo materijalnog okruženja vidljivo je formiranjem najrazličitijih centara (stalnih i povremenih) koji su se po potrebi nadopunjavali aktualnim materijalima ili su se materijali za koje nije postojao interes micali. Prostor je obilovao raznovrsnim poticajnim materijalima (gotovim, poluoblikovanim, neoblikovanim, prirodnim, ambalažnim), pritom vodeći računa o estetskoj i higijenskoj dimenziji. Količina i kvaliteta materijala bila je u skladu sa razvojnom dobi djece, uz stalnu dostupnost dovoljne količine materijala za svu djecu.

**3. REALIZACIJA PROGRAMA U ODGOJNO – OBRAZOVNOJ SKUPINI**

Sklopovi aktivnosti vezane za:

**Svjetlost**- kućica za istraživanje svjetla i sjene, svjetlosni stol, disko kugla, lampe, razne lampice, svjetiljke, drvene kocke s različitim punjenjem (boje, rasipni materijal i sl.)

**Maškare** – gluma, pretvaranje, pjesme, igrokazi, maskiranje, igre zamišljanja, likovne aktivnosti

**Liječnik**- dijelovi tijela, emocije, izrazi lica, fotografije, plakati, knjige, raznovrsni materijali za simbolički igru (stetoskop, povezi, igle i sl).

**Boje**- istraživanje boja i korištenje raznih likovnih tehnika, slikanje na aluminijskoj foliji, prozirnoj foliji, kartonu, deki, slikanje s kapaljkama, špricaljkama i sl.

**Uskrs**- izrada pisanica, pjesme, priče, igre, likovne i kreativne radionice

**Proljeće i kukci**- novo godišnje doba, vijesnici proljeća, suradnja s roditeljima (sakupljanje cvijeća i potrebnih materijala za sadnju), enciklopedije, fotografije, razne istraživačke i likovne aktivnosti, boje, istraživačke aktivnosti, uparivanje, fina motorika

**Magneti i magnetizam-**razni magneti, magnetne kuglice, magnetni štapovi, bočice s materijalom koje magnet privlači, magnetni labirint, posude koje magnet privlači, fotografije, magnetne kocke

**Zastave-**enciklopedije, atlas svijeta, likovne aktivnosti, kviz o zastavama, fotografije, uparivanje

1. **OBRAZOVANJE I STRUČNO USAVRŠAVANJE**

**Individualno stručno usavršavanje u ustanovi 2024./2025. godine (Iva Mustać i Sara Zeko)**

* **Odgojiteljska vijeća:**

1. Odgojiteljsko vijeće održano 25. studenog  2024. godine

* Usvajanje dnevnog reda
* Verifikacija zapisnika s 4. sjednice Odgojiteljskog vijeća s pedagoškoj godini 2023./2024
* Dogovor oko dokumentiranja odgojno-obrazovnog rada i refleksije
* Dogovor o suradnji s roditeljima
* Dogovor oko nadolazećih aktivnosti (Dječji tjedan i Dan vrtića)

2.Odgojiteljsko vijeće održano 3. prosinca 2024. godine

* Usvajanje dnevnog reda
* Verifikacija zapisnika s 1. sjednice Odgojiteljskog vijeća u pedagoškoj godini 2024./2025.
* Prijedlog aktivnosti vezanih uz obilježavanje adventa (sv. Nikola, sv. Lucija, Božić)
* Razno

3.Odgojiteljsko vijeće održano 10. travnja 2025. godine

* Usvajanje dnevnog reda
* Verifikacija zapisnika s 2. sjednice Odgojiteljskog vijeća u pedagoškoj godini 2024./2025.
* Dogovor oko nadolazećih aktivnosti (Uskrs, Dan planeta Zemlje)
* Izlet, Olimpijada, Završna priredba
* Godišnji odmori
* **Seminari s Editom Slunjski:**

1. 17.10.2024.
2. 28.11.2024.
3. 21.1.2025

**Stručno usavršavanje izvan ustanove 2024./2025. godine (Iva Mustać i Sara Zeko)**

1. Stručni skup “Profesionalno ucenje za razvoj refleksivne i emancipacijske prakse” – Filozofski fakultet u Zagrebu, 07. I 08., veljače 2025.

**Individualno stručno usavršavanje (Iva Mustać)**

1. Stručni skup “Rani i predškolski odgoj i obrazovanje u diskursu društvenih promjena” – DV “Sabunić” Privlaka, 27. I 28, lipnja 2025.

**Individualno stručno usavršavanje (Sara Zeko)**

-Edita Slunjski: „Kada djeca pišu, broje, računaju“

-Edita Slunjski: „ Kako s djetetom razgovarati i razvijati kvalitetan odnos“ priručnik za roditelje, odgajatelje i učitelje

-Edita Slunjski: „Neobične igre običnim materijalima“

-Edita Slunjski: „Dječji vrtić-zajednica koja uči”

-Mira Čudina-Obradović i suradnici: „Osobine i psihološki uvjeti razvoja djeteta”

**5. SURADNJA S RODITELJIMA I DRUŠTVENOM ZAJEDNICOM**

• Informativni roditeljski sastanak – 14. veljače 2025. godine; upoznavanje s pravilnikom o kućnom redu, ugovori, izjave, upoznavanje s načinom rada

• Suradnja s roditeljima putem Kutića za roditelje- obilježavanje važnijih datuma, stručno osmišljeni tekstovi, letci i brošure vezani uz važna događanja i obavijesti o radu, dostignućima djece, izletima, dječji radovi, fotografije

• Suradnja s roditeljima putem Whats app grupe i Homeroom aplikacije

• Uključivanje roditelja u aktivnosti vrtića - pomoć u prikupljanju materijala i drugih sredstava za rad djece

-Posjet hitnoj pomoći

-Posjet predškolaca Osnovnoj školi Petar Zoranić Nin

**6. SKLOPOVI AKTIVNOSTI**

**1. MAGNETI I MAGNETIZAM**

Uz standardne centre u sobi dnevnog boravka formiran je centar za istraživanje magneta i magnetizma.

Istraživanjem magnetizma kroz raznovrsne aktivnosti u vrtiću djeca su razvijala brojne vještine i stekla nova znanja kroz igru i praktično iskustvo. Aktivnosti poput ispitivanja koje materijale magnet privlači, promatranja metalnih kuglica u vrtnji, slaganja oblika od matica i korištenja magnetnih kocaka poticale su djecu na istraživačko učenje i razvoj znanstvenog razmišljanja. Kroz rukovanje magnetima i različitim materijalima, djeca su razvijala finu motoriku, koordinaciju ruka-oko te osjetila dodira i pokreta.

Promatranje ponašanja kuglica u pokretu te korištenje boca s različitim sadržajima omogućilo je djeci stjecanje iskustava kroz senzornu igru, što je važno za razvoj percepcije, pažnje i koncentracije. Kroz ispitivanje što magnet privlači, a što ne, razvijala se logika, zaključivanje i sposobnost kategorizacije materijala. Također, kroz zajedničke aktivnosti razvijale su se i socijalne vještine – suradnja, dogovaranje, dijeljenje materijala i međusobno pomaganje.

Slaganje visina i različitih oblika od magnetnih kocaka poticalo je kreativnost, prostornu percepciju i razumijevanje osnovnih matematičkih pojmova poput veličine, oblika i ravnoteže. Tijekom istraživanja magnetizma u vrtiću, djeca su sudjelovala u nizu osmišljenih i raznolikih aktivnosti koje su im omogućile doticaj s osnovama prirodnih znanosti kroz igru i iskustvo. Korištenjem različitih vrsta magneta – štapićastih, potkovastih, okruglih i magnetnih štapića s kuglicama – djeca su ispitivala što magnet privlači, a što ne. U kutijama s raznim materijalima (drvo, plastika, tkanina, papir, metalni predmeti poput čavlića, spajalica i matica), isprobavala su reakcije magneta i grupirala predmete prema njihovim magnetskim svojstvima.

Posebno zanimanje izazvalo je promatranje metalnih kuglica koje su se vrtjele u plastičnoj posudi pod utjecajem magneta postavljenog ispod nje. Djeca su eksperimentirala s brzinom, smjerom i jačinom kretanja kuglica, uočavajući promjene ovisno o udaljenosti magneta. Uz to, djeca su koristila boce napunjene različitim materijalima (riža, piljevina, voda, metalne spajalice, kamenčići) i magnetima ispitivala što se u boci pomiče i reagira na magnet, a što ostaje nepomično.

Slaganje raznih oblika i tornjeva od matica pomoglo je razvoju fine motorike i preciznosti, dok su magnetne kocke služile za konstruiranje visokih građevina i kreativnih struktura. Djeca su kroz te aktivnosti usvajala pojmove poput ravnoteže, stabilnosti, visine, širine te učila kako oblik i veličina utječu na krajnji rezultat.

Djeca su zajednički razgovarala o svojim opažanjima, crtala ono što su istraživala i pokušavala riječima objasniti pojave koje su uočila, čime se dodatno poticao jezični razvoj, komunikacijske vještine i logičko razmišljanje. Sve aktivnosti bile su osmišljene tako da potiču istraživački duh, suradnju i aktivno učenje.

**2. PROLJEĆE I KUKCI**

Proljeće sa sobom donosi brojne promjene u prirodi koja doživljava buđenje– nove boje, mirisi i zvukovi, cvijeće cvate, a životinje se bude. Aktivnosti kojima su djeca sve navedeno proučavala su im se nudile u nastojanju da ih potaknu na iskustveno istraživanje, otkrivanje novih znanja i pojmova, kao i na produbljivanje postojećih interesa. U suradnji s roditeljima djeca su h vrtić donijela sadnice raznog cvijeća, zemlju, posude za sadnice i sl. Cvijeće ih je potaknulo na istraživanje kroz koje su razvijali vizualnu, taktilnu i mirisnu percepciju. Promatrali su i uočavali izgled i boje svake sadnice, međusobno dijelili doživljaje, povezivali su ponuđenim fotografijama cvijeća… Nakon nekoliko dana sadnice su presađivali u tegle te ih se pritom poticalo na promišljanje, iznošenje vlastitih iskustava te razvoj svijesti o važnosti očuvanja prirode i okoliša. Nakon sadnje bilo je potrebno svakodnevno se brinuti o cvijeću čime su djeca razvijala osjećaj odgovornosti, ali i suradnje te spremnosti na dogovor i kompromis. Također su djeca, nakon početnog promatranja, posijala sjemenke graha u tri vrećice (sa zemljom, s ubrusima i s vatom) te su ih stavili pored prozora gdje sjemenke dobivaju dovoljno svjetlosti. Kroz određeni period su se brinuli za sjemenke, promatrali promjene koje se događaju sa sjemenkama i uspoređivali.

Osim svega navedenog, provedene su razne likovne aktivnosti pri čemu su djeca imala priliku istraživati boje i različite likogne tehnike. Također su provedene i brojne istraživačke aktivnosti, a djeci su cijelo vrijeme bile ponuđene i uvijek dostupne fotografije proljetnog pejzaža, enciklopedije, slikovnice te figurice i fotografije kukaca.

* **Aktivnostima se kod djece poticao:**

-razvoj taktilne, vizualne i mirisne percepcije

-bogaćenje vokabulara

-razvoj sposobnosti rješavanja problema i logičkog zaključivanja

-razvoj kritičkog mišljenja

-razvoj operativnog mišljenja

-razvoj suradnje i sposobnosti postizanja dogovora i kompromisa

-razvoj fine motorike

-sposobnost uočavanja odnosa i veza među pojavama

-razvoj pozitivnih emocionalnih stanja

-razvoj pozitivnih stavova i odgovornosti prema okolini i prirodi

* **Djeca su obilježja proljeća upoznavala kroz:**

-enciklopedije, slikovnice, razne knjige

-fotografije proljetnih pejzaža

-likovne aktivnosti

-istraživačke aktivnosti

-presađivanje sadnica cvijeća

-brigu o cvijeću

-sadnju, brigu i praćenje promjena u rastu sjemenki graha

1. **LIJEČNIK**

Nakon posjeta liječniku dječak odlučuje podijeliti iskustvo što je potaknulo drugu djecu na iznošenje vlastitih doživljaja. U našoj sobi dnevnog boravka formiran je centar liječnika te je, uz pomoć roditelja, opremljen potrebnim materijalima (stetoskop, prazne kutije lijekova, medicinske maske, zavoji, injekcije i sl). koji djecu potiču na simboličku igru. Nakon početne igre cure zaključuju da trebaju označiti gdje im se nalazi bolnica te na taj način razvijaju vještine početnog pisanja, a njihova međusobna suradnja pozitivno utječe na razvoj socijalnih vještina. Djeca su istraživala ljudsko tijelo koristeći enciklopedije i slikovnice upoznavajući se na taj način s ljudskim tijelom, njegovim dijelovima i funkcijama. Potaknuti fotografijama iz enciklopedija ocrtavaju tijelo djevojčice iz skupine na hamer papiru kako bi mogli označiti dijelove krvožilnog sustava. Nakon ocrtavanja ljudskog tijela označavaju dijelove krvižilnog sustava pomoću enciklopedije, a aktivnost je popraćena razgovorom o funkcijama krvi, srca i krvnih žila. Nadalje, s namjerom produbljivanja postojećih i stvaranja novih interesa, djeci su ponuđeni dijelovi ljudskog kostura koje povezuju i uspoređuju s vlasitim dijelovima tijela. Nakon početnog istraživanja, uz pomoć fotografija i enciklopedija, dijelove nastoje povezati u kostur. Kako bi produbili postojeća znanja i stekli nova iskustva, s djecom i pedagoginjom odlazimo u posjet hitnoj pomoći u blizini našeg vrtića. Tamo su imali priliku kroz praktično upoznavanje opreme i profesija, dobiti osnovno znanje o hitnim intervencijama i odgovornosti medicinskih djelatnika.

* **Aktivnostima se kod djece poticao:**

-razvoj kognitivnih vještina i stjecanje novih znanja o tijelu, njegovim fukncijama, radu medicinskog osoblja

-stjecanje novih spoznaja

-obogaćivanje rječnika

-razvoj logičkog promišljanja i zaključivanja

-razvoj komunikacijskih vještina

-razvoj empatije i suradnje

-usvajanje zdravih životnih navika

-razvoj socijalnih kompetencija

-razvoj fine motorike

* **Djeca su rad liječnika i medicinskog osoblja, kao i dijelove i funkcije tijela upoznavala kroz:**

-fotografije i plakate

-enciklopedije, slikovnice, knjige

-razgovor, promišljanje i logičko zaključivanje

-materijale za simboličku igru (zavoji, medicinske maske, stetoskop, injekcije i sl.)

-likovne aktivnosti

-istraživačke aktivnosti

-posjet hitnoj pomoći i upoznavanje s načinom rada medicinskog osoblja

1. **ZASTAVE SVIJETA**

Nakon nogometne utakmice dečki iz skupine razgovaraju o igračima i nogometnim klubovima za koje igraju. Ponuđene su im fotografije najdražih igrača što ih nakon nekog vremena potiče na povezivanje istih s državama za koje igraju. Proučavajući države koristeći enciklopediju i atlas svijeta, javlja se interes za zastave svijeta. Uspoređuju ih, povezuju s odgovarajućim državama, istražuju nazive država koje zastave simboliziraju i sl. S vremenom interes sve više raste. Djeci su ponuđene kartice s fotografijama zastava koje dugo vremena proučavaju, komentiraju, pronalaze u enciklopediji, povezuju… Interes se nastojao proširiti na države svijeta, njihova obilježja, razne kulture i sl., ali on se zadržao isključivo na zastavama. Djeci je također ponuđena karta svijeta na hamer papiru na kojoj pronalaze pojedine države prema vlastitom interesu. Nakon par tjedana kartice s fotografijama zastava pronalaze u enciklopediji, određuju gdje se nalaze države koje simboliziraju te stavljaju na odgovarajuće mjesto na izrađenoj karti svjeta. Na taj način promišljaju, zajedno donose zaključke te se dogovaraju i surađuju. Osim svega navedenog, provedene su likovne aktivnosti- crtanje zastava i zapisivanje naziva država koje simboliziraju, izrada zastave naše skupine.

* **Aktivnostima se kod djece poticao:**

-kognitivni razvoj

-razvoj prepoznavanja

-razvoj pamćenja

-razvoj prostorno-geografskog razumijevanja

-razvoj fine motorike

-razvoj kreativnosti

-razvoj tolerancije i poštovanja različitosti

-usvajanje novih riječi

-proširivanje vokabulara

 -razvoj suradnje

-stjecanje novih znanja

* **Djeca su zastave svijeta upoznavala kroz:**

-enciklopedije, atlas svijeta

-fotografije zastava svijeta

-knjige i slikovnice

-likovne aktivnosti

-kvizove

**5. SVJETLOST I SJENA**

Tijekom istraživanja svjetlosti i sjene u vrtiću, djeca su sudjelovala u nizu aktivnosti koje su poticale njihovu znatiželju, osjetilnu percepciju, kreativnost i sposobnost opažanja. U središtu istraživanja bila je svjetlosna kućica – posebno opremljeni prostor u kojem su se nalazili svjetlosni stol, lampice, ogledala, taktilne ploče te različiti materijali za eksperimentiranje sa svjetlom i sjenom.

Djeca su pomoću svjetlosnog stola promatrala prozirne i poluprozirne materijale, poput obojenih kamenčića, gel pločica, predložaka s uzorcima i oblicima. Istraživali su kako svjetlost prolazi kroz određene materijale, stvarajući boje, oblike i sjene. Kombiniranjem boja na svjetlosnom stolu djeca su stjecala osnovna znanja o miješanju boja, svjetlosnim efektima i prozirnosti.

Ogledala postavljena u različitim kutevima kućice omogućila su istraživanje refleksije i simetrije – djeca su primjećivala kako se slika mijenja i udvostručuje, a pomoću predmeta promatrala su kako se svjetlost odbija i stvara nove perspektive. To je pridonijelo razvoju vizualne percepcije, prostornog razmišljanja i početnog razumijevanja fizikalnih pojava. Također koristimo i cameru obscuro koja stvarnu sliku pretvara u naopaku.

Na zidovima i podu bile su postavljene taktilne ploče koje su bile osvijetljene lampicama, potičući djecu na istraživanje različitih tekstura i oblika putem dodira, što je važno za razvoj senzorne integracije i fine motorike.

Korištene su i senzorne boce i vrećice ispunjene gelom, svjetlucavim elementima, perlicama i šljokicama koje su djeca mogla gnječiti, stiskati i promatrati kako se materijali kreću u interakciji sa svjetlom. Ova aktivnost poticala je senzorno istraživanje, smirenje, koncentraciju i razvoj koordinacije ruka-oko.

Uz to, djeca su koristila lumi kocke za građenje. Gradnjom su razvijali logičko razmišljanje, planiranje i prostornu orijentaciju.

Sve provedene aktivnosti pridonijele su razvoju vizualne i taktilne percepcije, pažnje, opažanja, izražavanja i jezičnih vještina – djeca su opisivala što vide, raspravljala o promjenama koje uočavaju, postavljala pitanja i iznosila vlastite zaključke. Kroz igru i istraživanje svjetlosti i sjene, djeca su na spontan i kreativan način učila o svijetu oko sebe te razvijala osnovne znanstvene i komunikacijske vještine u poticajnom okruženju.

**5. PROGRAM PREDŠKOLE**

U skladu sa Zakonom o predškolskom odgoju i obrazovanju i Državnim pedagoškim standardom tijekom pedagoške godine 2024./2025. u Vrtiću je organiziran Program predškole za djecu koja su integrirana u redoviti programom vrtića, u sklopu redovitog desetosatnog programa Vrtića. Također je organiziran Program predškole izvan redovitog programa (kraći program predškole), no nije bilo zainteresiranih, te su sva djeca, njih 28, uključena u redovni vrtićki program.

Cijeli godinu nastojali smo kod djece potaknuti interes za slova i brojke, integrirano, kroz sve vrste aktivnosti. Kroz projekte i simboličku igru djeca su na najbolji i najprimjereniji način stjecala kompetencije potrebne prilikom polaska u školu. Nastojali smo poticati suradnju, prihvaćanje neuspjeha, emocionalne i socijalne dobrobiti i kompetencije djece jer smatramo da dijete koje voli i želi ići u školu, koje je emocionalno spremno, sve ostalo vrlo lako može naučiti.

**6. NAOBRAZBA I USAVRŠAVANJE ODGOJNIH DJELATNIKA**

Zakonom o predškolskom odgoju i obrazovanju, odgojiteljima i stručnim suradnicima u dječjim vrtićima, propisana je obveza konstantnog stručnog usavršavanja. Svi odgojitelji isplanirali su u svojim Individualnim godišnjim planovima stručnog usavršavanja način vlastitog stjecanja znanja te je ono usklađeno sa vlastitim interesima, afinitetima ili trenutnom problematikom u odgojno – obrazovnom procesu. Područja individualnog usavršavanja odgojitelji su mogli pokriti zadovoljavajućim fundusom knjiga kojim raspolaže Vrtić, jer smo tijekom cijele godine, u skladu s financijskim mogućnostima nabavljali stručnu literaturu, novine i časopise u kojima su odgojitelji mogli saznati gotovo sve novine ili aktualnosti s područja predškolskog odgoja.

Planirana odgojiteljska vijeća i interesni stručni aktivi tijekom pedagoške godine koristili su se za distribuciju i razmjenu informacija te doprinos stručnom usavršavanju odgojitelja, a prisutnost odgojitelja vidljiva je iz osobnih izvješća o stručnom usavršavanju.

**Stručno usavršavanje u ustanovi:**

1. Odgojiteljsko vijeće održano 25. studenog  2024. godine

* Usvajanje dnevnog reda
* Verifikacija zapisnika s 4. sjednice Odgojiteljskog vijeća s pedagoškoj godini 2023./2024
* Dogovor oko dokumentiranja odgojno-obrazovnog rada i refleksije
* Dogovor o suradnji s roditeljima
* Dogovor oko nadolazećih aktivnosti (Dječji tjedan i Dan vrtića)

2.Odgojiteljsko vijeće održano 3. prosinca 2024. godine

* Usvajanje dnevnog reda
* Verifikacija zapisnika s 1. sjednice Odgojiteljskog vijeća u pedagoškoj godini 2024./2025.
* Prijedlog aktivnosti vezanih uz obilježavanje adventa (sv. Nikola, sv. Lucija, Božić)
* Razno

3.Odgojiteljsko vijeće održano 10. travnja 2025. godine

* Usvajanje dnevnog reda
* Verifikacija zapisnika s 2. sjednice Odgojiteljskog vijeća u pedagoškoj godini 2024./2025.
* Dogovor oko nadolazećih aktivnosti (Uskrs, Dan planeta Zemlje)
* Izlet, Olimpijada, Završna priredba
* Godišnji odmori

**Profesionalna edukacija odgojitelja i stručnog tima u organizaciji Ennee, sa profesoricom Editom Slunjski:**

17.10. „Projektno planiranje i razvoj projekta“

28.11. „Elementi adultocentrične prakse i njihova otklanjanja“

21.01. „Razvoj komunikacijskih vještina i tehnika“

**7. SURADNJA S RODITELJIMA**

Visoko na listi prioriteta u ciljevima koje želimo dostići kroz odgojno – obrazovni rad je izgradnja partnerskog odnosa sa roditeljima te ih aktivno uključiti u život i rad odgojne skupine. Vrlo je važno uskladiti odgojna načela obitelji i vrtića kako bi se omogućili optimalni uvjeti za razvoj djeteta. Susreti odgojitelja i roditelja se odvijaju svakodnevno i od velike je važnosti da oni kvalitetno i konstantno komuniciraju. Uz svakodnevne kontakte u Vrtiću s roditeljima njegujemo i druge oblike suradnje. Zajednički roditeljski sastanci, roditeljski sastanci po odgojnim skupinama, individualni informativni sastanci s roditeljima, obavještavanje roditelja putem oglasnih ploča, kreativne radionice, gostovanja roditelja u skupinama sa svrhom upoznavanja određenih zanimanja, uključivanje roditelja u pojedine aktivnosti skupine, sudjelovanje roditelja u pribavljanju opreme putem donacija ili popravkom stare opreme, priredbe, druženja na dvorištu i igre s roditeljima daju roditeljima mogućnost aktivnog sudjelovanja u procesu odgoja i obrazovanja u Vrtiću.

**1. Roditeljski sastanci**

**2. Kreativne radionice**

**3. Individualni razgovori s roditeljima**

**4. Roditeljski kutić**

U svim skupinama *velika važnost daje se individualnim kontaktima s roditeljima*kako bi se postigla otvorena komunikacija, razmjena informacija i dogovora o zajedničkom odgojnom djelovanju u odnosu na potrebe svakog pojedinog djeteta. Odgajatelji su puno svojeg vremena posvetili upravo ovakvom obliku suradnje, kako na vlastitu inicijativu tako i na inicijativu roditelja.

Svaka odgojna skupina ima određen dan u tjednu kada se roditelji mogu predbilježiti za individualni sastanak. Raspored je izvješen ispred svake matične sobe dnevnog boravka. Potrebna je najava roditelja za korištenje termina kako bi se odgajatelj mogao kvalitetno pripremiti, to znači pokazati djetetovu razvojnu mapu, izjave ili neke druge podatke o određenom djetetu. Odgojitelji vode evidencije o individualnim sastancima s roditeljima.

S roditeljima nastojimo izgraditi partnerske odnose te ih aktivno uključujemo u život i rad skupine. Usklađeno odgojno djelovanje obitelji i vrtića neizmjerno je važno za razvoj djeteta. Vrtić nudi roditeljima različite oblike uključivanja u rad.

Preko oglasne ploče roditelji imaju uvid u dnevni raspored, jelovnik djece, kućnom redu vrtića, organizacijama rođendana.. U kutiću su redovito postavljane poster projekcije projekata, fotografije djece iz različitih aktivnosti kao i dječje izjave, razmišljanja, dječje crteže. Roditelje se unaprijed obavještavalo o materijalima koja treba prikupiti za pojedine teme, aktivnosti, projekte.

Svi vidovi suradnje s roditeljima redovito su bilježeni u knjigu pedagoške dokumentacije, svakodnevno u dnevnik rada, te u rubrike zajednička druženja djece i odraslih i roditeljski sastanci.

**8. SURADNJA S DRUŠTVENOM SREDINOM**

I ovu pedagošku godinu obilježila je suradnja s brojnim institucijama u našoj društvenoj sredini, primjerene dječjem uzrastu.

Surađivali smo sa:

***1. Osnivačem - Gradom Ninom***

- konzultacije i razgovori vezani uz organizaciju rada u vrtiću, upisu djece, mogućnosti financiranja, pravilnike o radu i dr. akte

- pomoć i podrška u svim aktivnostima vezanim uz održavanje svih objekata vrtića (objekti vrtića u vlasništvu su Grada Nina)

- usluge računovodstva i konzultacije po pitanju financijskog poslovanja

- pravni savjeti i savjeti vezani uz redovno poslovanje i akte

***2. Komunalno poduzeće „ Komunalac“ d.o.o. Nin***

**-** sanacija igračaka u dvorištu vrtića

- sanacija i uređenje unutarnjeg i vanjskog prostora vrtića

- pomoć u prijevozu inventara i sl.

***3. Ministarstvo znanosti obrazovanja i športa i Agencija za odgoj i obrazovanje***

- praćenje seminara i radionica namijenjenih stručnom usavršavanju

- konzultacije vezane uz programe rada i verifikacije

***4. Agencija za odgoj i obrazovanje***

- praćenje ponuđenih seminara i radionica

**5. *OŠ „ Petar Zoranić“ Nin***

-zajedničke aktivnosti vezane uz pripremu djece za školu (skale procjene, roditeljski sastanak u vrtiću, posjet školi)

- vrijeme održavanja liječničkih pregleda

- upisi u školu

***6. Zavod za javno zdravstvo*** - - redovito ostvarivanje sanitarnih pregleda djelatnika

- sanitarni nadzor i kontrola ispravnosti namirnica, kontrola kvalitete i hranjivosti obroka, kontrola čistoće

- provođenje svih aktivnosti vezanih uz implementaciju HACCP- programa.

***7. Muzej ninskih starina***

***8. DV „Latica“***

**9. IZVJEŠĆE O RADU PEDAGOGA ZA PEDAGOŠKU GODINU 2024./2025.**

|  |
| --- |
| **U ODNOSU NA DIJETE**  U dječji vrtić «Morska vila» Nin, u pedagoškoj godini 2024./2025. upisano je ukupno 118 djece. Cjelodnevni program za djecu od navršene jedne godine do polaska u osnovnu školu, polazilo je ukupno 118 djece, u sedam odgojnih skupina u Ninu, tri jaslične skupine i četiri mješovite vrtićke skupine. Dvije skupine (jedna jaslička i jedna vrtićka skupina) krenule su s radom u veljači 2025. nakon nadogradnje objekta i dobivanja svih potrebnih dozvola i suglasnosti. U kraći program u trajanju od 3 sata u mjestu Poljica Brig nije upisano nijedno dijete, te se ni ove godine nije oformila skupina kraćeg programa.  Broj djece u dvije jasličke skupine veći je od onog propisanog Državnim pedagoškim standardom, no zato su u njima 2 odgajateljice i 1 pomoćnica za djecu s teškoćama.  Tijekom godine, zajedno s odgajateljima pratila sam napredak svakog djeteta, sudjelovanjem u aktivnostima, promišljanjem i refleksijama s odgajateljima, te se posebna pažnja pridavala djeci kod koje je uočeno određeno kašnjenje u napretku, te se promišljalo i osmišljavalo aktivnosti koje bi djetetu omogućile savladavanje i usvajanje određenih vještina i kompetencija. O teškoćama se obavještavalo roditelje putem individualnih razgovora, uz informaciju o tome što mi radimo kako bi dijete određene vještine i kompetencije usvojilo, savjet što mogu roditelji kod kuće, te ukoliko je potrebno, kod kojeg stručnjaka mogu potražiti dodatnu pomoć za dijete.  Kako bi stvorili optimalne uvjete za rast i razvoj djece, prostorno-materijalni uvjeti svakodnevno su obogaćivani novim predmetima, pedagoški neoblikovanim materijalima, igrama, rastresitim i „loose parts“ materijalima. Obogaćivali smo i nadopunjavali postojeće centre aktivnosti, te formirali tokom godine nove centre, a sve prema interesima i potrebama djece proizašlim iz projekata koje smo na poticaj djece vodili. Zajedničke prostore vrtića (hol, dvorište vrtića), zajedno smo osmišljavali i ukrašavali, vodeći se godišnjim dobima ili nekim važnim datumima i događajima na lokalnoj ili međunarodnoj razini.  Uz osnovne centre aktivnosti, građevni centar, likovni centar, istraživački, obiteljsko-dramski centar, stolno-manipulativni centar te centar početnog čitanja i pisanja, u skupinama, zajedničkim promišljanjima i refleksijama tijekom godine, oformili smo i druge centre prema interesu djece.  U redovne jasličke i vrtićke skupine uključena su djeca s lakšim teškoćama u razvoju. U jasličku skupinu upisano je dijete kod kojeg su primijećena kašnjenja na govorno jezičnom području razvoja i oskudnijim socijalnim interakcijama. Nakon savjetodavnog rada s majkom, dijete se uključuje u individualne terapije sa edukacijskim rehabilitatorom i logopedon najprije privatno, a potom dobiva i mjesto u programu koji nudi DV „Latica“. Dijete kroz pedagošku godinu iznimno brzo i dobro napreduje, intenzivno se razvija govor, smanjuju frustracije te se dijete počinje sve više uključivati u socijalne interkacije s drugom djecom.    U vrtić je upisano i dijete s po život opasnim alergijama. Velika pažnja se pridaje tome da djeca iz skupine ne nose potencijalno opasne grickalice,obroci skupine su organizirani u holu vrtića kako bi dijete što manje bilo izloženo alergenima, te je uz dijete uvijek epipen ukoliko dođe do neželjene alergijske reakcije.  Uz to, za nekoliko djece iz jasličkih skupina primijećen je usporeniji govorno jezični razvoj te savjetovana obrada kod logopeda. U svim slučajevima se pokazalo da je sumnja bila opravdana te su djeca uključena u logopedski tretman.  Održala sam individualne razgovora s roditeljima djece za koju smo uočili određene teškoće ili blago kašnjenje na nekom području razvoja ili situacija koje su se dogodile u vrtiću (A.B., M.P., L.P., N. V., T. R.).  Izlagala sam, zajedno s kolegicom odgajateljicom Irenom Oltran, na Međunarodnoj intedisciplinarnoj znanstveno stručnoj konferenciji održanoj na Filozofskom fakultetu u Zagrebu., a tema izlaganja bila je „Razvoj refleksivnih kapaciteta u DV Morska vila“, prikazi prakse i suradnja odgajatelja i stručnog suradnika pedagoga u ostvarivanju odgojno obrazovnog rada. |
| **U ODNOSU NA ODGAJATELJE**  Odgojiteljima je u svakodnevnom radu pružana stručna pomoć i podrška pri osmišljavanju i realizaciji aktivnosti s obzirom na interese, potrebe i mogućnosti djece. Zajedno s odgojiteljima osmišljavani su prostorno-materijalni uvjeti sobe dnevnog boravka, panoi za izlaganje dječjih radova, kutići za roditelje. Održavane su refleksije s odgajateljima, prema unaprijed dogovorenom rasporedu. Ovi zajednički sastanci služe nam kako bi analizirali prikupljenu dokumentaciju (o aktivnostima, skupini, pojedinom djetetu, postupcima i metodama rada odgajatelja), diskutirali o aktivnostima, njihovom značaju za djecu, dobrobitima za djecu, pokušali pronaći najbolje i najprimjerenije metode i postupke, poticaje i aktivnosti, kako bi pružili svakom pojedinom djetetu uvjete za njegov optimalan rast i razvoj. Održavala sam tijekom godine timske sastanke na kojima bi prikazivali praksu i aktivnosti koje su se događale po skupinama, te zajedno reflektirali i analizirali primjenjene postupke odgajatelja, moguće smjerove za daljnji razvoj aktivnosti, komunikaciju odgajatelja i djece, pokušali razumjeti dijete i njegove postupke na temelju fotografija, videozapisa, crteža. Razgovaralo se o trenutnoj problematici, razmišljalo o vlastitom radu, o mogućim promjenama, primjeni suvremenih metoda rada, planiranim koracima za budućnost, mogućim smjerovima aktivnosti, napredovanju svakog djeteta.  Stručno usavršavanje odvijalo se prema Godišnjem planu i programu rada Vrtića. Nastavili smo modularno stručno usavršavanje sa supervizijom prof. dr. sc. Editom Slunjski, koja je naš vrtić posjetila 3 puta tijekom godine. U jutro bi profesorica boravila po skupinama, a tijekom popodneva bi zajedno analizirali praksu, prikazivali prikupljenu dokumentaciju te na temelju naših prezentacija i prikazanih aktivnosti promišljali o vlastitim postupcima u radu, povezivali teorijske postavke sa konkretnim postupcima u praksi.  Održano je tijekom godine 3 Odgojiteljskih vijeća na kojima se usvojio Godišnji plan i program rada za tekuću pedagošku godinu, definirali ciljevi i zadaće rada, donosili prijedlozi za poboljšanje prostorno-materijalnih i organizacijskih uvjeta rada i evaluacije postignutog, predlagale aktivnosti u budućem razdoblju, razmjenjivale informacije i iskustva sa stručnih usavršavanja i radionica, dogovaralo oko posjeta, izleta, te dogovarale teme i sadržaji roditeljskih sastanaka. |
| **U ODNOSU NA RODITELJE**  Suradnja s roditeljima ostvarena je putem individualnih razgovora, roditeljskih sastanaka, informacijskih letaka, panoa za izlaganje dječjih radova, anketa, kutića za roditelje i zatvorenih online grupa i web stranice. Roditeljima su se svakodnevno davale informacije o ponašanju, napretku i razvoju djeteta u skupini, nudila stručna pomoć vezana uz roditeljsku problematiku i odgoj djece, davale dodatne informacije o ponašanjima djece u određenim situacijama, različitim odgojno-obrazovnim utjecajima na dijete. Zbog uočenih odstupanja u razvojnim normama i zabrinutosti za napredak djeteta, održala sam više individualnih razgovora s roditeljima djece A. B. M.P., L. P. i N. V., T. R.  2 individualna razgovora održala sam, zajedno s matičnim odgajateljicama S RODITELJIMA djeteta M.P. U skupini je kod djeteta od početka pohađanja primijećeno slabije održavanje pažnje, pojačana motorička aktivnost te lošija regulacija emocija uslijed čega dolazi do burnih reakcija i neprimjernih ponašanja. Iz tog razloga, roditeljima je savjetovana razvojna obrada i mišljenje stručnjaka o djetetovom psihomotornom razvoju. Roditelji u lipnju 2022. obavljaju razvojnu procjenu u Centru za razvojnu podršku Feralić. Iz nalaza je vidljivo kako izazov u svakodnevnom radu s dječakom su njegova slabija pažnja, posebno slušna, te slabija regulacija ponašanja. Dogovoren je tad savjetodavan rad s roditeljima kako bi se potakla djetetova samoregulacija. Kod djeteta nažalost nije došlo do željenog napretka na navedenim područjima razvoja, a kako je dijete u godini pred polazak u školu, zbog zabrinutosti za upis u školu, svoju zabrinutost dijelimo s roditeljima, koji iako teže prihvaćaju mišljenje stručnog tima vrtića, odlaze s dječakom na psihološku procjenu. Psihološkom procjenom utvrđena je nezrelost u vizualno-motoričkoj integraciji, što je konkretno vidljivo u dječakovim crtežima, koji su nezreliji u odnosu na dob, grafomotorici, a u ponašanju se manifestira kao snižena sposobnost održavanja pažnje i koncentracije te impulzivnost u ponašanju. U svakodnevnom radu s djetetom vidimo ponašanja kao što su impulzivnost, nemir, stalna pokretljivost, kratkotrajna pažnja, ne slijeđenje uputa, nepoštivanje pravila, teško funkcioniranje u socijalnom okruženju, nepoželjna ponašanja poput guranja i udaranja druge djece, vikanje, grimase, skidanje).  Sličan obrazac primijećen je i tijekom testiranja za upis u školu. Prema navodima majke, dijete je „nije moglo pokazati svoje znanje“ zbog ometanja od strane drugog djeteta. Na njezin zahtjev testiranje je ponovljeno, nakon čega je dječak test uspješno riješio i upućen je u osnovnu školu.  Unatoč pokušajima suradnje i otvorenoj komunikaciji, roditelji otežano prihvaćaju stručnih preporuka i sugestija. Važno je naglasiti da vrtićki tim nije donosio dijagnoze, već se isključivo referirao na stručne nalaze i uputio roditelja na daljnju obradu u najboljem interesu djeteta. Nakon održanih individualnog razgovora, novi nalazi stručnjaka nisu dostavljeni vrtiću – niti na inicijativu roditelja, niti su isti zatraženi od strane vrtića. |
| **U ODNOSU NA OSTALE DJELATNIKE VRTIĆA**  Suradnja s tehničkim osobljem ostvarena je u svakodnevnoj komunikaciji s ciljem što boljeg zadovoljavanja osnovnih potreba djece i odraslih korisnika vrtića, a u smislu poboljšanja higijenskih i prehrambenih uvjeta. Zajedno s domarom sudjelovala sam u izradi i osmišljavanju poticaja za zajedničke prostore vrtića (hol, dječje igralište). S ravnateljicom sam sudjelovala u obavljanju administrativnih poslova i pisanju pravilnika i akata (Godišnji plan i program, Izvješće o radu, razne evidencijske liste, statistička izvješća, održavanje web stranice…..) |
| **U ODNOSU NA DRUŠTVENU SREDINU**  Tijekom cijele godine nastojali smo komunicirati s ustanovama i osobama koje se nalaze u užem društvenom okruženju, a s ciljem omogućavanja iskustvenog učenja djece. Tako je ostvarena suradnja s:  Muzejom grada Nina, Arheološki muzej u Zadru  DV „Latica“  Kabinet za ranu intervenciju Zadar  „Feralić“ Zadar  Kazalište lutaka Zadar  Z- produkcija Split  OŠ „Petar Zoranić“ Nin  Zavod za hitnu medicinu Nin |
| **STRUČNO USAVRŠAVANJE**  Unutar ustanove još su se koristili individualni oblici stručnog usavršavanja (stručna literatura, časopisi), timski sastanci, refleksije.  Tijekom pedagoške godine sudjelovala sam i izlagala na stručnim usavršavanjima izvan ustanove:   * Izlaganje na Međunarodnoj intedisciplinarnoj stručno-znanstvenoj konferenciji „Profesionalno učenje za razvoj refleksivne i emancipacijske prakse“ održane na Filozofskom fakultetu u Zagrebu, na temu „Razvoj refleksivnih kapaciteta u DV „Morska vila“ Nin“   <https://www.canva.com/design/DAGbauth0xk/Sv51iQYYoj65kOX-xC14Mg/edit>   * U organizaciji Ennee i dječjeg vrtića „Morska vila“ Nin sudjelovala sam na modularnom stručnom usavršavanju koje je održala prof. dr. sc. Edita Slunjski.   17.10.2024. „Projektno planiranje i razvoj projekta“  28.11.2024. „Elementi adultocentrične prakse i njihova otklanjanja“  21.01.2025. „Razvoj komunikacijskih vještina i tehnika“ |
|  |

Pedagoginja

Gorana Žuvela

**10. IZVJEŠĆE RAVNATELJA ZA PEDAGOŠKU GODINU 2024./2025.**

Sukladno planiranom, ravnateljica je u izvještajnom razdoblju realizirala slijedeće:

|  |  |
| --- | --- |
| PROGRAMSKI SADRŽAJ | VRIJEME REALIZACIJE |
| **Programiranje**   * Izrada i donošenje Godišnjeg plana rada Vrtića * Izrada i usvajanje Izvještaja o realizaciji Godišnjeg plana rada za prethodnu pedagošku godinu * Planirane i provođenje sjednice Odgojiteljskog vijeća (održano 5 sjednica) * Pripremanje i sudjelovanje u radu sjednica Upravnog vijeća (održano 17 sjednica) * Koordiniranje realizacije stručnog usavršavanja odgojitelja | kolovoz –rujan  kolovoz – rujan  kontinuirano  rujan – srpanj  kontinuirano  kontinuirano |
| **Poslovi organiziranja rada Vrtića**   * Praćenje provođenja pedagoškog rada u skupinama * organizirana svečana obilježavanja državnih blagdana i ostalih važnih datuma | kontinuirano.  tijekom pedagoške godine |
| **Praćenje i valorizacija plana i programa Vrtića**   * praćeno ostvarivanje plana i programa te postavljenih ciljeva * praćeno ostvarenje suradnje s roditeljima i drugim vanjskim čimbenicima * praćeno izostajanje djece , radi plaćanja vrtića i izrade uplatnica | tijekom pedagoške godine  tijekom godine  do 01.01.2025.godine |
| **Administrativno – upravni poslovi**   * sklopljeni ugovori s korisnicima usluga * sklapani Ugovori o radu * vođenje kadrovske evidencije * izrađen plan godišnjih odmora * izdavana rješenja o ostalim primanjima ili pravima iz radnog odnosa (odluka o godišnjem odmoru, rješenja o strukturi radnog vremena i godišnjem zaduženju, slobodni dani) * praćenje primjene zakona- provedbenih propisa, pravilnika i naputaka Ministarstva znanosti i obrazovanja, Ministarstva zdravstva , Ureda državne uprave i Grada Nina * vođenje evidencije o radnicima i radnom vremenu radnika * vođenje evidencije uplata roditelja i slanje opomena dužnicima * urudžbiranje dopisa i ostale pošte * nabavka didaktike, sitnog inventara , potrošnog i materijala za čišćenje * narudžba namirnica za obroke | rujan 2024..  tijekom pedagoške godine  svibanj 2024.  tijekom pedagoške godine  tijekom pedagoške godine  Rujan,listopad,prosinac 2024.godine |
| **Financijsko – računovodstveni poslovi**   * u suradnji s računovodstvom sudjelovala u izradi Financijskog plan, , rebalansa financijskog plana i izvještaja o financijskom planu * izrađen završni, kvartalni i šestomjesečni izvještaj o financijskom poslovanju * kontrolirani računi, potvrđeni i plaćeni dobavljačima * ispunjen upitnik i predana izjava o fiskalnoj odgovornosti za 2024 * . godinu | Travanj,-lipanj  tijekom pedagoške godine  tijekom pedagoške godine  tijekom pedagoške godine  veljača 2025. godine |
| **Suradnja s važnim ustanovama**   * suradnja s Ministarstvom znanosti i obrazovanja * s Uredom državne uprave u Zadarske županije * s Agencijom za odgoj i obrazovanje * s Gradom Ninom * suradnja s Osnovnom školom Petar Zoranić u Ninu * suradnja s Udrugom ravnatelja dječjih Vrtića * s tvrtkom „Komunalac“ d.o.o. Nin * suradnja s Zavodom za javno zdravstvo Zadar | tijekom pedagoške godine |
| **Stručno usavršavanje**   * stručna usavršavanja unutar i van ustanove, praćenje stručne literature i propisa relevantnim za rad ustanove * U organizaciji Ennee i dječjeg vrtića „Morska vila“ Nin sudjelovala sam na modularnom stručnom usavršavanju koje je održala prof. dr. sc. Edita Slunjski. * webinar –Zakon u vrtiću u organizaciji „EDUKA SAVJET“ – | tijekom pedagoške godine  - 17.10.2024.  -28.11.2024  -21.01.2025  27.rujna 2024. i 16.svibnja.2025 |

KLASA: 601-02/25-01/02

UR.BROJ: 2198-10-08-01-25-01

Nin, 29. kolovoza 2025. godine

Ravnateljica:

\_\_\_\_\_\_\_\_\_\_\_

Tanja Morović